תוכן עניינים

[הקדמה](#_3znysh7)

[הגדלת הכנסות המדינה](#_2et92p0)

[התייעלות בהוצאות הממשלה](#_tyjcwt)

[מענים משקיים](#_3dy6vkm)

[מצרפי התקציב](#_1t3h5sf)

## הקדמה

**עדכון התכנית הכלכלית לשנת 2024 בעקבות מלחמת "חרבות ברזל"**

**מחליטים**

למלחמה אשר פרצה בעקבות מתקפת 7 באוקטובר 2023 השפעות מרחיקות לכת על התנאים הכלכליים של המשק. המלחמה מכבידה על פעילות המשק, מובילה לירידה בהכנסות המדינה ומייצרת הוצאות נוספות ניכרות לממשלה. כך, לפי תחזית הכלכלן הראשי במשרד האוצר, צפויה המלחמה להביא להאטת הצמיחה בכ-1.4% בשנת 2023 ובכ-1.1% בשנת 2024 על פי תרחיש בסיס לפיו הלחימה העצימה מסתיימת ברבעון הראשון לשנת 2024. בתנאים אלו, הכנסות המדינה צפויות להיפגע בכ-24 מיליארד ש"ח ובכ-36.4 מיליארד ש"ח בשנים 2023 ו-2024 בהתאמה בשל השלכות המלחמה. לעומת זאת הוצאות הממשלה למימון המלחמה צפויות לעמוד על כ-30 מיליארד ש"ח בשנת 2023 וכ-85 מיליארד ש"ח ב-2024 (מהן כ-15 מיליארד ש"ח צפויות להיות ממומנות בכספי סיוע אמריקני ייעודי). כתוצאה, גידול הגרעון הנגרם בשל המלחמה הינו כ-2.3% בשנת 2023 וכ-4.4% בשנת 2024, בהעדר צעדים לצמצום השלכותיה. בנוסף, צפויה הוצאה של כ-1.1% תוצר מקרן מס רכוש עבור פיצויים ישירים ועקיפים של נזקי המלחמה. כך, ההשפעה הפיסקלית המלאה של המלחמה בתרחיש הבסיס צפויה להיות גבוהה מ-150 מיליארד ש"ח על פני השנים 2024-2023.[[1]](#footnote-0)

בנוסף, כתוצאה מהמלחמה צפוי גידול קבוע בהוצאות הממשלה של לכל הפחות 20 מיליארד ש"ח בשנים 2025 ואילך, לעומת תוואי ההוצאה הצפוי טרום המלחמה, בשל הוצאות ביטחוניות, פעילות שיקום והוצאות אזרחיות אחרות הנובעות מהמלחמה, וכן בשל הגידול בהוצאות מימון בשל העלייה החדה בגרען ובחוב הממשלתי. בשל הגידול הצפוי בהוצאות הביטחון הקבועות והצורך להגדיל את תקציב תשלומי הריבית (כפועל יוצא מסביבת הריבית העולמית והיקף גיוס החוב למימון המלחמה), יהיה קושי להפנות את פירות הצמיחה העתידית להורדת נטל המס על אזרחי ישראל מחד ולשמור על גודל ההוצאה הציבורית מאידך, כפי שפעלה ממשלת ישראל בשני העשורים האחרונים.

אדרבה, היקף ההשלכות הכלכליות והפיסקליות של המלחמה מחייב את הממשלה לבצע בחינה מחדש של המדיניות הפיסקלית שלה. תמיכה מתמשכת בהוצאות הביטחון הגדלות דורשת כלכלה חזקה התלויה ביציבות פיסקלית ויישום מדיניות פיסקלית אחראית. לשם כך, יש לייעל את הוצאות הממשלה מחד ולהביא להגדלת הכנסות המדינה מאידך. ללא צעדים משמעותיים לכינוס הגירעון המבני ומתווה יורד של יחס חוב לתוצר, עלולה היפגע אמינותה ואיתנותה של הכלכלה הישראלית באופן שיביא לירידה מתמשכת ברמת החיים של כלל האזרחים בשנים הקרובות.

בכדי ליישם צעדים אלו, לצמצם את הנזק הפיסקלי שיוצרת המלחמה ולשמור על האמינות הכלכלית של המשק הישראלי, נדרשים צעדים שיצמצמו את הגירעון המבני של ישראל בשנת 2024 באופן משמעותי. בטווח הבינוני, והחל משנת 2025, יש לפעול לשחיקת הגרעון כך שיחס החוב לתוצר יחזור לתוואי יורד וישקף לגופים הבינלאומיים מדיניות של אחריות פיסקלית בהתמודדות עם השלכות המלחמה. בכדי לעגן את אמינות הצעדים, יש צורך בקביעת צעדים שישפיעו הן על הטווח המיידי והן על הטווח הבינוני כבר בימים אלו.

לכן, משרד האוצר מציג תכנית כלכלית שמטרתה בראש ובראשונה היא ייצוב מצבה הפיסקלי של הממשלה, נוכח נטל הוצאות המלחמה החד פעמיות והקבועות, בעזרת שורת צעדים מאזנים. התכנית הכלכלית משקפת את מדיניות הממשלה בעת הזו, ומחולקת לצעדים בצד ההכנסה ובצד ההוצאה. אלו עיקרי התכנית, שמפורטים בחוברת זו:

צעדים עיקריים בצד ההוצאה

1. **צמצום תקציב משרדי הממשלה:** הפחתת תוספות תקציביות שתוכננו עבור שנת 2024, צמצום תקציבים קואליציוניים, וצמצום הוצאות מתוקף החלטות ממשלה שונות.
2. **הפחתת התקציב הממשלתי לפרסום, ייעוץ, הדרכה ותמיכות**: הפחתת התקציב המוקצה להתקשרות עם לשכת הפרסום הממשלתית ותקציב משרדי הממשלה לשירותי ייעוץ, וצמצום תקציב התמיכות.
3. **הפחתת מספר תקני כוח האדם בממשלה**: הקפאת גיוסים במשרדי הממשלה, ועצירת התרחבות מצבת העובדים במשרדי הממשלה בשנים 2024 ו-2025.

צעדים עיקריים בצד ההכנסה

1. **צמצום החצנות שליליות**: מיסוי השימוש בתזקיק שעווני מזהם, צמצום נסועה, מניעת עישון וקידום אורח חיים בריא ועוד.
2. **הגדלת הכנסות:** העלאת שיעור המע"מ ב-1% החל מינואר 2025 כתלות בביצועים הפיסקליים, מיסוי רווחי בנקים ועוד.

בתוך כך, כל זמן שהמלחמה נמשכת, חוסר הוודאות לגבי היקף הגידול הצפוי בהוצאות הביטחון בשנת 2025 ואילך רב. שעה שהשינוי במצב הגיאו-פוליטי של ישראל מצריך שינויים בתקציב הביטחון, יש לנקוט במדיניות שקולה ביחס להגדלת תקציב הביטחון באופן קבוע ורחב היקף. בפרט, יש לקבוע מדיניות זו תוך תכנון מסודר וגיבוש תפיסת ביטחון אשר כוללת גם סדרי עדיפויות וניהול סיכונים תוך שמירה על היציבות הפיסקלית. למותר לציין כי הרחבה משמעותית של תקציב הביטחון תדרוש צעדי התאמה נרחבים בהרבה מאלו המוצגים בתכנית הנוכחית, באופן שיחייב צמצום נרחב מאוד של הוצאות הממשלה ופגיעה בשירותים הציבוריים, וכן העלאת מסים משמעותית.

לצד הצורך במדיניות פיסקלית אחראית המהווה את ליבת תכנית זו, השלכות המלחמה מעצימות את הצורך של ישראל בכלכלה צומחת שתוכל לתמוך באתגרים הפיסקליים בטווח הבינוני והארוך. על אף צמיחתה המהירה של ישראל בשני העשורים האחרונים, גם לפני המלחמה ישראל פיגרה אחר המדינות המפותחות ברמת התוצר לנפש, והוא היה נמוך מממוצע מדינות ה-OECD בכ-10%. יתרה מכך, ישראל מאופיינת בגידול אוכלוסייה מהיר מאוד ביחס למדינות מתפתחות אחרות ולכן על מנת שתוכל לכל הפחות לשמור על הפער בתוצר לנפש לעומת מדינות אלו עליה לצמוח באופן מהיר יותר. תנאי זה מתחדד אף יותר בשל הצורך לאפשר תמיכה בת קיימא של המשק בהוצאות הממשלה עקב המלחמה. לשם כך, על המשק להאיץ את קצב הצמיחה הכלכלית באמצעות שינויים מבניים בכלכלה המקומית.

האתגרים שעומדים בפני האצת צמיחת המשק הישראלי אינם מעטים: אתגר הגדלת ההון הפיזי והתשתיות – באופן שיאפשר להגדיל ולייעל את הייצור; קידום הפריון הכולל – מכלול התנאים התורמים לצמיחה, בכללם תחרותיות המשק מול העולם ושיפור הסביבה העסקית, וחיזוק איכות המוסדות והשירותים הציבוריים, והאתגר הדמוגרפי – גידול האוכלוסייה המואץ בישראל ושינוי הרכב האוכלוסייה, שבא לידי ביטוי בעיקר בשוק התעסוקה. חלק מן האתגרים העומדים בפני ישראל גלובליים, כגון מגמת הזדקנות האוכלוסייה והשלכות השינויים האקלימיים, וחלקם חריפים במיוחד ואף ייחודיים לישראל כגון השינויים בהרכב האוכלוסייה והחמרת בעיית צפיפות האוכלוסייה. בפרט, חלק מהאתגרים הועצמו עקב השפעות המלחמה, ויש לתת את הדעת עליהם באופן מיוחד על מנת לפחות שלא לצמצם את פירות הצמיחה שחוותה ישראל עד כה.

## הגדלת הכנסות המדינה

**תמחור פליטות מזהמים מקומיים וגזי חממה**

**מחליטים**

בהמשך להחלטת ממשלה מס' 171 מיום 25.7.2021 בעניין מעבר לכלכלה דלת פחמן, ועל מנת להפחית את הפגיעה בבריאות הציבור שנובעת מפליטת מזהמים מקומיים, ובהמשך למסמך "הספר הירוק: הערכה ומדידה של עלויות סביבתיות" שפורסם באתר המשרד להגנת הסביבה בשנת 2020, ועל מנת לפתור כשל שוק משמעותי, הנגרם כאשר המזהם אינו משלם עבור הנזק הסביבתי שנגרם מפליטות מזהמי האוויר וגזי החממה (להלן – **פליטות פחמן**) להן גרם, ומשום שתמחור פליטות נחשב להסדרה היעילה והאפקטיבית ביותר לעידוד הפחתת פליטות אלו וליצירת ודאות בשוק -

1. להטיל על שר האוצר:
   1. לתקן את צו הבלו על דלק (הטלת בלו), התשס"ד- 2004 ואת צו תעריף המכס והפטורים ומס קנייה על טובין, התשע"ז- 2017 כך שיביא להפנמה מדורגת של העלויות החיצוניות הסביבתיות של פליטות פחמן ומזהמים מקומיים בהתאם למפורט להלן:
      1. סכום הבלו ומס הקנייה על פחם בש"ח לטון יעמוד על 147 בשנת 2025, 195 בשנת 2026, 255 בשנת 2027, 335 בשנת 2028, 415 בשנת 2029, 515 בשנת 2030 ואילך.
      2. סכום הבלו ומס הקנייה על גז טבעי בש"ח לטון יעמוד על סך של 33 בשנת 2025, 54 בשנת 2026, 80 בשנת 2027, 114 בשנת 2028, 149 בשנת 2029, 192 בשנת 2030 ואילך.
      3. סכום הבלו ומס הקנייה על מזוט 0.5% בש"ח לטון יעמוד על סך של 92 בשנת 2025, 204 בשנת 2026, 344 בשנת 2027, 531 בשנת 2028, 717 בשנת 2029, 951 בשנת 2030 ואילך.
      4. סכום הבלו ומס הקנייה על מזוט 1% בש"ח לטון יעמוד על סך של 880 ש"ח לטון בשנת 2025, 992 בשנת 2026, 1,132 בשנת 2027, 1,319 בשנת 2028, 1,505 בשנת 2029, 1,739 בשנת 2030 ואילך.
      5. סכום הבלו ומס הקנייה על גז פחמימני מעובה בש"ח לטון יעמוד על סך של 176 בשנת 2025, 239 בשנת 2026, 318 בשנת 2027, 423 בשנת 2028, 527 בשנת 2029, 658 בשנת 2030 ואילך.
      6. סכום הבלו ומס הקנייה על פטקוק (קוקס נפט, שסיווגו בפרט משנה 27.13.1000 לתעריף המכס) בש"ח לטון יעמוד על סך של 110 בשנת 2025, 198 בשנת 2026, 307 בשנת 2027, 454 בשנת 2028, 600 בשנת 2029, 783 בשנת 2030 ואילך.
   2. לפרסם באתר רשות המסים את שיעור מיסוי הפחמן על דלקים במונחי מס לטון פחמן.
   3. על אף האמור בסעיף א(3), יקבע שר האוצר שיעור מס אחיד לכל סוגי המזוט אם מצא מנהל רשות המסים כי הדבר נדרש לצרכי אכיפת הגבייה.
2. כצעד משלים, ועל מנת לתת מענה לתעשייה המקומית ולמנוע זליגת פחמן:
   1. להטיל על משרד האוצר, משרד האנרגיה, משרד הכלכלה והמשרד להגנת הסביבה לקבוע נוהל תמיכה תקציבית במפעלים הצורכים דלקים, אשר תדמה את התמורה אותה היו זכאים לקבל במסגרת מכסת פליטות במנגנון הסחר בפליטות האירופאי (EU ETS) אילו היו כפופים למנגנון זה. זאת, תוך שמירה על תמריצים להתייעלות המפעלים, ובשים לב לשינויים הנדרשים למאפייני השוק ולמבנה מס הפחמן הישראלי.
   2. הנוהל יקבע בהתאם למתווה שייקבע תוך שישה חודשים ממועד החלטה זו.
   3. לשם צמצום השימוש בדלקים מזהמים, כגון מזוט וגפ"מ, תיושם תכנית להאצת פריסת רשת הגז הטבעי בידי רשות הגז.
3. להטיל על שר האוצר לקבוע בצו מס קניה על שירות הטמנת פסולת אשר יהיה בגובה של 60 ש"ח, וזאת בהתבסס על העלויות החיצוניות הנובעות ממתן השירות ביחס לשירותי טיפול חלופיים בפסולת.
4. ככל שתהיינה התפתחויות טכנולוגיות אשר יאפשרו צמצום פליטות הפחמן מדלקי המקור, משרד האנרגיה, משרד האוצר והמשרד להגנת הסביבה יבחנו את המשמעות של התפתחויות טכנולוגיות אלו.
5. לבטל את החלטת ממשלה 286 מיום 1 באוגוסט 2021 בעניין "תמחור פליטות גזי חממה".

**דברי הסבר**

**רקע כללי, נתונים כלכליים וההשפעה על משק המדינה**

**סעיף 1**

במסגרת החלטה מס' 171 מיום 25.7.2021 בעניין מעבר לכלכלה דלת פחמן ובהתאם למגמה העולמית להתמודדות עם משבר האקלים נקבעו יעדי הפחתת פליטות גזי חממה לשנים 2030 ו-2050. על אף מאמצי הממשלה, כפי שעולה ממרשם הפליטות לסביבה של המשרד להגנת הסביבה, עולה כי כמות פליטות גזי החממה בישראל בשנת 2022 דווקא עלתה. מחקרים שונים מעידים כי מס מזהמים הוא הדרך היעילה ביותר להפחית את פליטות גזי החממה תוך שמירה על שאר השיקולים במשק הישראלי. עם זאת, כיום גובה הבלו ומס הקניה על רוב הדלקים הינו נמוך ביחס לעלות החיצונית הנובעת מצריכתם, זאת למעט בנזין וסולר. החשיבות במיסוי העלויות החיצוניות, מחד בכדי לשקף את מחיר המלא של הפליטות בהתאם לעקרון המזהם משלם ומאידך בכדי לתמרץ שינויי התנהגות ומעבר לאנרגיה נקייה יותר ולהתייעלות אנרגטית. בנוסף, מיסוי גזי חממה הינה מדיניות עולמית, ומדינות רבות החלו להטיל מנגנוני תמחור פליטות גזי חממה, בין אם בא מצעות סחר במכסות ובין אם באמצעות מיסוי ישיר. על מנת למנוע זליגת פחמן ממדינות הממסות את גזי החממה אשר הם חלק ממאמץ גלובלי, מדינות שונות מקדמות מנגנונים להתאמת הפחמן במוצרים המיובאים להם. האיחוד האירופאי ובריטניה כבר הכריזו על מנגנוני התאמת הפחמן בגבול (CBAM) וניתן לצפות שמדינות נוספות ילכו אחריהם. לפיכך, אי תמחור פחמן בישראל בעתיד עלול להוביל לפגיעה בכלכלה הישראלית.. לצד כל זאת, חלק משמעותי משינוי ההתנהגות שצפוי לאור השינוי, דורש זמן הסתגלות והתייעלות. לפיכך, מוצע להטיל מיסוי פחמן במתווה מדורג אשר יאפשר לעסקים תקופת הסתגלות וייתן ודאות כלכלית ורגולטורית אשר יביא להפנמת עלויות החיצוניות של הפליטות ויתמרץ התייעלות אנרגטית ומעבר לדלקים נקיים. יובהר בזאת כי המס על סולר ובנזין אינו צפוי לעלות במסגרת החלטה זו.

**סעיף 2**

על מנת לאפשר מעבר לאנרגיה נקייה ולאפשר תקופת הסתגלות לתעשייה המקומית, למזער את הפגיעה בתחרותיות התעשייה הישראלית ובכדי לבחון את האופן הנכון לתמרץ ולקדם התייעלות אנרגטית בתעשייה, מוצע כי הממשלה תקבע מתווה אשר ישמור על מצב התעשייה כך שהתחרותיות שלהם מול מפעלים דומים באירופה אשר מושת עליהם מנגנון סחר בפליטות או מס פחמן לא תפגע. כיום המפעלים באירופה נהנים ממכסות פליטה בהתאם ליעדים מגזריים שנקבעים להם באירופה, ומוצע כי הממשלה תפרסם נוהל תמיכה שיביא למצב דומה למפעלים אלו, עם שינויים נדרשים לאור השוני בין המנגנון האירופאי לישראלי (סחר בפליטות אל מול מס) ולמאפייני השוק.

**סעיף 3**

הטמנת פסולת מייצרת עלות חיצונית הנובעת מפליטת גזי חממה בתהליך ההטמנה הנאמדת על פי נתוני המשרד להגנת הסביבה על 244 ש"ח לטון הטמנת פסולת. נכון לשנת 2023 קיים היטל הטמנה בגובה 117.22 ש"ח, אשר משקף 48% מעלות גזי החממה הנובעים משירות ההטמנה. קיימים טיפולים חלופיים להטמנה, כמו השבת פסולת לאנרגיה ומחזור, וקביעת מס שישקף את העלות החיצונית או חלקה יעודד מעבר לטיפולים חלופיים שמטיבים יותר עם הסביבה. לפיכך, על מנת לשקף את העלויות החיצוניות הנובעות מטיפול בפסולת, מוצע להטיל על שר האוצר לבחון את האפשרות לקבוע מס קניה על שירות של הטמנה אשר יקבע בסכום של 60 ש"ח לטון, אשר משקפת כ-85% מהעלות החיצונית.

**סעיף 4**

לאור ההיתכנות לשינויים טכנולוגיים אשר יאפשרו צמצום פליטת גזי חממה מדלקי המקור, משרד האנרגיה, משרד האוצר והמשרד להגנת הסביבה יבחנו את המשמעות של ההתפתחויות הטכנולוגיות האלו.

**סעיף 5**

החלטת ממשלה זו מחליפה את החלטת ממשלה 286 מיום 1 באוגוסט 2021 ומשמשת לאותה תכלית ולפיכך מוצע לבטל את החלטה 286 עם קבלת החלטה זו.

הכנסות המדינה צפויות לעלות בצורה מדורגת ולהגיע לכ-2.7 מיליארד ש"ח בבסיס החל משנת 2030. המס צפוי להביא לתוספת עלות למשק החשמל באופן מדורג. עם זאת, יש מגמות אחרות אשר מתרחשות במשק החשמל שצפויות להביא להוזלת המחיר, בין המגמות ניתן למנות את פתיחת השוק לתחרות ביצור והאספקה החל מינואר 2024, הפסקת השימוש בפחם, ירידה בעליות האנרגיה המתחדשת והאסדרות של המגזר הפרטי, ייעול היצור עם תחנות כח חדשות ויעילות יותר.

**תקציב**

אין.

**השפעת ההצעה על מצבת כח אדם**

אין.

**החלטות קודמות של הממשלה בנושא**

החלטת ממשלה מס. 3261 מיום 13.3.2008 - גיבוש צעדים להתייעלות אנרגטית - צמצום צריכת החשמל.

החלטת ממשלה מס. 4095 מיום 18.9.2008 - צעדים להתייעלות אנרגטית - צמצום בצריכת החשמל.

החלטת ממשלה מס. 4450 מיום 29.1.2009 - קביעת יעד מנחה וגיבוש כלים לקידום אנרגיות מתחדשות בפרט באזור הנגב והערבה.

החלטת ממשלה מס. 474 מיום 25.6.2009 - היערכות ישראל לשינוי אקלים - היערכות ומוכנות לשינוי אקלים והפחתת פליטות גזי חממה.

החלטת ממשלה מס. 1504 מיום 14.03.2010 - גיבוש תכנית לאומית להפחתת פליטות גזי חממה.

החלטת ממשלה מס. 2508 מיום 28.11.2010 - גיבוש תכנית לאומית להפחתת פליטות גזי חממה בישראל.

החלטת ממשלה מס. 3484 מיום 17.7.2011 - בדבר הפקת אנרגיה ממקורות מתחדשים.

החלטת ממשלה מס. 378 מיום 05.08.2015 – ביטול התוכנית הלאומית להפחתת גזי חממה משנת 2010.

החלטת ממשלה מס. 542 מיום 20.09.2015 - הפחתת פליטות גזי חממה וייעול צריכת האנרגיה במשק.

החלטת ממשלה מס. 1403 מיום 14.4.2016, תכנית לאומית ליישום היעדים להפחתת פליטות גזי חממה ולהתייעלות אנרגטית.

החלטת ממשלה מס. 465 מיום 25.10.2020, קידום אנרגיה מתחדשת במשק החשמל ותיקון החלטות ממשלה.

החלטת ממשלה מס. 171 מיום 25.07.2021 בנושא מעבר לכלכלה דלת פחמן

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**עדכון מיסוי תחליפי דלק**

מחליטים

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל ובהמשך להחלטה מס' 260 מיום 1 באוגוסט 2021 בנושא "הפנמת עלויות סביבתיות ומיסוי ירוק" ולהחלטה מס' 229 מיום 24 בפברואר 2023 בנושא "עדכון מיסוי תחליפי דלק", ובמטרה לצמצם ככל הניתן את השימוש בממסים ובשמני סיכה כתחליף לסולר לבעירה או למהילה עם סולר ובנזין ולאפשר שימושים תעשייתיים מסוימים–

1. להטיל על שר האוצר לתקן את צו תעריף המכס והפטורים ומס קנייה על טובין, התשע"ז-2017 (להלן – **צו התעריף**) ואת צו הבלו על דלק (הטלת בלו), התשס"ד-2004, כך שיוטלו מס קנייה ובלו על תזקיק שעווני בגובה המס הקיים על תחליפי דלק.
2. להטיל על שר האוצר לתקן את צו התעריף ואת צו הבלו על דלק (פטור והישבון), התשס"ה-2005, כך ש:
   1. תורחב רשימת התעשיות הזכאיות לפטור מותנה ממס קנייה או מבלו למפעלי תעשייה המשתמשים בתחליפי דלק כחומר זינה בתהליך הייצור.
   2. תורחב רשימת התעשיות הזכאיות לפטור מותנה ממס קנייה או מבלו למפעלי תעשייה המשתמשים בשמן סיכה או בתכשיר סיכה הבא במגע ישיר עם חומר הגלם בתהליך הייצור.

דברי הסבר

**רקע כללי, נתונים כלכליים וההשפעה על משק המדינה**

בהמשך להחלטה מס' 260 מיום 1 באוגוסט 2021 בנושא "הפנמת עלויות סביבתיות ומיסוי ירוק",

ביום כ"ח בטבת התשפ"ב (1 בינואר 2022) נכנסו לתוקף בלו ומס קנייה על תחליפי דלק, שמני סיכה ותכשירי סיכה. עם כניסת המס לתוקף, נכנס לתוקף גם מנגנון של פטור מותנה לשימושים תעשייתיים שונים. על מנת להמשיך ולצמצם ככל הניתן את השימוש בממסים ובשמני סיכה כתחליף לסולר לבעירה או למהילה עם סולר ובנזין ולאפשר שימושים תעשייתיים מסוימים, יש צורך בביצוע מספר תיקונים במתווה המיסוי הקיים.

**סעיף 1**

מאז כניסת המיסוי לתוקף ישנה מגמת עלייה בייבוא של תזקיק שעווני. חומר זה מתאים לשמש כדלק לכלי רכב כבדים ולצמ"ה או כחומר בעירה, בפני עצמו או בתוך תערובת עם סולר או דלק אחר, וכיום לא חל עליו בלו בייצור המקומי או מס קנייה ביבוא. בהתאם, מוצע להטיל על שר האוצר לתקן את צו תעריף המכס והפטורים ומס קנייה על טובין, התשע"ז-2017 (להלן – **צו התעריף**) ואת צו הבלו על דלק (הטלת בלו), התשס"ד-2004, כך שיוטלו מס קנייה ובלו על תזקיק שעווני בגובה המס הקיים על תחליפי דלק, כלומר 4,349.41 שקלים חדשים לטון.

**סעיף 2**

מנגנוני הפטור הקיימים מבלו וממס קנייה על תחליפי דלק כוללים רשימה של תעשיות הזכאיות לפטור למפעלי תעשייה, המשתמשים בתחליפי דלק כחומר זינה בתהליך הייצור וכן רשימת תעשיות הזכאיות לפטור המשתמשות בתכשיר סיכה או בשמן סיכה הבא במגע ישיר עם חומר הגלם בתהליך הייצור. על מנת להקל על התעשייה הישראלית העושה שימוש כאמור בתחליפי דלק או שמנים, מוצע להטיל על שר האוצר לתקן את צו התעריף ואת צו הבלו על דלק (פטור והישבון), התשס"ה-2005, כך שרשימות התעשיות הזכאיות לפטור כאמור יורחבו.

**נתונים כלכליים והשפעה על משק המדינה ותקציב המדינה**.

קידומו של צו זה צפוי להביא לתוספת הכנסות של כ- 230 מיליון ש"ח בשנה (החישוב נעשה לפי תוספת הכנסות של כ- 240 מיליון ש"ח שהמדינה הפסידה בשנת 2023 בגין השימוש בתזקיק שעווני (במקום בסולר תקני) ומנגד הפסד הכנסות של כ-10 מיליון ש"ח לטובת הגדלת הפטורים ממס קניה ובלו לתעשייה על שמני סיכה וממיסים).

**תקציב**

אין.

**השפעת ההצעה על מצבת כח האדם**

אין.

**עמדת שרים אחרים שההצעה נוגעת לתחום סמכותם**

אין.

**החלטות קודמות של הממשלה בנושא**

החלטת ממשלה מס' 260 והחלטת ממשלה מס' 229.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**הערכות המשק למעבר לתחבורה חשמלית ומבוססת אמצעי הנעה חליפיים**

מחליטים

בהמשך להחלטה מס' 171 מיום 25 ביולי 2021 (להלן – החלטה 171) שעניינה "מעבר לכלכלה דלת פחמן", להחלטה מס' 201 מיום 1 באוגוסט 2021 ( להלן – החלטה 201) שעניינה "אגרות תחבורה ציבורית", להחלטה מס' 208 מיום 1 באוגוסט 2021 (להלן – החלטה 208) שעניינה "מעבר לאנרגיה ירוקה ותיקון החלטת ממשלה", להחלטה מס' 542 מיום 24 באוקטובר 2022 (להלן – החלטה 542) שעניינה "קידום תחבורה נקייה ודלת פחמן", להחלטה מספר 181 מיום 24 בפברואר 2023 (להלן – **החלטה 181**) שעניינה "היערכות המשק למעבר לתחבורה חשמלית ומבוססת אמצעי הנעה חליפיים", ובהתאם למחויבויות הבינלאומיות של ישראל להפחית פליטות גזי חממה, ובמטרה להיערך למעבר לצריכת תחליפי דלקים, תוך התמודדות עם האתגרים וצמצום השפעות חיצוניות שליליות של מעבר זה על תשתיות החשמל ורמת הגודש בכבישים במשק הישראלי –

1. לקבוע בחוק כי:
   1. החל מיום 1 בינואר 2026 (להלן- **מועד התחילה**), יוטל מס נסועה חלף בלו על בעלי רכבים בהתאם להסדר שיפורט בחוק (להלן –**מס נסועה**), ועל פי העקרונות להלן:
      1. מס נסועה כאמור לא יחול על רכבים המונעים על ידי בנזין או סולר שאינם נטענים מרשת החשמל;
      2. תיקבע הוראת מעבר ולפיה למשך חמש שנים ממועד התחילה מס הנסועה יחול רק על רכבים אלה: רכב פרטי, מונית, אופנוע או רכב מסחרי הנטענים מרשת החשמל (להלן – **רכב חשמלי**), וכן רכבים המונעים בגז פחממני מעובה (גפ"מ).
   2. לשר האוצר תהיה סמכות לקבוע את שיעורו של מס הנסועה. השיעור ייקבע בצו, וישקף את היותו מס חלף בלו לרכב חשמלי, שגורם פחות החצנות שליליות ביחס לרכב בנזין או סולר. בהתאם, יעמוד על 15 אגורות לקילומטר, צמוד למדד המחירים לצרכן לחודש פברואר 2024 המפורסם על ידי הלשכה המרכזית לסטטיסטיקה, ויעודכן אחת לשנה.
   3. המס ישולם לכל קילומטר נסועה שהרכב ביצע ובהתבסס על הנסועה הנמדדת במחשב הרכב ובהתאם לבדיקה שתעשה במבחן הרישוי השנתי.
   4. בעל הרכב יחויב בתשלום מקדמות בגין מס הנסועה, אחת לחודשיים, במנגנון שייקבע בחוק, ועל בסיס נתונים ממוצעים של בעל הרכב. בנוסף, תינתן אפשרות לשינוי המקדמות על סמך הצהרה של בעל הרכב או על סמך נתוני הרכב. רשות המסים, באמצעות החברה הממונה, תשלח לכל בעל רכב חשמלי הודעת חיוב אחת לחודשיים לפי הממוצע כאמור. הודעת החיוב תכלול מגוון דרכי התשלום, לרבות אפשרות לבעל רכב חשמלי להקים מנוי שיאפשר לו תשלום אוטומטי. עלו המקדמות בסוף השנה על הקילומטרים שבוצעו בפועל, תשיב רשות המסים על ידי החברה הממונה את ההפרש לבעל הרכב, בדרך אוטומטית ככל הניתן.
   5. שר האוצר, באישור ועדת הכספים של הכנסת, יהיה רשאי לשנות בצו את גובה מס הנסועה, וזאת בשים לב לעלויות החיצוניות של שימוש ברכב.
   6. רשות המסים תהיה אחראית על גביית המס, לרבות על ידי החברה הממונה. החברה הממונה תנהל את מערכת הגבייה בעבור רשות המסים, בהנחייתה ובפיקוחה. מערכת הגבייה תתוכנן באופן שימנע ככל הניתן את הסיכון לפגיעה בפרטיות החייבים. החברה הממונה תהיה רשאית להתקשר עם גורמים שונים, ובכלל זה גורמים פרטיים, לשם ביצוע תפקידיה.

תפקידי החברה הממונה יהיו:

* + 1. תכנון, הקמה, תפעול ואחזקה של אמצעים הנדרשים לגביית המס;
    2. תכנון, הקמה, תפעול ואחזקה של מערכת הגבייה בעבור רשות המסים, לרבות הפקה ומסירה של הודעות חיוב;
    3. תכנון, הקמה ותפעול של מוקד שירות לקוחות לעניין גביית המס;
    4. מתן הנחיות למפעילים פרטיים ובקרה על פעילותם;
    5. פרסום מידע לציבור בעניין המס;
    6. תפקידים נוספים שיוטלו על החברה לפי חוק.
  1. על מנת, בין היתר, לפשט ולייעל תהליכים ולמנוע רגולציה עודפת, החוק יכלול הסדרים בנושאים הבאים, שיתבססו על המנגנונים האמורים, בשינויים המחויבים, בחוק מס גודש:
     1. מועדי תשלום המס;
     2. אכיפה, לרבות הוצאת הודעות חיוב ודין חיוב לעניין סרבן תשלום;
     3. גבייה, לרבות ניהול של מערכת גבייה, הרשאות גישה למערכת והפרשי הצמדה;
     4. בירור, לרבות אופן הפנייה והמידע שניתן לבקש מסגרת בירור;
     5. השגה או ערר, לרבות הגורם הממונה לדון בכך וערכאת הערעור.
  2. להטיל על רשות המסים באמצעות יחידת הגודש ברשות המסים כמשמעותה בהחלטה 201 את האחריות לתכנון, הקמה, תפעול ובקרה של הסדר מס הנסועה כמפורט בהחלטה זו.
  3. לתקן את סעיף 3(ג) לפקודת התעבורה [נוסח חדש] ולקבוע בו כי אגרה בעד רישיון רכב חשמלי כמשמעותה בתקנות התעבורה, התשכ"א-1961, תהיה זהה לאגרה בעד רישיון לרכב שאינו רכב חשמלי בהתאם לסוג הרכב ומחירו.
  4. תוקם ועדת מעקב ליישום החוק אשר תכלול את מנהל רשות המסים או מי מטעמו, הממונה על התקציבים או מי מטעמו והכלכלן הראשי במשרד האוצר או מי מטעמו (להלן – **ועדת המעקב** או **הועדה**). הוועדה תייעץ לשר האוצר בנוגע לעדכון התעריף של מס נסועה מעת לעת. כמו כן, תגבש ועדת המעקב המלצות בעניין הצורך והאפשרות להטיל מס נסועה שאינו חלף בלו, אלא מס נסועה דיפרנציאלי, שיחול גם על רכבי סולר ובנזין, כך שיינתן משקל להיבטים נוספים של הנסיעה בכביש המשפיעים על העלויות החיצוניות )גודש בדרכים, תאונות וכו') ותייעץ בנוגע למתן פטורים כאמור לעיל. לצורך כך, ייבחנו האפשרויות הטכנולוגיות להכללת פרמטרים נוספים במודל המס החדש שיגובש: שעת הנסיעה, מיקום הנסיעה ומספר הנוסעים, ולהתפתחויות הטכנולוגיות והתפעוליות וזאת תוך שמירה על עקרון השוויון והיבטי הגנת פרטיות הנוסעים בתיאום עם משרד המשפטים.
  5. עד ליום 1 בינואר 2025 תגיש ועדת המעקב את המלצותיה לשר האוצר בדבר האפשרות לקבוע מס נסועה דיפרנציאלי שיחול גם על רכבי סולר ובנזין וגם על רכבים חשמליים, שאינו מס נסועה חלף בלו אלא מס שנועד להפנים עלויות אחרות שמייצר השימוש ברכבים פרטיים, בשים לב לאזורי הנסיעה ולשעות הנסיעה.

1. להטיל על שר האוצר, להציע תיקוני חקיקה לתיקון החוק האמור בסעיף 1 לצורך יישום המלצות ועדת המעקב כאמור בסעיף 1(י).
2. לצורך עידוד הכניסה של הרכבים החשמליים לישראל וכצעד משלים לחוק האמור בסעיף 1, להטיל על שר האוצר, לפרסם בצו מתווה מדורג לשיעורי מס קנייה מופחתים לרכבים חשמליים עבור השנים 2027-2025 (להלן – **מתווה מס קנייה**) בהתאם לטבלה להלן או במנגנון אחר באותו היקף של אובדן הכנסות מדינה, וזאת בהמשך לשיעורים שנקבעו בצו תעריף המכס והפטורים ומס קנייה על טובין (הוראת שעה מס' 7) התשע"ט-2019. לקבוע כי תחולת מתווה מס הקנייה לשנת 2025 מותנית באישור חוק מס נסועה והשוואת אגרת הרישוי של רכבים חשמליים לרכבי בנזין, וכי תחולת מתווה מס קנייה לשנת 2026 מותנית בתחילת הגבייה של מס הנסועה בהתאם לחוק.

על אף האמור, ככל ששיעור הייבוא של רכבים חשמליים מתוך כלל הרכבים הפרטיים המיובאים לישראל יהיה נמוך מהשיעור שהתקיים בשנת 2023, שר האוצר יבחן את המשך המתווה מס הקנייה.

|  | **2025** | **2026** | **2027** |
| --- | --- | --- | --- |
| **שיעור המס** | 50% | 57% | 65% |
| **תקרת ההטבה** | 35,000 | 30,000 | 25,000 |

1. להטיל על שר האוצר, בהתייעצות עם שר האנרגיה והתשתיות והשרה להגנת הסביבה, לבחון החל משנת 2026 מנגנון הכולל יעדי פליטות גזי חממה מכלי רכב המיובאים לישראל, כך שהמנגנון יעודד ייבוא של כלי רכב חשמליים וכלי רכב מופחתי פליטות גז חממה על פני כלי רכב שאינם מופחתי פליטות. זאת, בשים לב למתודולוגיה הקבועה במנגנונים דומים בעולם.
2. להקים צוות אשר יגבש המלצות למדיניות ממשלתית בנוגע לתשתית לכניסת רכבים חשמליים ולהבטחת התחרות. הצוות יבחן, בין היתר, כיצד לעודד טעינה מנוהלת של רכבים חשמליים, כיצד לשלב בין התחרות במקטע אספקת החשמל לבין טעינת רכבים חשמליים, והיבטים נוספים הנוגעים לטעינת רכבים חשמליים בבתים משותפים ובמרחב הציבורי. הצוות יכלול נציג ממשרד האנרגיה, נציג מרשות החשמל, נציג מרשות התחרות, נציג מאגף החשב הכללי ונציג מאגף תקציבים במשרד האוצר. ההמלצות יוגשו לשר האוצר ולשר האנרגיה והתשתיות בתוך 4 חודשים ממועד קבלת החלטה זו. לשם עידוד חדירת כלי רכב חשמליים יוקצו 100 מלש"ח לטובת פריסת עמדות טעינה.
3. בהחלטה זו –

"**החברה הממונה**" – כהגדרתה בחוק מס גודש. שר האוצר באישור הממשלה יהיה רשאי למנות חברה ממשלתית אחרת או חברת בת ממשלתית אחרת, כהגדרתן בחוק החברות הממשלתיות, התשל"ה-1975, אשר אינה החברה הממונה לצורך חוק מס גודש והיא תמלא את התפקידים שנקבעו לה לפי החוק.

"**חוק מס גודש**" – חוק מס להפחתת גודש התנועה באזור גוש דן, התשפ"ב-2021;

"**ועדת המעקב**" – ועדה מעקב כאמור בסעיף 1(י).

**דברי הסבר**

**רקע כללי, נתונים כלכליים והשפעה על משק המדינה**

החלטה מס' 171 קבעה יעדים ממשלתיים להפחתת פליטות גזי חממה, ובפרט, קבעה יעדים להפחתת פליטות גזי החממה מרכבים פרטיים. החלטה זו לא באה בריק: בשנים האחרונות קיימת מגמה עולמית של הפחתת הפליטות לקילומטר נסועה ברכבים, כאשר לפי נתוני ארגון הסביבה האירופאי, בין השנים 2019-2000 הייתה הפחתה של 40% בפליטות גזי חממה לקילומטר נסועה מרכבי נוסעים חדשים.

כניסת הרכב החשמלי לשווקי הרכב העולמיים בהיקפים ניכרים מהווה התקדמות טכנולוגית בעלת חשיבות רבה מבחינת מגמה זו. ביחס לרכבים המונעים באמצעות מנוע בעירה פנימית (רכבי בנזין), רכבים חשמליים שקטים יותר, מזהמים פחות, ופולטים פחות גזי חממה, באופן אשר יכול לתרום למאמצים הגלובאליים לבלימת התחממות כדור הארץ. בשנים האחרונות חלה התפתחות משמעותית בהיצע, במחיר ובטווח הנסועה של רכבים היברידיים וחשמליים וישנם פיתוחים רבים הנוגעים לכניסת רכב מונע מימן שיחזקו מגמה זו גם בעתיד.

הפחתת זיהום האוויר, גזי החממה והרעש הן התופעות המועילות ביותר כתוצאה מכניסת הרכבים החשמליים לשוק הישראלי. בהשוואה לרכב בנזין טיפוסי ועל פי תמהיל הדלקים הצפוי בשנת 2030 במשק החשמל, רכב חשמלי מייצר 66% פחות גזי חממה ו-33% פחות זיהום אוויר ומרעיש 20% פחות. בנוסף, ישנה תועלת מהתייעלות בצריכת הדלקים אשר תביא להגדלת ההכנסה הפנויה ולהפחתת התלות בייבוא, וכן בהגדלת הכנסות המדינה מגז טבעי.

לצד זאת, בהיבטים רבים, רכבים חשמליים זהים לחלוטין לרכבי בנזין כך שהשימוש בהם צפוי לגרום לאותם קשיים אשר מעורר השימוש ברכב פרטי המונע באמצעות מנוע בעירה פנימית– ובראשן בעיית הגודש בכבישים שמהווה את עיקר העלויות החיצוניות השוליות של נסיעה ברכב, ותאונות הדרכים. בהקשר זה אף יש להזכיר כי אחד מיתרונותיו של הרכב החשמלי הוא עלויות אנרגיה (חשמל) נמוכות. החיסכון לבעל הרכב יוצר ברמה המצרפית בעיה משמעותית שכן קיים חשש כי עלות השימוש הנמוכה תביא להסתמכות רבה יותר על רכב פרטי, על כל המשתמע מכך. זאת, באופן שאיננו עולה בקנה אחד עם המדיניות הממשלתית הפועלת לפיתוח התחבורה הציבורית ועידוד השימוש בה ובנסיעות שיתופיות.

הצעת מחליטים זו קובעת אסטרטגיה כוללת למיסוי הרכבים החשמליים המתייחסת מצד אחד לתועלות הסביבתיות הנובעות מכניסתם, לצד האתגרים התחבורתיים הנובעים מהשימוש בהם. מטרת ההצעה היא לגבש מערכת מיסוי המעודדת את המשך המגמה של כניסת רכבים חשמליים באמצעות שיעורי מס קנייה מופחתים לצד הטלת מס נסועה וביטול ההנחה באגרת הרישוי על השימוש השוטף בהם.

**לסעיף 1 ו-2**

נכון להיום, נסועת רכבים חשמליים איננה ממוסה, וזאת בניגוד לנסועת רכבי מנוע בעירה פנימית, המשלמים מס בלו עבור הדלק שהם צורכים; זאת למרות שרכבים חשמליים זהים לרכבי בעירה פנימית מבחינת רבות מהשפעותיהם החיצוניות. מצב זה, בו ההשפעות השליליות של הרכב אינן מתומחרות, עלול לעודד שימוש רב יותר ברכב, וכך להעצים את ההשפעות השליליות הללו. החלטת ממשלה זו נועדה לקבוע מנגנון למיסוי נסועה של רכבים חשמליים, באופן שישקף לנהגים ברכבים אלו את השפעותיהם החיצוניות, וכך יביא לשימוש ברכבים אלו בהיקף שישיא את הרווחה החברתית.

המתווה בחוק המוצע קובע מיסוי אחיד בגובה 15 אג' עבור כל 1 ק"מ נסועה, כאשר מרחק הנסיעה ייבדק במכוני הרישוי אחת לשנה. גובה מס זה חושב כך שיהיה שקול למס הבלו אותו משלמים רכבי מנוע בעירה פנימית, בהתייחס לרכבים המתאפיינים בצריכת דלק יעילה, ותוך הפחתה של התועלות הייחודיות לרכבים חשמליים בהיבטים של הפחתת פליטות גזי חממה, זיהום אוויר והפחתת רעש.

להשוואה, גובה מס הבלו על בנזין הוא כ-3.4 ש"ח לליטר. מס הבלו המוטל על רכב חדש עם צריכת דלק של 17 ק"מ לליטר הוא כ-20 אג' לק"מ ועבור הרכבים באחוזון ה-20 מבחינת צריכת הדלק (19 ק"מ לליטר) מס הבלו עומד על כ-17.9 אג' לק"מ. את התועלות היחסיות של הרכב החשמלי (כ-3 אג' לק"מ בהשוואה לרכב חדש, ומעט פחות מזה ביחס לרכבים היעילים ביותר) ניתן לשקף באמצעות הפחתת המס בהיקף זה, וכך לקבל מס בגובה כ-15 אג' לק"מ, וזאת בהסתמך על ערכי עלויות הפליטה המופיעים בספר הירוק של המשרד להגנת הסביבה ועל מחקרים בינלאומיים.

מכאן נובע שעל מנת לשקף את התועלות היחסיות של רכב חשמלי, ועל מנת שמיסוי הנסועה של הרכב חשמלי לק"מ יהיה נמוך אפילו מרכבי בנזין היעילים ביותר, המס לרכב חשמלי צריך לעמוד על כ-15 אג' לק"מ. הבחירה בקביעת גובה מס השקולה למס הבלו המשולם בפועל לכל ק"מ על ידי רכבים יעילים מאוד, וזאת למרות שמרבית רכבי מנועי בעירה פנימית (לרבות מרבית הרכבים החדשים) משלמים בפועל מס בלו גבוה יותר לכל ק"מ נסיעה (עקב יעילות צריכת דלק נמוכה יותר), נועדה להבטיח כי לא ייווצר מיסוי יתר על השימוש השולי ברכבים חשמליים ביחס לרכבי מנוע בעירה פנימית מתחרים, וזאת תוך התייחסות כאמור גם לתועלות הייחודיות של רכבים חשמליים.

על מנת למזער את הפגיעה בכניסת הרכבים החשמליים בשנים הקרובות, ועל מנת לאפשר די זמן לגיבוש המנגנון התפעולי של המס, הסעיף קובע כי המס יוחל רק החל משנת 2026; זאת גם מתוך הנחה, התואמת את הנחתם של גופי מחקר ומדיניות מובילים בעולם, כי מחיר הרכבים החשמליים צפוי לרדת בשנים הקרובות עד שיהפוך תוך מספר לא רב של שנים לתחרותי אל מול מחירי רכבי מנועי בעירה פנימית גם עם הטבות מיסוי ורגולציה מצומצמות בהיקפן ואפילו בלעדיהן.

קיימת שונות בעלות החיצונית הנובעת משימוש ברכב בהתאם לאזור וזמן הנסיעה בו. עם זאת, קיימים אתגרים רבים בפני יצירת מיסוי המשקף באופן מלא שונות זו. לפיכך, מוצע כי תוקם ועדת מעקב אשר תמליץ לשר האוצר על האפשרות לקבוע כי המס יחול באופן דיפרנציאלי בהתאם לאזור וזמן.

כמו כן, ובהתאם להחלטת ועדת האגרות הבין-משרדית מיום 24 ליוני 2020, מוצע לבטל את ההנחה הקיימת היום בתשלום אגרת הרישוי לרכבים חשמליים. השירותים בגינם נגבית אגרת הרישוי אינם שונים בין רכב רגיל לרכב חשמלי, ועל כן אין הצדקה להטבה זו שנאמדת ב-1,700 ש"ח לשנה לכל כלי רכב.

**לסעיף 3 ו-4**

בשנת 2019 פרסמה רשות המיסים מתווה רב שנתי לשנים 2024-2020 שעיקרו שיעורי מס קנייה מופחתים לרכבים היברידיים, רכבי פלאג אין ורכבים חשמליים. מטרת המתווה הייתה לעודד קנייה של רכבים חשמליים בישראל, וזאת לאור התועלות הסביבתיות הנובעות מהשימוש בהם על פני רכבי בנזין. לאור הירידה העקבית במחירי הרכבים החשמליים, המתווה שנקבע היה מתווה עולה – דהיינו שבשנים 2023 ו-2024 חלה עלייה מדורגת בשיעורי המס, כך שהמיסוי על רכבים חשמליים החל מה-1 לינואר 2024 הוא 35% ותקרת ההטבה הינה 50 אלף ש"ח. במקביל, מגמת הכניסה של הרכבים החשמליים לישראל התחזקה עד שבשנת 2022 שיעור הרכבים החשמליים שיובאו לישראל עמד על 14% מתוך כלל הרכבים המיובאים.

לפי המצב הקיים, החל מה-1 לינואר 2025 מס הקנייה על רכבים חשמליים צפוי להשתוות למס המוטל על רכבי בנזין – 83% מס קנייה עם הפחתת המיסוי בהתאם לנוסחת מיסוי ירוק. שינוי קיצוני זה ביחס לשיעורי המיסוי בשנת 2024 צפוי לבלום את מגמת הכניסה של הרכבים החשמליים לישראל, ועל כן מוצע לקבוע בצו מדרגות נוספות בשיעורי מס הקנייה עבור השנים 2027-2025.

כמו כן, מוצע לבחון מנגנון משלים המטיל מכסות פליטה על יבואני הרכב בדומה לרגולציה הקיימת באירופה, ככלי משלים למיסוי קנייה.

**לסעיף 5**

מספר חסמים עומדים בפני כניסת רכבים חשמליים לשוק הישראלי. אחד החסמים המרכזיים מבחינת התשתית הוא זמינות טעינת הרכב החשמלי – בעוד שלבעלי חניות פרטיות יש פתרון הטענה נגיש וזול, אנשים ללא חנייה פרטית תלויים בפריסת עמדות הטעינה ובמחירי השוק. הצוות יגבש המלצות להתמודדות בשני צירים מקבילים - הראשון הקלות רגולטוריות על הקמת עמדות טעינה בחניות משותפות הנמצאות בבתים משותפים; והשני הרחבת הפריסה של עמדות הטעינה במרחבים הציבוריים, תוך יצירת תחרות במקטע האספקה שיוביל להורדת מחירים. בנוסף, על מנת למנוע עומס על משק החשמל בשעות שיא צריכת החשמל, הצוות יגבש המלצות מדיניות שיבטיחו כי טעינת חשמל תשקף תמריצים כלכליים נכונים עבור המשתמשים.

**תקציב**

לשנת 2025 – הפחתת הכנסות בסך 1,094 מלש"ח

לשנת 2026 – תוספת הכנסות בסך 1,100 מלש"ח

לשנת 2027 – תוספת הכנסות בסך 2,551 מלש"ח

**השפעת ההצעה על מצבת כוח האדם**

אין.

**החלטות קודמות של הממשלה בנושא**

החלטה מס' 171 מיום 25 ביולי 2021;

החלטה מס' 201 מיום 1 באוגוסט 2021;

החלטה מס' 208 מיום 1 באוגוסט 2021;

החלטה מס' 542 מיום 24 באוקטובר 2021;

החלטה מס' 181 מיום 24 בפברואר 2023.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**העברת עודפי מזומן בתקציב מכון התקנים**

**מחליטים**

על מנת לתמוך במאמצי הממשלה בביצוע התאמות לשם התכנסות למסגרות התקציב לשנת 2024, לתקן את חוק התקנים, התשי"ג-1953, בהוראת שעה עד ליום י"א בטבת התשפ"ו (31 בדצמבר 2025), כך שיקבע בו סמכות לשר האוצר להוציא צו לפיו עודפים שנצברו במכון התקנים יועברו לאוצר המדינה ובלבד שהחשב הכללי והממונה על התקציבים במשרד האוצר קבעו שהעברת העודפים תאפשר למכון התקנים לעמוד בהתחייבויותיו הקיימות או הצפויות.

**דברי הסבר**

**רקע כללי, נתונים כלכליים והשפעה על משק המדינה**

עד לשנת 2016 מכון התקנים (להלן – **המכון**) נהנה ממעמד של מונופול בחסות המדינה ביחס לסמכויות שניתנו לו במסגרת חוק התקנים, התשי"ג-1953 (להלן – **חוק התקנים**), ובכלל זה, ביצוע בדיקות הנדרשות לצורך יבוא מוצרים לישראל. הסמכות הבלעדית בנושאים אלה אפשרה למכון לצבור רווחים משמעותיים. כמו כן, החל משנת 2016, לאחר שנעשה תיקון בחוק התקנים שאפשר גם למעבדות פרטיות לבצע בדיקות יבוא, לא התפתחה תחרות ממשית בביצוע הבדיקות. מבדיקה של משרד הכלכלה והתעשייה עלה כי המכון מחזיק עדיין בנתח שוק של למעלה מ-90% בתחום הבדיקות.

בנוסף, במשך השנים האחרונות העבירה המדינה למכון, בכל שנה, סכומים אשר נעו בין 20 ל-30 מיליון ש"ח כתקצוב ישיר. כיום, למכון יתרות עודפים של למעלה מ-200 מיליון ש"ח.

אשר על כן, מוצע כי לאור המעמד העודף של המכון לאורך שנים שניתן בחסות המדינה, מה שהביא לצבירת רווחים משמעותיים על-ידי המכון, יקבע בחוק בהוראת שעה עד ליום י"א בטבת התשפ"ו (31 בדצמבר 2024) כי שר האוצר יהיה רשאי להורות בצו על העברת העודפים הצבורים לקופת המדינה ובלבד שהעברת העודפים לא תביא לכך שהמכון לא יוכל לעמוד בהתחייבויותיו

**תקציב**

כ-200 מיליון ש"ח בהכנסה בשנת 2024.

**השפעת ההצעה על מצבת כוח האדם**

אין.

**החלטות קודמות של הממשלה בנושא**

אין.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

.

**מניעת עישון וקידום אורח חיים בריא**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל:

1. שינוי חלק המס הקצוב מתמהיל המס על מוצרי עישון
   1. להטיל על שר האוצר לתקן את התוספת הראשונה לצו תעריף המכס והפטורים ומס קניה על טובין, התשס"ז-2017 (להלן – **צו תעריף המכס**), עד יום 20 בפברואר 2024, כך שיועלה מס הקניה הקצוב המוטל על טבק לא מעובד, סיגריות, טבק מעובד לסיגריות, יחידות טבק וסיגריות אלקטרוניות:
   2. על טבק לא מעובד מ- 1,215.18 ש"ח לק"ג ל- 1,328.57 ש"ח לק"ג.
   3. על סיגריות מ- 444.03 ש"ח לאלף סיגריות ל- 524.5 ש"ח לאלף סיגריות, ואת ה-אך לא פחות מ-850.62 ש"ח לאלף סיגריות ל-אך לא פחות מ- 930 ש"ח לאלף סיגריות.
   4. על טבק מעובד לסיגריות מ- 634.34 ש"ח לק"ג ל- 749.29 ש"ח לק"ג ואת ה-אך לא פחות מ-1,215.18 ש"ח לק"ג ל-אך לא פחות מ- 1,328.27 ש"ח לק"ג.
   5. על יחידות טבק מ- 444.03 ש"ח לאלף יחידות חימום ל- 524.5 ש"ח לאלף יחידות חימום, ואת ה-אך לא פחות מ-850.62 ש"ח לאלף יחידות ל-אך לא פחות מ- 930 ש"ח לאלף יחידות חימום.
   6. על סיגריות אלקטרוניות מ- 4.8 ש"ח למ"ל ל- 11.39 ש"ח למ"ל, ואת ה-אך לא פחות מ-9.2 ש"ח למ"ל ל-אך לא פחות מ- 21.81 ש"ח למ"ל, והמיסוי יחול באופן קבוע.
   7. עדכון סכומים אלה למדד המחירים לצרכן בשנת 2025 ייעשה בהתאם למדד שפורסם בחודש דצמבר 2023.
2. להטיל על שר האוצר לתקן את התוספת הראשונה לצו תעריף המכס, עד יום 20 בפברואר 2024, כך שיוטל היטל מלאי באופן הבא:
   1. על סיגריות הנמצאות ביום פרסום הצו בידי סוחר כמלאי לצורך עסקו, יוטל מס בשיעור 5% ממחירן לצרכן ללא מע"מ ביום שלפני פרסום הצו.
   2. על טבק לא מעובד הנמצא ביום פרסום הצו בידי סוחר כמלאי לצורך עסקו, יוטל מס בסכום של 113.390 ש"ח לק"ג.
   3. על טבק מעובד לסיגריות הנמצא ביום פרסום הצו בידי סוחר כמלאי לצורך עסקו, יוטל מס בסכום של 113.39 ש"ח לק"ג.
   4. על יחידות טבק הנמצאות ביום פרסום הצו בידי סוחר כמלאי לצורך עסקו, יוטל מס בשיעור 5% ממחירן לצרכן ללא מע"מ ביום שלפני פרסום הצו.
   5. על נוזל לסיג"א וסיגריות אלקטרוניות חד פעמיות המכילות נוזל, הנמצאות ביום פרסום הצו בידי סוחר כמלאי לצורך עסקו, יוטל מס בסכום של 1.5 ש"ח למ"ל.
3. היטל המלאי לא יחול על סוחר שסך כל המס האמור, החל על כלל המלאי המצוי בידו, אינו עולה על 10,000 ש"ח.

**סיגריות אלקטרוניות**

1. לצורך שמירה על בריאות הציבור ומניעת התרחבות תופעת עישון הסיגריות האלקטרוניות בדגש על בני נוער:
   1. לרשום את הודעת מנהל רשות המסים בישראל על הקמת צוות אכיפה מיוחד לעניין גביית המס על סיגריות אלקטרוניות כפי שנקבע בצו תעריף המכס והפטורים ומס קנייה על טובין (הוראת שעה מס' 5), התשפ"ג-2023, מיום 16 בפברואר 2023. צוות זה ייבחן את הצעדים הנדרשים להגדלת גביית המס על סיגריות אלקטרוניות, ויגיש את המלצותיו לשר האוצר עד יום 30 במרץ 2024. שר האוצר יידרש וישקול את המלצות הצוות בתוך 60 יום מהמועד בו הוגשו המלצותיו.
   2. להטיל על שר האוצר לתקן את צו תעריף המכס כך שהמס האחוזי שחל על נוזל לסיג"א וסיגריות אלקטרוניות חד פעמיות המכילות נוזל יעלה מ-145% ל-270%.

**פטור ממס בכניסה לישראל**

1. להטיל על שר האוצר לתקן את צו תעריף המכס כך שיבוטל הפטור ממיסי ייבוא בכניסה לישראל על מוצרי עישון לתושבי ישראל.

**דברי הסבר**

**רקע כללי, נתונים כלכליים והשפעה על משק המדינה**

שיעור המעשנים בישראל בקרב בני 21 ומעלה, נכון לשנת 2020, עומד על כ-20.1%, כך על פי סקר הבריאות הלאומי בישראל-4 (INHIS-4), שנערך על ידי המרכז הלאומי לבקרת מחלות (המלב"ם), משרד הבריאות בתקופה שבין דצמבר 2018 ועד מרץ 2020. שיעור העישון בקרב גברים גבוה מהשיעור בקרב נשים - 25.6% מכלל הגברים בישראל מעשנים ו- 14.8% מכלל הנשים בישראל מעשנות. בהשוואה בינלאומית, שיעור העישון בקרב גברים בישראל שעומד על 25.6% גבוה מהממוצע העולמי שעומד על 22.5% הכולל במדינות האיחוד האירופי. שיעור העישון בקרב נשים בישראל שעומד על 14.8% גבוה גם הוא מהממוצע במדינות האיחוד האירופי שעומד על 13.9%.

מעבר לכך ששיעור העישון בישראל גבוה מהממוצע העולמי, קצב הירידה בשיעורי העישון נמוך באופן משמעותי מהקיים במדינות ה-OECD. לעומת ירידה ממוצעת של 4.4 נקודות האחוז בשיעור המעשנים במדינות ה-OECD בין השנים 2011 ל-2021, בישראל הייתה ירידה רק של 1.8 נקודות אחוז, וזה ללא התייחסות לגידול בשיעור המעשנים בשנת 2023 לאור מלחמת חרבות ברזל.

**סעיפים 1-3**

מוצע לתקן את התוספת הראשונה לצו תעריף המכס, ולהעלות את מס הקניה המוטל על טבק לא מעובד, על סיגריות, על טבק מעובד לסיגריות, על יחידות טבק לחימום ועל נוזל לסיג"א וסיג"א המכילות נוזל. עסקינן במס המוטל על מוצרים שצריכתם יוצרת השפעות חיצוניות שליליות המתבטאות בנזקי בריאות למעשנים עצמם ולאנשים הסובבים אותם. לפיכך, העלאת המס עשויה לתרום להפנמת ההשפעות החיצוניות. בנוסף, מוצע לקבוע כי יוטל מס על מלאי מוצרי הטבק השונים החבים במס מכוח צו זה, שיימצאו בידי סוחר ביום תחילתו של הצו, וזאת בתנאי שסך המס האמור עולה על 10,000 ש"ח.

**סעיף 4**

אידוי סיגריות אלקטרוניות נועד להוות חלופה לעישון סיגריות לטענת החברות המייצרות. האידוי מסוכן לבריאות, הוא מעלה סיכון למגוון מחלות לב, נשימה וישנן עדויות מחקריות מצטברות על אפשרות לגרימת סרטן. ספציפית, אידוי ניקוטין הוא ממכר ביותר, ולכן עלול לגרום להתמכרות מהירה וחזקה של המשתמשים, במיוחד בני נוער, לניקוטין, מה שמעלה במאות אחוזים את הסיכוי והסיכון שלהם לעבור לעישון טבק, וכן עלול לפגוע בסיכויי ההצלחה בגמילה מעישון. לניקוטין עצמו ישנה השפעה שלילית, במיוחד בקרב צעירים, על ההתפתחות המוחית, הפרעות קשב וריכוז, התנהגות אימפולסיבית, בעיות זיכרון ומעלה את הסיכוי שלהם להתמכרויות אחרות.

בשנים האחרונות הוחל מס גם על סיגריות אלקטרוניות, שעמד בצו הראשון שפורסם על ידי שר האוצר על 270%, וירד ל-145% בחודש מאי האחרון. קיים קושי בגביית מס זה בשל מורכבות המוצר, מה שמשאיר בפועל את מחיר הסיגריות האלקטרוניות נמוך מאד, ונגיש גם לבני נוער. על כן מוצע להקים צוות ברשות מנהל רשות המסים בישראל להקים צוות אכיפה מיוחד לעניין גביית המס על סיגריות אלקטרוניות כפי שנקבע בצו תעריף המכס והפטורים ומס קנייה על טובין (הוראת שעה מס' 5), התשפ"ג-2023, מיום 16 בפברואר 2023. מטרת הצוות להגדיל את האכיפה והגבייה של המס שהוטל על הסיגריות האלקטרוניות, על מנת למנוע את התרחבות תופעת השימוש בהם. בנוסף, מוצע להשוות את המס על סיגריות אלקטרוניות למס שחל על סיגריות רגילות, כדי לא לתמרץ לפנות למוצר הזול יותר, שכאמור ממכר במידה דומה ומכניס למעגל העישון.

**סעיף 5**

כיום ישנו פטור ממס קנייה על מוצרי עישון בכניסה לארץ. פטור זה נוגד את היגיון מס הקנייה שנועד לגלם את ההשפעות החיצוניות השליליות של עישון על בריאות הצרכן, ועל כן מוצע לבטלו ולהשיט על תושב ישראלי את מס הקנייה על מוצרי עישון גם בכניסה לארץ.

**תקציב**

ההחלטה צפויה להגדיל את הכנסות המדינה בכ-600 מיליון ש"ח

#### השפעת ההצעה על מצבת כוח האדם

אין.

#### החלטות קודמות של הממשלה בנושא

החלטה מס' 3274 מיום 29 במאי 2011.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**הגדלת ההפרשה לקרן הפיצויים בעקבות מלחמת חרבות ברזל**

**מחליטים**

להורות לשר האוצר לתקן את תקנות מס רכוש וקרן פיצויים (שיעור ההפרשה לקרן פיצויים), התשנ"א-1991, כך שבשנת 2024 שיעור ההפרשה לקרן פיצויים יעמוד על 70 אחוז, במקום על 25 אחוז, ובשנת 2025 יעמוד שיעור ההפרשה לקרן הפיצויים על 100 אחוז, במקום על 25 אחוז.

**דברי הסבר**

**רקע כללי, נתונים כלכליים והשפעה על משק המדינה**

בעקבות פרוץ מלחמת חרבות ברזל ביום 7 באוקטובר 2023, היקף הנזק שנגרם במהלכה ומתווי הפיצויים שאושרו לנפגעים ממנה, היקף ההוצאות מקרן הפיצויים על פני השנים 2024-2023 צפוי לחרוג מהיקף יתרות הקרן נכון למועד פרוץ הלחימה, אשר הוערכו בכ-17.8 מיליארד ש"ח. על כן, ולצורך עיבוי יתרות הקרן הן לצורך המשך פעילותה במידה ותמשך המלחמה, והן לצורך שיקום הקרן לקראת אירועים ביטחוניים עתידיים, יש להעלות את היקף ההפרשה לקרן הפיצויים.

לאור האמור, מוצע כי בשנים 2024 ו-2025 יעמוד שיעור ההפרשה לקרן הפיצויים מתוך גביית מס הרכישה על 100% במקום על 25%.

**תקציב**

בגין ההצעה צפוי הפסד הכנסות בסך של כ-2.5 מיליארד ש"ח בשנת 2024, 5.25 מיליארד ש"ח בשנת 2025.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בפעילות החברות הממשלתיות וחלוקת דיווידנדים**

**מחליטים**

כחלק מצעדי הממשלה התאמות לשם התכנסות למסגרות לשנת 2024 ואילך עבור הוצאות הנגרמות ממלחמת חרבות ברזל, ולשם עמידה במסגרות הפיסקאליות הקבועות בחוק הפחתת הגירעון והגבלת ההוצאה התקציבית, התשנ"ב-1992.

1. להנחות את רשות החברות הממשלתיות (להלן – **הרשות**) לקדם צעדים לחלוקת הרווחים של החברות הממשלתיות כדיווידנד, ובתנאי שיעמדו בכללי החלוקה לפי חוק החברות, התשנ"ט-1999
   1. להנחות את מנהל הרשות לפעול, ככל שניתן, על מנת להשלים חלוקה של הכספים אשר החליט דירקטוריון של חברה ממשלתית לחלק כדיווידנד למדינה בגין רווחי השנים 2021 ו-2022 כך שכלל הדיווידנד שיחולק לא יפחת מ-1.5 מיליארד ש"ח.
   2. להנחות את מנהל הרשות לפנות לדירקטוריון חברת רפאל מערכות מידע מתקדמות בע"מ (להלן – **רפאל**), התעשייה האווירית לישראל בע"מ, חברת נמל אשדוד בע"מ (להלן – **נמל אשדוד**), חברת נתיבי הגז הטבעי לישראל בע"מ (להלן – **נתג"ז**)וחברת תשתיות אנרגיה בע"מ (להלן – **תש"א**), וככל שיידרש לדירקטוריונים של חברות נוספות, על מנת שידונו, במהלך שנת 2024, בחלוקת רווחים כדיווידנד למדינה מהרווח השוטף לשנת 2023, ובאופן שהעברת הדיווידנדים בפועל תתבצע  עד ליום 31 בדצמבר 2024, כך שככלל הדיווידנד שיחולק לא יפחת מ-0.5 מיליארד ש"ח.
   3. להנחות את מנהל הרשות, בתיאום עם השר לשיתוף פעולה אזורי, לפנות עד ליום 30 ביוני 2024 לדירקטוריונים של חברת רפאל, נמל אשדוד, תש"א ולדירקטוריונים של חברות ממשלתיות נוספות לצורך בחינת חלוקת רווחים מתוך עודפיהן הצבורים.
   4. להנחות את מנהל הרשות לפנות למקורות חברת המים בע"מ (להלן – **מקורות**) ומקורות ייזום ופיתוח בע"מ (להלן – **מקורות ייזום**) על מנת שיפעלו לכך שמקורות ייזום תחלק כדיווידנד את כל התמורה שקיבלה כתוצאה ממכירת מתקן התפלה אשדוד למקורות.
   5. החליט הדירקטוריון על חלוקה בהתאם לאחד או יותר מסעיפים קטנים (א) עד (ד), להנחות את מנהל הרשות לבחון את החלטת הדירקטוריון ולפעול ככל הניתן לביצוע החלטה זו, בהתאם לסעיף 33(ג) לחוק החברות הממשלתיות, התשל"ה-1975 (להלן – **החוק**), לרבות בדרך של הבאת החלטה לאישור, לפי סעיף 33(ג) לחוק, של הממשלה או השר לשיתוף פעולה אזורי, ככל שיידרש בנסיבות העניין.
   6. ככל שחלוקת דיווידנד בהתאם לאמור בהחלטה זו מחייבת קבלת אישור של האסיפה הכללית של החברה הממשלתית, להנחות את מנהל רשות החברות הממשלתיות, להביא את ההחלטה על החלוקה לאישור האסיפה הכללית ולהטיל על השרים, כהגדרתם בחוק, לאשר את חלוקת הדיווידנד. החלטת אסיפה כאמור תתקבל לא יאוחר מיום 30 באפריל 2024.
2. על מנת להביא לצמצום ההוצאה הממשלתית ולייעול בפעילות החברות הממשלתיות, מוצע לקדם את ההפרטות של החברות דואר ישראל בע"מ, התעשייה האווירית לישראל בע"מ וכן החברה למפעלי כלכלה ותרבות של עובדי המדינה בע"מ, ולהקים צוות לבחינת קידום הפרטות וצמצום חברות ממשלתיות נוספות.
   1. להנחות את הרשות לנקוט בפעולות הבאות לצורך המשך קידום הליכי הפרטה של חברות ממשלתיות ומעורבות כדלקמן:
      1. בהמשך להחלטה מספר מח/1 של ועדת שרים לענייני הפרטה מיום 12 באפריל 2022 להטיל על שר התקשורת והשר לשיתוף פעולה אזורי לפעול בהתאם לסמכותם על מנת השלים את תהליך ההפרטה המלאה של חברת דואר ישראל במהירות המרבית.
      2. בהמשך להחלטה מספר מח/5 של ועדת שרים לענייני הפרטה מיום 19 בנובמבר 2020 להטיל על שר הביטחון והשר לשיתוף פעולה אזורי, לפעול בהתאם לסמכותם על מנת לבצע הפרטה של עד 49% מהון המניות של התעשייה האווירית, וזאת בהתאם למתווה שאושר בוועדת שרים לענייני הפרטה כאמור, ובפרט תוך שמירה על האינטרסים החיוניים של מדינת ישראל.
      3. לפעול לקידום הפעולות הנדרשות למכירת אחזקות המדינה בחברה למפעלי כלכלה ותרבות של עובדי המדינה בע"מ (בסעיף זה – החברה) תוך הקטנת אחזקות של החברה "בבנק יהב לעובדי המדינה בע"מ". לצורך כך, להקים צוות בראשות מנהל הרשות ובהשתתפות נציגי ראש אגף התקציבים, החשב הכללי ומשרד המשפטים אשר יפעלו לקידום ההחלטות וההסדרים הנדרשים טרום מכירת אחזקות המדינה בחברה.
   2. להטיל על צוות בראשות מנהל הרשות ובהשתתפות הממונה על התקציבים או מי מטעמו, החשב הכללי או מי מטעמו והממונה על השכר או מי מטעמו, לבחון הפרטה, מיזוג, פירוק החברות או צמצום התקצוב הממשלתי של חברות ממשלתיות בהתאם, בין היתר, לעקרונות הבאים:
      1. צמצום התקורות והוצאות ההנהלה הנובעות מריבוי חברות ממשלתיות באמצעות מיזוג חברות ממשלתיות או העברת הפעילות שלהם לגוף קיים אחר.
      2. בחינת אמצעים לשיפור הממשל התאגידי בחברות הממשלתיות, הגברת השקיפות ולייעול פעילות החברות
      3. בחינת הנפקות מיעוט בחברות כמשמעותן בהחלטת ממשלה מס' 2103 (חכ/42) מיום 19.10.2014, בחברות.
      4. פירוק חברות או מיזוגן או הפסקת פעילות של חברות בהתאם לסדר העדיפויות הממשלתי.
      5. פירוק חברות ללא פעילות, בעלות היקף פעילות מזערי, או בעלות פעילות הפסדית.
      6. הפרטת חברות אשר אין צורך מקצועי להיותן ממשלתיות או חברות אשר התקבלה ביחס אליהן החלטת הפרטה.
   3. הבחינה תיעשה בשים לב לאינטרסים חיוניים של מדינת ישראל ולאופי המשק בו פועלת כל חברה. הצוות יתייעץ עם גורמי העניין הרלוונטיים בכל משרד וחברה במהלך הבחינה.
   4. המלצות הצוות המקצועי יוגשו עד ליום 30 ליוני 2024 לממשלה.

**דברי הסבר**

**רקע כללי, נתונים כלכליים והשפעה על משק המדינה**

כיום פועלות בישראל 70 חברות ממשלתיות במגוון תחומים בעלות מחזור של כ-81.6 מיליארדי ש"ח נכון לשנת 2022. נכון לשנת 2021 היקף העובדים עומד על 55,890 עם עלויות העסקה המוערכות בכ-18 מיליארד ש"ח.

החברות הממשלתיות הן נכס משמעותי של המדינה, ובשנת 2021 ושנת 2022 נשאו רווח נקי של 3.766 מיליארד ש"ח ו2.41 מיליארד ש"ח בהתאמה. לפיכך, בעבור השנים 2021 ו-2022 החליטו הדירקטוריונים של החברות השונות על חלוקת דיווידנדים בהיקף מצטבר. לאור המצב הפיסקלי של המדינה והצורך בצמצום הגרעון, מוצע להטיל על רשות החברות לפעול על מנת להביא לחלוקת הדיווידנד למדינה, וכן להטיל על השרים הרלוונטיים לכל חברה לאשר באסיפה הכללית את חלוקת הדיווידנד. כמו כן, על מנת להפחית את הגרעון בתקציב מוצע כי במהלך 2024 רשות החברות תפעל לאשר חלוקות דיווידנדים נוספות בהתאם לרווח לשנת 2023 ולעודפי עבר, וזאת בהתאם למצב החברות ובשים לב לצורך להגדיל את הכנסות המדינה.

בנוסף, מוצע לקדם הפרטה של חברת הדואר, של התעשייה האווירית ושל החברה למפעלי כלכלה ותרבות של עובדי המדינה בע"מ, וזאת בהתאם לעבודות המקצועיות ולהחלטות הממשלה השונות והחלטות ועדת השרים לענייני הפרטה שהתקבלו בעניין. כמו כן, לאור ההוצאות הגדולות של החברות הממשלתיות, ובפרט על כוח אדם, ובמטרה להביא לייעול ההוצאה הציבורית בטווח הארוך, מוצע להקים צוות בין משרדי בהובלת רשות החברות הממשלתיות ובהשתתפות אגף התקציבים ואגף הכלכלן הראשי במשרד האוצר אשר יבחן הפרטה, מיזוג ופירוק החברות בהתאם לקריטריונים ועקרונות המוצעים בהחלטה.

**סעיף 1**

מוצע להנחות את רשות החברות הממשלתיות (להלן – **הרשות**) לקדם צעדים לחלוקת הרווחים של החברות הממשלתיות כדיווידנד, והכל בהתאם לכללי החלוקה לפי חוק החברות, התשנ"ט-1999. בין היתר, להטיל על מנהל הרשות לפעול, ככל הניתן, על מנת להשלים חלוקה של הכספים אשר החליט דירקטוריון של חברה ממשלתית לחלק כדיווידנד למדינה בגין רווחי השנים 2021 ו-2022, כך שכלל הדיווידנד שיחולק לא יפחת מ-1.5 מיליארד ש"ח. עוד מוצע בסעיף קטן ב' להטיל על מנהל הרשות לפנות פרטנית לדירקטוריונים של החברות רפאל, נמל אשדוד, תש"א ונתג"ז ולחברות אחרות ככל שימצא לנכון, על מנת שידונו, במהלך שנת 2024, בחלוקת רווחים כדיווידנד למדינה מהרווח השוטף לשנת 2023, ובאופן שהעברת הדיווידנדים בפועל תתבצע עד ליום 31 בדצמבר 2024. כמו כן, מוצע בסעיף קטן ג' להנחות את מנהל הרשות, בתיאום עם השר לשיתוף פעולה אזורי, לפנות לדירקטוריונים של החברות המנויות באותו הסעיף לצורך בחינת חלוקת רווחים מתוך עודפיהן הצבורים. אין בתיאום כאמור כדי לגרוע בסמכויות מנהל הרשות בהתאם לחוק. בסעיף קטן ד' מוצע להנחות את מנהל הרשות לפנות למקורות ומקורות ייזום, על מנת שיפעלו לכך שמקורות ייזום תחלק כדיווידנד את כל התמורה שקיבלה כתוצאה ממכירת מתקן התפלה אשדוד למקורות. משיכת הרווחים ממקורות ייזום למקורות תואמת את הוראות כללי המים (חישוב עלויות והכנסות, הכרה בפיתוח מפעלי מים וחובות דיווח החלות על מקורות), תשע"א-2011, בעניין ההכרה בהכנסות ובהשקעות מקורות.

ככל שהדירקטוריונים של החברות החליטו על חלוקה כפי האמור בסעיפים קטנים א'-ד' לעיל, מוצע להנחות את מנהל הרשות לבחון את החלטות הדירקטוריונים ולפעול בהתאם לסמכותו בסעיף 33(ג) לחוק החברות הממשלתיות, התשל"ה-1975 (להלן – **החוק**), כמפורט בהצעת ההחלטה.

ככל שתקנון של חברה ממשלתית קובע כי נדרש אישור של האסיפה הכללית של החברה על מנת ליישם את חלוקת הדיווידנד, מוצע להנחות את מנהל רשות החברות הממשלתיות, להביא את ההחלטה על החלוקה לאישור האסיפה הכללית ולהטיל על השרים, כהגדרתם בחוק, לאשר את חלוקת הדיווידנד. עוד מוצע, כי החלטת אסיפה כאמור תתקבל לא יאוחר מיום 30 באוגוסט 2024.

**סעיף 2**

מוצע לקדם באופן פרטני את ההפרטות של החברות דואר ישראל בע"מ, התעשייה האווירית לישראל בע"מ, וכן החברה למפעלי כלכלה ותרבות של עובדי המדינה בע"מ. ההחלטה על הפרטת חברת דואר ישראל מספר מח/1 של ועדת שרים לענייני הפרטה מיום 12 באפריל 2022 קובעת כי החברה תופרט באופן מלא. בנוסף, החלטה מספר מח/5 של ועדת שרים לענייני הפרטה מיום 19 בנובמבר 2020 קובעת מתווה להפרטה של עד 49% ממניות התעשייה האווירית. עוד מוצע כי יוקם צוות בראשות מנהל רשות החברות ובהשתתפות נציגי ראש אגף התקציבים, החשב הכללי ומשרד המשפטים שיפעל לקידום כלל ההחלטות וההסדרים הנדרשים לצורך מכירת חלקה של מדינת ישראל בחברה למפעלי כלכלה ותרבות של עובדי המדינה אשר מחזיקה ב-50% ממניות בנק יהב.

**סעיף 3**

ריבוי החברות הממשלתיות בישראל מביא לכפילות בעבודת החברות, ואף ביצוע פעילות שאיננה נמצאת בליבת העניין הממשלתי או לחילופין שאין צורך שחברה ממשלתית תבצע. צמצום החברות הממשלתיות תביא לצמצום וייעול ההוצאה הממשלתית על החברות הממשלתיות. לשם כך, מוצע להקים צוות בראשות מנהל הרשות, ובהשתתפות הממונה על התקציבים במשרד האוצר או מי מטעמו אשר יבחן הפרטה, מיזוג, פירוק של החברות או צמצום התקצוב הממשלתי של החברות הממשלתיות.

#### הצוות יבחן את החברות הממשלתיות בהתאם למספר קריטריונים המעוגנים בהחלטה. ראשית, מוצע לבחון האם קיימת חברה ממשלתית דומה, או לחילופין גוף ממשלתי אחר אשר מבצע פעילות דומה לזו של החברה הממשלתית, ככל שכן, מוצע לבחון את איחוד הפעילות של הגופים וזאת על מנת להביא לחיסכון בתקורות ובהוצאות ההנהלה והכלליות של החברות. שנית, מוצע לבחון כיצד ניתן לייעל את פעילות החברות הממשלתיות באמצעות מעורבות השוק באמצעות הנפקת מניות מיעוט בחברות הממשלתיות או הנפקת אג"ח. בנוסף, מוצע לבחון פירוק חברות ללא פעילות או לחילופין סגירת חברות או צמצום פעילות של חברות שאינן עומדות בקנה אחד עם סדר העדיפויות הממשלתי או שאין צורך מקצועי להיותן ממשלתיות.

#### תקציב

הגדלת הכנסות המדינה ב-2 מיליארד ש״ח מחלוקת הדיווידנדים של החברות הממשלתיות.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

החלטת ממשלה מס' 2487 בנושא "הפרטת חברות ממשלתיות ובנקים" מיום 13 באוגוסט 1997

החלטת ממשלה מס' 2103 בנושא "תכנית רב- שנתית לביצוע הנפקות מיעוט של חברות ממשלתיות" מיום 19 באוקטובר 2014

החלטה מס' 373 מיום 5 באוגוסט 2015.

החלטה מס' 3404 מיום 11 בינואר 2018.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**מניעת הונאות בתחום הדלק**

מחליטים

בהמשך להחלטה מס' 226 מיום 24 בפברואר 2023 בנושא "מניעת הונאות בתחום הדלק", לפנות לוועדת הכספים של הכנסת בבקשה לאשר את תקנות מס הכנסה (ניכוי הוצאות רכב), התשנ"ה-1995, תקנות מס ערך מוסף, התשל"ו-1975 וצו הבלו על הדלק (פטור והישבון), התשס"ה-2005, שהועברו לאישורה בידי שר האוצר, ושמטרתם למנוע ניכוי הוצאות ששולמו בשל רכישת דלק המשמש להנעת כלי רכב, ניכוי מס תשומות שמתחייב בו עוסק בשל רכישת דלק המשמש להנעת כלי רכב והישבון בלו ששולם על דלק המשמש להנעת כלי רכב, לפי העניין, אם לא הותקן ברכב שלגביו נתבע הניכוי או ההישבון מכשיר למדידת תצרוכת הדלק ומספר הקילומטרים.

דברי הסבר

**רקע כללי, נתונים כלכליים והשפעה על משק המדינה**

ענף הדלק בישראל מאופיין בתופעה רחבה של הונאות מס בתחומי המס השונים. לצד תעשייה גדולה של חשבוניות המוצאות שלא כדין ומעשי פשיעה חמורה, התגברה גם תופעה של התחמקויות אחרות מתשלום מס, לרבות הגדלה פיקטיבית של הוצאות דלק לצרכי מס הכנסה, מס ערך מוסף ובלו. הדבר מביא לפגיעה קשה בהכנסות המדינה ממסים. אחת הסיבות המרכזיות להשמטות מסוג זה היא יכולת בקרה מוגבלת על הוצאות הדלק.

לאור הגידול הניכר בהוצאות הממשלה כתוצאה ממלחמת חרבות ברזל, הממשלה מעדכנת את תקציב 2024, תוך אישור חוק תקציב חדש לשנה זו, על אף שאושר תקציב לשנת הכספים 2024 ב-24 במאי 2023. במסגרת עדכון התקציב לשנת 2024 הממשלה מבצעת צעדים רבים לצמצום הוצאותיה ולהגדלת הכנסותיה, על מנת להפחית את הגרעון הצפוי בשנה זו, כחלק ממדיניות פיסקלית שנועדה לתמוך בהמשך הלחימה ובהמשך הצמיחה במשק, המצריכים אחריות פיסקלית.

לאור האמור, מוצע לפנות לוועדת הכספים של הכנסת בבקשה לאשר תקנות מס הכנסה (ניכוי הוצאות רכב), התשנ"ה-1995, תקנות מס ערך מוסף, התשל"ו-1975 וצו הבלו על הדלק (פטור והישבון), התשס"ה-2005, אשר הועברו לוועדת הכספים בידי שר האוצר, ושעניינן אי התרה בניכוי הוצאות ששולמו בשל רכישת דלק המשמש להנעת כלי רכב, אי הכרה בניכוי מס תשומות שמתחייב בו עוסק בשל רכישת דלק המשמש להנעת כלי רכב והישבון בלו ששולם על דלק המשמש להנעת כלי רכב, לפי העניין, אם לא הותקן ברכב שלגביו נתבע הניכוי או ההישבון מכשיר למדידת תצרוכת הדלק ומספר הקילומטרים.

**תקציב**

תוספת הכנסות המדינה כתוצאה ממהלך זה צפויה לעמוד על כ-70 מיליון ש"ח בשנת 2025 ועל כ-400 מיליון ש"ח בשנה החל משנת 2026.

**השפעת ההצעה על מצבת כח האדם**

לא רלוונטי.

**עמדת שרים אחרים שההצעה נוגעת לתחום סמכותם**

לא רלוונטי.

**החלטות קודמות של הממשלה בנושא**

החלטת ממשלה מס' 226.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**הגבלות על מתן הלוואות במזומן על ידי גופים פיננסיים**

**מחליטים**

כחלק מהצעדים הנדרשים לביצוע התכנית המאזנת לכיסוי הפרש הגירעון כהגדרתם בסעיף 3א1 לחוק יסוד: משק המדינה, לקבוע בחקיקה את התיקון לסעיף 2(ז) לחוק צמצום השימוש במזומן (להלן –**חוק צמצום השימוש במזומן**), אשר נכלל בסעיף 50(3) להצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2023 ו-2024), התשפ"ג-2023 (הצ"ח הממשלה מס' 1612 מיום 23 במרץ 2023), כך שהאיסור על מתן הלוואות במזומן יחול גם על גוף פיננסי מפוקח, כהגדרתו בחוק צמצום השימוש במזומן, בסכום המגבלה הקבועה בחוק על מתן הלוואות במזומן העומד על 6,000 ש"ח.

**דברי הסבר**

**רקע כללי, נתונים כלכליים והשפעה על משק המדינה**

חוק צמצום השימוש במזומן, התשס"ח-2018, מגביל את התשלום במזומן על עסקאות. בין היתר, סעיף 2(ז) לחוק אוסר על מתן או קבלה של הלוואה במזומנים בהיקף שעולה על הרף שנקבע בחוק (6,000 ש"ח). עם זאת, הסעיף מחריג מתחולת האיסור הלוואה שנותן גוף פיננסי מפוקח, כך שגופים פיננסיים מפוקחים רשאים לתת הלוואות במזומנים ללא מגבלה על הסכום; כך למשל, נותני שירותים פיננסים7 אשר עוסקים בניכיון צ'קים נותנים הלוואות במזומנים בסכומים גדולים במזומן, ללא הגבלת סכום. פרקטיקה מעין זו מהווה גורם סיכון להעלמת מס ולהלבנת הון שמקורו בפעילות עבריינית באמצעות גורמים אלו. כמו כן, ניכיון צ'קים באמצעות גופים פיננסיים, ובפרט נותני שירותים פיננסיים, נפוץ מצד מי שמוציא חשבוניות פיקטיביות כאמצעי להעלמת הכנסות או הגדלת הוצאות.

במטרה לטפל בתופעות אלו ולהילחם בהון השחור, קודמה במסגרת הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2023 ו-2024), התשפ"ג-2023 (להלן – **הצעת חוק התקציב**), הצעת חוק בעניין החלת איסור מתן הלוואה במזומן בסכום של למעלה מ-6,000 ש"ח על גופים פיננסיים מפוקחים, כלומר ביטול החריג שבסעיף 2(ז) לחוק והכפפת ההלוואות הניתנות על ידי גופים פיננסיים מפוקחים למגבלה הקבועה בחוק על מתן הלוואות במזומן (6,000 ש"ח).

ועדת הכספים של הכנסת לא הספיקה לאשר את התיקון האמור במסגרת הדיונים בהצעת חוק התקציב, ועל כן, מוצע לקדם את התיקון במסגרת תיקוני החקיקה הנערכים לביצוע התאמות לשם התכנסות למסגרות התקציב לשנת וכן כחלק מהצעדים הנדרשים לביצוע התכנית המאזנת לכיסוי הפרש הגירעון כהגדרתם בסעיף 3א1 לחוק יסוד: משק המדינה 2024.

**תקציב**

צפוי גידול בהכנסות בסך של כ-120 מיליון ש"ח בשנים 2024 ואילך.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**קידום הצעת חוק שיפור הליך השומה באמצעות קבלת מידע ממוסדות פיננסיים**

**מחליטים**

לפנות לכנסת בתוך 120 ימים בבקשה לקדם את הצעת החוק המונחת על שולחן ועדת החוקה, חוק ומשפט של הכנסת בעניין שיפור הליך השומה באמצעות קבלת מידע ממוסדות פיננסיים, שנכללה בהצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2023 ו-2024), התשפ"ג- 2023 (הצ"ח הממשלה מס' 1612 מיום 23 במרץ 2023).

**דברי הסבר**

**רקע כללי, נתונים כלכליים והשפעה על משק המדינה**

במטרה להילחם בהון השחור, להעמיק את גביית המס ולצמצם העלמת הכנסות בידי עברייני מס, קודמה במסגרת הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2023 ו-2024), התשפ"ג-2023 (להלן – **הצעת חוק התקציב**), הצעת חוק "שיפור הליך השומה באמצעות קבלת מידע מגופים פיננסיים", שעניינה החלת חובת דיווח על גופים פיננסיים, כך שנתונים על פעילות לקוחותיהם בכלל החשבונות העסקיים המנוהלים אצלם ידווחו באופן שוטף לרשות המסים.

הצעת החוק פוצלה על ידי הכנסת מהצעת חוק התקציב, והיא מונחת על שולחן ועדת החוקה, חוק ומשפט של הכנסת לצורך הכנתה לקריאה שנייה ושלישית. מוצע להטיל על שר האוצר לפנות לכנסת בתוך 120 ימים בבקשה לקדם את הצעת החוק, וזאת לאחר גיבוש תיקונים להצעה, בהתייחס לדרישת וועדת החוקה של הכנסת.

**תקציב**

תוספת הכנסות המוערכת בכ-0.4 מיליארד ש"ח בשנת 2025.

**השפעה על מצבת כח אדם**

אין.

**החלטות קודמות של הממשלה בנושא**

אין.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**העלאת שיעור המע"מ בשנת 2025**

**מחליטים**

1. לרשום את הודעת שר האוצר כי בכוונתו לתקן את צו מס ערך מוסף (שיעור המס על עסקה ועל יבוא טובין), התשס"ה-2005, ולקבוע כי שיעור המס על עסקה ועל יבוא טובין יעלה באחוז אחד, כך שיעמוד על 18 אחוז במקום 17 אחוז החל ביום 1 בינואר 2025.
2. לרשום את הודעת שר האוצר כי בכוונתו לתקן את צו מס ערך מוסף (שיעור המס על מלכ"רים ומוסדות כספיים), התשנ"ג-1992, ולקבוע כי שיעור מס השכר והרווח שישולם על פעילות בישראל של מוסד כספים יעלה באחוז אחד, כך שיעמוד על 18 אחוז במקום 17 אחוז החל ביום 1 בינואר 2025.
3. לרשום את הודעת שר האוצר כי בכוונתו לשקול, במידה שיחס החוב לתוצר צפוי לרדת בשנת 2025, כפי שנחזה ביום 1 בנובמבר 2024 על ידי משרד האוצר, ביחס ליחס החוב לתוצר בשנת 2024, תוך הבאה בחשבון את ביטול העלאת המע"מ לצורך החישוב, לבטל את התיקונים המוצעים בסעיף 1 ו-2 להחלטה זו.

**דברי הסבר**

**רקע כללי, נתונים כלכליים והשפעה על משק המדינה**

לאור הגידול הניכר בהוצאות הממשלה כתוצאה ממלחמת חרבות ברזל, הממשלה מעדכנת את תקציב 2024, תוך אישור חוק תקציב חדש לשנה זו, על אף שאושר תקציב לשנת הכספים 2024 ב-24 במאי 2023. במסגרת עדכון התקציב לשנת 2024 הממשלה מבצעת צעדים רבים לצמצום הוצאותיה ולהגדלת הכנסותיה, על מנת להפחית את הגרעון הצפוי בשנה זו, כחלק ממדיניות פיסקלית שנועדה לתמוך בהמשך הלחימה ובהמשך הצמיחה במשק, המצריכים אחריות פיסקלית.

**סעיפים 2-1**

על מנת לעמוד ביעדיה הפיסקליים של הממשלה מוצע כי שיעור המע"מ יועלה מ-17% ל-18% החל מה-1 בינואר 2025, ובהתאם לכך להעלות בנקודת אחוז (1%) את שיעור מס השכר והרווח החל על מוסד כספים.

**סעיף 3**

מוצע כי ביום 1 בנובמבר 2024 יבחן שר האוצר את מצבה הפיסקלי של הממשלה ביחס למסגרות הפיסקלית הקבועות בחוק הפחתת הגרעון והגבלת ההוצאה התקציבית, התשנ"ב-1992. הממשלה רושמת את כוונתו של שר האוצר לבטל את התיקון המוצע להעלאת שיעור המע"מ בשנת 2025, ככל שהדבר יתאפשר ביחס למצבה של הממשלה ביחס למסגרות הפיסקליות כאמור.

לצורך המנגנון המופיע בסעיף 3, תערך במשרד האוצר תחזית לחוב התוצר שתתבסס על תחזית הגרעון. לצורך כך, תחזית החוב תתבצע על ידי החשב הכללי, תחזית ההכנסות והתוצר על ידי הכלכלן הראשי ותחזית ההוצאות לצורך חישוב הגרעון על ידי אגף תקציבים.

**תקציב**

צפוי גידול בסך של כ-7.2 מיליארד ש"ח בשנת 2025 ואילך.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**מס מיוחד על פעילות של בנקים בשנים 2024 ו-2025**

מחליטים

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל:

לקבוע כי על אף הוראות לפי חוק מס ערך מוסף, התשל"ו-1975, בשנות המס 2024 ו-2025 יוטל על פעילות בישראל של בנק מס שכר בשיעור של 17% ומס ריווח בשיעור של 26%. בשנת המס 2024 שיעורים אלה יחולו לגבי החלק היחסי מהרווח בשנת מס זו שלאחר קבלת התיקון.

לענין זה, "בנק" – כמשמעותו בחוק הבנקאות (רישוי), התשמ"א-1981.

דברי הסבר

**רקע כללי, נתונים כלכליים והשפעה על משק המדינה**

בשנים 2022 ו-2023 רשמו הבנקים הישראלים עליה חריגה בשיעורי הרווחיות, הן בהשוואה לשנים עברו והן בהשוואה לבנקים במדינות אחרות. עליה זו ברווחיות נבעה מגידול בהכנסות מריבית של הבנקים, וזאת בעקבות העלאות של שיעור ריבית בנק ישראל החל מחודש אפריל 2022. העלאות ריבית הובילו להעלאה של הריבית על האשראי שניתן על הבנקים. עם זאת, עליית ריבית זו גולגלה באופן חלקי בלבד לפיקדונות הציבור, ניתן להניח כי זאת, בין השאר, בשל רמת התחרות הנמוכה במערכת הבנקאות הישראלית. כלומר, בניגוד לריבית על האשראי שניתנה על ידי הבנקים, התמסורת של הריבית המוניטרית לפיקדונות הציבור הייתה חלקית. מעבר לכך, יש אינדיקציות לכך שהמרווח שבין הריבית המוניטרית לבין הריבית על פיקדונות הציבור גדל אף בהשוואה בינלאומית. כתוצאה מכך, ובשילוב עם הנגישות הייחודית של הבנקים לפיקדונות ולהלוואות מוניטריים בבנק ישראל המבטיחה להם ריבית בגובה ריבית בנק ישראל על פיקדונות אלו, שיעור הרווחיות של הבנקים הישראלים עלה באופן ניכר. קרי, אותה רווחיות גדלה מבלי שאירע שינוי מהותי בפעילות העסקית של הבנקים השונים, אלא עקב החלטת בנק ישראל להעלאת הריבית.

כך, הרווח הנקי המצרפי של המערכת הבנקאית הסתכם בשנת 2022 בכ-24 מיליארד ש"ח, עליה של כ-30% ביחס לשנת 2021 שהייתה אף היא שנה עם רמת רווחיות חריגה. מגמה זו נמשכה ביתר שאת בשנת 2023, כאשר עד לסוף הרבעון השלישי בלבד הסתכם הרווח הנקי של המערכת הבנקאית בכ-20 מיליארד ש"ח, וזאת אף לאחר שהבנקים הפרישו להפסדי אשראי בגין השפעות המלחמה שפרצה באוקטובר 2023. בהתאם, התשואה להון במערכת הבנקאית עלתה מסביבה של כ-8% בעשור שבין 2010-2020 לכ-14% בשנת 2021 וכ-16% בשנת 2022, ויש אינדיקציות לכך שהיא תסתכם באחוז גבוה אף יותר בשנת 2023. מגמות אלה יצרו לבנקים עודפי נזילות והון גבוהים מאוד, ואפשרו להם לחזק את ההון העצמי ולהעצים את יציבותם הפיננסית.

לפי תחזית מחלקת המחקר של בנק ישראל, ובהינתן תרחיש הייחוס הנוכחי של הלחימה, בשנת 2024 אמנם תימשך מגמת הירידה של ריבית בנק ישראל אך הריבית תוסיף להיות גבוהה ותעמוד בסוף השנה על כ-3.75%-4%. לפי תחזית הבנק הפדרלי של ארצות הברית, בסוף שנת 2024 תעמוד הריבית הפדרלית על 4.6% ובסוף שנת 2025 על 3.6%. הגם שצפויה השפעה של ההאטה במשק הישראלי והתגברות הסיכונים המאקרו-כלכליים על הפעילות העסקית של המערכת הבנקאית, בהינתן סביבת הריבית הגבוהה ורמת התחרות הנמוכה במערכת הבנקאית, הבנקים צפויים בסבירות גבוהה להמשיך וליהנות בשנתיים הקרובות מרווחיות גבוהה ומעודפי נזילות והון.

יצוין כי מספר מדינות בחנו בשנתיים האחרונות הטלת מס נוסף על רווחי הבנקים באופן זמני, וחלק אף עשו זאת, מסיבות דומות.

בשל האמור, מוצע להעלות באופן זמני, לשנים 2024 ו-2025, את שיעור המס המשולם על ידי הבנקים וזאת באמצעות העלאת מס הרווח המוטל על הבנקים, בשיעור של 9%. מנגנון מס הרווח המוטל על הבנקים כמוסדות כספיים לפי חוק מס ערך מוסף, התשל"ו-1975 (להלן – **חוק מע"מ**), הוא מנגנון יעיל להעלאת מס כאמור, שכן זהו מנגנון מס הקיים בשגרה, ועל כן גבייתו אינה צפויה להערים קשיים תפעוליים או לייצר מורכבות יתרה. בשל כך לא צפויות עלויות תפעוליות נוספות לבנקים כתוצאה מהעלאת שיעור זה.

יצוין כי במקביל להחלטה זו מוצע כי שיעור המע"מ יועלה מ-17% ל-18% החל מה-1 בינואר 2025, ובהתאם יועלה בנקודת אחוז (1%) שיעור מס השכר והרווח החל על מוסד כספי. על מנת למנוע כפילות בשנת המס 2025, מוצע לקבוע כי שיעור מס השכר המוטל על בנק יעמוד על 17% ושיעור מס הריווח המוטל על בנק יעמוד על 26% החל מיום תחילתו של חוק זה ועד לסוף שנת 2025. החל מה-1 בינואר 2026 שיעור מס השכר הרווח המוטל על בנק יהיה זהה לשיעור המוטל על יתר המוסדות הכספיים.

**תקציב**

תוספת הכנסות בסך של כ-1,400 מיליוני ש"ח לשנת 2024, באופן יחסי ממועד תחילת החוק, ותוספת הכנסות בסך של כ-1,400 מיליוני ש"ח לשנת 2025.

**השפעת ההצעה על מצבת כוח האדם**

אין.

**החלטות קודמות של הממשלה בנושא**

אין.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

## התייעלות בהוצאות הממשלה

**התאמות בתקציב הממשלתי לפרסום, לייעוץ ולהדרכה**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024, בהמשך להחלטה מס' 208 מיום 13 במאי 2013, להחלטה מס' 2080 מיום 7 באוקטובר 2014, להחלטה מס' 366 מיום 5 באוגוסט 2015, להחלטה מס' 2991 מיום 25 באוגוסט 2017, להחלטה מס' 4681 מיום 3 בספטמבר 2019 ובהמשך להחלטה מס' 255 מיום 1 באוגוסט 2021 בעניין הפחתה בתקציב הפרסום הממשלתי:

1. להפחית תקציב משרדי הממשלה לטובת פרסום באופן הבא:
   1. יופחת מבסיס התקציב לשנת הכספים 2024 סכום השווה למחצית מהיתרה המאושרת להתקשרות עם לשכת הפרסום הממשלתית בתום שנת 2023, כמפורט בנספח א'.
   2. להנחות את כלל משרדי הממשלה לפעול לצמצום היקף הפרסום הממשלתי בשנת 2024 כך שהפרסום שיבוצע יהיה רק פרסום אשר יש לו תועלת ישירה לאזרח.
2. להפחית את תקציב משרדי הממשלה להוצאות רכש ייעוץ והדרכה בשיעור של 25% בכל משרד, כך שיפחתו מבסיס תקציבי המשרדים בשנים 2024 ואילך הסכומים המפורטים בנספח ב'.

**נספח א' – סכומי ההפחתה מתקציב הפרסום בבסיס תקציבי משרדי הממשלה**

| **קוד סעיף** | **שם סעיף** | **הפחתת הוצאות פרסום**  **באלפי ש"ח** |
| --- | --- | --- |
| 04 | משרד ראש הממשלה | 34,310 |
| 05 | משרד האוצר | 4,342 |
| 06 | משרד הפנים | 474 |
| 07 | המשרד לביטחון הפנים | 4,519 |
| 08 | משרד המשפטים | 3,902 |
| 13 | הוצאות שונות | 1,233 |
| 17 | תאום הפעולות בשטחים | 80 |
| 18 | הרשויות המקומיות | 31 |
| 19 | מדע, תרבות וספורט | 1,783 |
| 20 | משרד החינוך | 6,328 |
| 22 | המשרד לשירותי דת | 133 |
| 23 | משרד הרווחה | 2,428 |
| 24 | משרד הבריאות | 11,852 |
| 25 | הרשות לניצולי השואה | 58 |
| 26 | המשרד להגנת הסביבה | 2,493 |
| 29 | משרד הבינוי והשיכון | 330 |
| 30 | משרד העלייה והקליטה | 724 |
| 33 | משרד החקלאות | 7,640 |
| 34 | משרד האנרגיה | 556 |
| 36 | תעסוקה | 5,797 |
| 37 | משרד התיירות | 34,431 |
| 38 | כלכלה ותעשייה | 6,407 |
| 39 | משרד התקשורת | 478 |
| 40 | משרד התחבורה | 6,720 |
| 41 | רשות ממשלתית למים וביוב | 135 |
| 43 | המרכז למיפוי ישראל | 251 |
| 51 | דיור ממשלתי | 86 |
| 54 | רשויות פיקוח | 1,465 |
| 67 | בריאות | 37 |
| 68 | רשות האוכלוסין | 174 |
| 70 | שיכון | 2,091 |
| 73 | מפעלי מים | 3,337 |
| 79 | תחבורה | 16,876 |

**נספח ב' – סכומי ההפחתה מתקציב הייעוץ וההדרכה בבסיס תקציבי משרדי הממשלה**

| **קוד סעיף** | **שם סעיף** | **הפחתת תקציב יעוץ והדרכה**  **באלפי ש"ח** |
| --- | --- | --- |
| 04 | משרד ראש הממשלה | 1,072 |
| 07 | המשרד לביטחון הפנים | 416 |
| 09 | משרד החוץ | 2,750 |
| 13 | הוצאות שונות | 509 |
| 19 | מדע, תרבות וספורט | 125 |
| 20 | משרד החינוך | 13,939 |
| 22 | המשרד לשירותי דת | 240 |
| 23 | משרד הרווחה | 3,745 |
| 29 | משרד הבינוי והשיכון | 137 |
| 30 | משרד העלייה והקליטה | 886 |
| 34 | משרד האנרגיה | 7,349 |
| 36 | תעסוקה | 4,690 |
| 37 | משרד התיירות | 375 |
| 39 | משרד התקשורת | 375 |
| 41 | רשות ממשלתית למים וביוב | 2,070 |
| 43 | המרכז למיפוי ישראל | 163 |
| 54 | רשויות פיקוח | 15,894 |
| 73 | מפעלי מים | 3,210 |

**דברי הסבר**

**רקע כללי, נתונים כלכליים והשפעה על משק המדינה**

בהמשך להחלטה מס' 208 מיום 13 במאי 2013, שעניינה הפחתה בתקציב הפרסום הממשלתי, בהמשך להחלטה מס' 2080 מיום 7 באוקטובר 2014, שעניינה הפחתה בתקציב הפרסום הממשלתי, בהמשך להחלטה מס' 366 מיום 5 באוגוסט 2015, שעניינה הפחתת עלויות הפרסום הממשלתיות, בהמשך להחלטה מס' 2991 מיום 25 באוגוסט 2017, שעניינה תקציב הפרסום הממשלתי, בהמשך להחלטה מס' 4681 מיום 3 בספטמבר 2019 שעניינה תקציב הפרסום הממשלתי, ובהמשך להחלטה מס' 255 מיום 1 באוגוסט 2021 שעניינה הפחתה בתקציב הפרסום הממשלתי, מוצע לבצע הפחתה בתקציבי הפרסום של המשרדים בהתאם לגובה יתרת התקציב של המשרדים בהתחייבויות פתוחות מול לשכת הפרסום הממשלתית.

כמו כן מוצע לבצע הפחתה בתקציבי הייעוץ וההדרכה בשיעור של 25% לבסיס התקציב בשנים 2024 ואילך, ובתקציבי המחקר והפיתוח בשיעור של 50% לבסיס התקציב בשנים 2024 ואילך.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

החלטה מס' 208 מיום 13 במאי 2013;

החלטה מס' 2080 מיום 7 באוקטובר 2014;

החלטה מס' 366 מיום 5 באוגוסט 2015;

החלטה מס' 2991 מיום 25 באוגוסט 2017;

החלטה מס' 4681 מיום 3 בספטמבר 2019;

החלטה מס' 255 מיום 1 באוגוסט 2021.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**טיוב מודל גביית אגרות מהגורמים המפוקחים על ידי רשות שוק ההון, ביטוח וחיסכון**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך:

לרשום את הודעת שר האוצר כי בכוונתו להביא לאישור ועדת הכספים של הכנסת בתוך 90 ימים תיקון לתקנות הפיקוח על שירותים פיננסיים (קופות גמל) (אגרה שנתית לחברה מנהלת), תשס"ז-2007, תקנות הפיקוח על עסקי ביטוח (אגרות), תשמ"ד-1984 וכן התקנת תקנות מתוקף סמכותו לפי סעיף 100 לחוק הפיקוח על שירותים פיננסיים (שירותים פיננסיים מוסדרים), תשע"ו-2016, כך שיעודכן מודל האגרות שגובה רשות שוק ההון, ביטוח וחיסכון (להלן – **רשות שוק ההון**) מהגורמים המפוקחים על ידה. המודל יעודכן כך שסך האגרות שנגבות יגדל, ככל הניתן, ולאחר קבלת המלצת ועדת האגרות הבין משרדית, בסכום שלא יפחת מ-60,000 אלש"ח, תוך הפחתת תקציב ההוצאה של רשות שוק ההון.

**דברי הסבר**

**רקע כללי, נתונים כלכליים והשפעה על משק המדינה**

רשות שוק ההון, ביטוח וחיסכון (להלן – **הרשות** או **רשות שוק ההון**) הוקמה בחודש נובמבר 2016 כרשות ממשלתית עצמאית מכוח סעיף 1א לחוק הפיקוח על שירותים פיננסים (ביטוח), התשמ"א-1981 (להלן – **החוק**). הרשות מופקדת על הגנה ושמירה על עניינם של המבוטחים, העמיתים ולקוחות הגופים המפוקחים; הבטחת היציבות והניהול התקין של הגופים המפוקחים; קידום התחרות במערכת הפיננסית, ובמיוחד בשוק ההון הביטוח והחיסכון; עידוד חדשנות טכנולוגית ועסקית בפעילותם של הגופים המפוקחים. הרשות היא יחידה ממשלתית עצמאית בהתאם לחוק, כאשר השר הממונה עליה הוא שר האוצר.

בעבור פעילותה גובה הרשות אגרות מחלק מהגופים המפוקחים על ידה. האגרות נגבות מתוקף תקנות הפיקוח על שירותים פיננסיים (קופות גמל) (אגרה שנתית לחברה מנהלת), תשס"ז-2007, ותקנות הפיקוח על עסקי ביטוח (אגרות), תשמ"ד-1984. כמו כן ניתן לגבות אגרות מתוקף חוק הפיקוח על שירותים פיננסיים (שירותים פיננסיים מוסדרים), תשע"ו-2016, אך טרם נקבעו תקנות בעניין.

סכום האגרות הכולל שגבתה רשות שוק ההון בשנת 2022 עמד על כ-22.5 מלש"ח. 87% מסכום זה נגבה מסוכנים וסוכנויות, ו-13% מחברות ביטוח וחברות מנהלות של קופות גמל וקרנות פנסיה. סכום זה נמוך מסכומי האגרות שגובות רשויות פיקוח מקבילות מהגופים הפיננסים המפוקחים על ידן.

נוכח האמור, ובשל הצורך לבצע התאמות לשם התכנסות למסגרות הפיסקליות, מוצע לעדכן את מודל האגרות שגובה רשות שוק ההון מהגורמים המפוקחים על ידה. בהתאם לעדכון המודל יקודמו בתוך 90 ימים תקנות, כך שסך האגרות שנגבות יגדל, ככל הניתן, בסכום שלא יפחת מ-60,000 אלש"ח, תוך הפחתת תקציב ההוצאה של רשות שוק ההון. עדכון זה כפוף לקבלת המלצת ועדת האגרות הבין משרדית בנושא.

**תקציב**

הפחתת תקציב ההוצאה של רשות שוק ההון החל משנת 2025.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**צמצום ההוצאה התקציבית בשנים 2024 ואילך באמצעות תיקון החלטות ממשלה**

**מחליטים**

בהמשך להחלטות שקיבלה הממשלה להקצאת תקציבים, וכחלק מצעדי הממשלה לביצוע התאמות לצורך התכנסות לתקציב 2024:

1. להפחית 15% מהתקציב שמוקצה החל משנת 2024 ואילך בהחלטות שלהלן, באופן שמכל אחד מהסעיפים המנויים בהן יופחת שיעור זה, בכפוף לאמור בסעיף 2:
   1. החלטה מס' 550 מיום 24 באוקטובר 2021 שעניינה התוכנית הכלכלית לצמצום פערים בחברה הערבית עד לשנת 2026 (להלן – **החלטה 550**), שתוקנה בהחלטה מס' 716 מיום 28 בנובמבר 2021 שעניינה תוכנית להעצמה ולפיתוח כלכלי חברתי ביישובים הדרוזיים והצ'רקסיים בגליל ובכרמל לשנים 2021 עד 2023 ותיקון החלטות ממשלה;
   2. החלטה מס' 549 מיום 24 באוקטובר 2021 שעניינה תכנית לטיפול בתופעות הפשיעה והאלימות בחברה הערבית 2022-2026;
   3. החלטה מס' 864 מיום 26 בדצמבר 2021 שעניינה תכנית לעידוד צמיחה דמוגרפית בת קיימא ביישובי המועצה האזורית גולן וקצרין לשנים 2022 – 2025;
   4. החלטה מס' 986 מיום 16 בינואר 2022 שעניינהתכנית לחיזוק העיר בית שמש;
   5. החלטה מס' 994 מיום 16 בינואר 2022 שעניינה תוכנית חומש לשדרוג תשתיות ולעידוד ביקורים ברחבת הכותל המערבי 2022 – 2026, שתוקנה בהחלטה מס' 541 מיום 21 במאי 2023 שעניינה הגדלת המסגרת התקציבית של תוכנית החומש לשדרוג תשתיות ולעידוד ביקורים ברחבת הכותל המערבי;
   6. החלטה מס' 1091 מיום 6 בפברואר 2022 שעניינה תכנית לאומית להתמודדות עם שריפות יער, חורש ושטחים פתוחים;
   7. החלטה מס' 1416 מיום 08 במאי 2022 שעניינה תכנית לעידוד צמיחה דמוגרפית ופיתוח כלכלי בר קיימא ביישובים באזור הנגב המזרחי;
   8. החלטה מס' 1279 מיום 23 במרץ 2022 שעניינה תכנית לפיתוח כלכלי חברתי בקרב האוכלוסייה הבדואית בנגב 2022 - 2026 ותיקון החלטות ממשלה;
   9. החלטה מס' 1357 מיום 10 באפריל 2022 שעניינה המשך סיוע להקמה ולפיתוח בר קיימא של היישוב חריש לשנים 2025-2022 ותיקון החלטת ממשלה;
   10. החלטה מס' 1518 מיום 29 במאי 2022 שעניינה שחזור ובניית בית כנסת תפארת ישראל (ניסן ב"ק) ברובע היהודי בירושלים – תיקון החלטת ממשלה;
   11. החלטה מס' 491 מיום 07 במאי 2023 שעניינה שיקום פארק (גן לאומי) שומרון (סבסטיה) ;
   12. החלטה מס' 1442 מיום 15 במאי 2022 שעניינה תוכנית רב-שנתית לפיתוח העיר אילת וחבל אילות כמוקד לאומי ובין-לאומי לייצור מזון מן הים ומהמדבר לשנים 2022 - 2026 ותיקון החלטת ממשלה;
   13. החלטה מס' 543 מיום 21 במאי 2023 שעניינה חיזוק ומיצוב מרחב אגן העיר העתיקה בירושלים;
   14. החלטה מס' 545 מיום 21 במאי 2023 שעניינה הקמת מיזם "עם עולם" במרכז העיר ירושלים;
   15. החלטה מס' 548 מיום 21 במאי 2023 שעניינה התוכנית הלאומית לחשיפת ירושלים הקדומה (תוכנית "שלם" - שלב ג');
   16. החלטה מס' 1512 מיום 29 במאי 2022 שעניינה תוכנית החומש "לביא" לפיתוחה הכלכלי של ירושלים;
   17. החלטה מס' 1514 מיום 29 במאי 2022 שעניינה סיוע לפעילויות יד יצחק בן-צבי;
   18. החלטה מס' 1515 מיום 29 במאי 2022 שעניינה תוכנית אסטרטגית לאנרגיה בירושלים;
   19. החלטה מס' 1517 מיום 29 במאי 2022 שעניינה פיתוח תשתיות תחבורה בירושלים;
   20. החלטה מס' 1688 מיום 26 ביוני 2022 שעניינה תוכנית סיוע לטבריה ולאזור סובב כנרת ולשיקום ושדרוג תשתיות תיירותיות ציבוריות כתוצאה מנזקי הסערה  שהתחוללה במאי 2022;
   21. החלטה מס' 1804 מיום 28 ביולי 2022 שעניינה תוכנית לחיזוק ופיתוח כלכלי-חברתי ליישוב ג'סר א-זרקא;
   22. החלטה מס' 786 מיום 17 ביולי 2023 שעניינה תוכנית להצלה, לשימור, לפיתוח ולמניעת שוד והרס עתיקות באתרי מורשת באזור יהודה והשומרון ובקעת הירדן ותיקון החלטת ממשלה;
   23. החלטה מס' 787 מיום 17 ביולי 2023 שעניינה מדיניות ממשלתית לשילובם של אזרחי ישראל ממוצא אתיופי בחברה הישראלית - המשך הפעלת תכניות משרדי הממשלה, הארכת תקופת פעילותו של מטה היישום ותיקון החלטת ממשלה, שתוקנה בהחלטה מס' 1094 מיום 27 בנובמבר 2023 שעניינה התאמות לשם התכנסות למסגרות הפיסקליות לשנת 2023 – תיקון החלטות ממשלה;
   24. החלטת ממשלה מס' 880 מיום 20 באוגוסט 2023 שעניינה צמצום פערים חברתיים וכלכליים במזרח ירושלים.
2. החלטות שמתבססות על פרק כ"ו לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009 (להלן – **חוק עדיפות לאומית**), כולן או סעיפים מסוימים בהן, ההפחתה בהן או באותם סעיפים, תהיה בכפוף לאישור ועדת הכספים של הכנסת בהתאם לסעיף 153 לחוק.
3. לתקן את סעיף 23(ג) להחלטה 550, כך שבמקום "200 מיליון ש"ח בכל אחת מהשנים 2026-2022" יבוא "200 מיליון ש"ח בכל אחת מהשנים 2022-2023", בכפוף לאישור ועדת הכספים של הכנסת, בהתאם לסעיף 153 לחוק עדיפות לאומית, להפחתה המוצעת של הקצאת כספים לתגבור התקציב השוטף של רשויות התוכנית המורחבת.

**דברי הסבר**

**רקע כללי, נתונים כלכליים והשפעה על משק המדינה**

לנוכח מתקפת הטרור הרצחנית שהתרחשה ביום 7 באוקטובר 2023, הכריז שר הביטחון באותו היום על מצב מיוחד בעורף, מכוח סמכותו לפי סעיף 9ג(ב)(1) לחוק ההתגוננות האזרחית, התשי"א-1951. בהתאם לסעיף 9ג(א)(5) לאותו חוק, החליטה ועדת החוץ והביטחון של הכנסת, ביום 12 באוקטובר 2023, לאשר את ההכרזה בשטחה של כל מדינת ישראל. הכרזה זו מוארכת מזמן לזמן. כמו כן, הוכרז בצבא הגנה לישראל על מבצע "חרבות ברזל", וועדת השרים לענייני ביטחון לאומי החליטה על נקיטת פעולות צבאיות משמעותיות, בהתאם לסעיף 40 לחוק יסוד: הממשלה. בנוסף, צה"ל ערך גיוס מילואים רחב, לכל המערכים בצה"ל ובמערכת הביטחון.

אלו הולידו צרכים רבים הן בהיבטי הלחימה והן בהיבטי סיוע ושיקום העורף, אשר גוררים הוצאות תקציביות נרחבות שלא נצפו בעת גיבוש ואישור חוקי התקציב לשנים 2023 ו-2024. בשל הוצאות תקציביות נוספות אלה, לצד הגדלת מסגרת ההוצאה הממשלתית נדרשים לבצע שינויים בסדרי העדיפויות ובהוצאות של משרדי הממשלה.

במסגרת זו, מוצע כעת להפחית 15% מיתרת התקציב שמוקצה החל משנת 2024 ואילך בהחלטות הממשלה אשר בהן מוקצים תקציבים על פני מספר שנים, כמפורט בהחלטה. יובהר, כי יתרת התקציב אשר ממנה תיעשה ההפחתה כאמור, כוללת את מלוא התקציב שלפי החלטות הממשלה המפורטות נכלל בכל אחד מהסעיפים, גם אם הוא מוקצה על ידי המשרד הממשלתי.

יצוין כי ההפחתה האמורה לא תחול על החלטות ממשלה שבהן הוקצו תקציבים לסיוע לרשויות מקומיות בהתמודדות עם מצב החירום הנוכחי (למשל, החלטות מס' 980 מיום 19 באוקטובר 2023, 987 מיום 22 באוקטובר 2023, 998 מיום 26 באוקטובר 2023, 1086 מיום 27 בנובמבר 2023, 1127 מיום 10 בדצמבר 2023, 1173 מיום 24 בדצמבר 2023 ו-1230 מיום 7 בינואר 2024) או לחיזוק רשויות מקומיות בשל היותן סמוכות לגדר המערכת סביב רצועת עזה (החלטה מס' 462 מיום 20 באפריל 2023) או בשל האיום הביטחוני עליהן מירי תמ"ס (החלטה מס' 852 מיום 30 ביולי 2023), ולכן החלטות ממשלה אלו אינן מנויות בהצעת החלטה זו.

כמו כן, מוצע לקבוע כי לא יוקצו עוד סכומים לתגבור התקציב השוטף של הרשויות המקומיות שנכללו בהחלטה מס' 550 שעניינה התוכנית הכלכלית לצמצום פערים בחברה הערבית עד לשנת 2026, ובאופן זה להפחית סך של 200 מיליון ש"ח שלפי ההחלטה האמורה צריכים היו להיות מוקצים לרשויות המקומיות מידי שנה, עד לשנת 2026. זאת, ככל שיינתן להפחתת ההטבה המוצעת אישור ועדת הכספים של הכנסת, בכפוף לאישור ועדת הכספים של הכנסת, כנדרש לפי סעיף 153 לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009.

**תקציב**

כמפורט בהצעה.

**השפעת ההצעה על מצבת כוח האדם**

אין.

**החלטות קודמות של הממשלה בנושא**

כמפורט בהצעה.

עמדת היועץ המשפטי של המשרד יוזם ההצעה

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024

**התאמות בתקציב משרד האנרגיה**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל, להפחית את תקציב משרד האנרגיה ב-18 מיליון ש"ח בהוצאה.

**דברי הסבר**

**רקע כללי, נתונים כלכליים והשפעה על משק המדינה**

נוכח הצורך לנקוט צעדי התאמה לשם התכנסות למסגרות הפיסקליות בשנת 2024 ואילך, ועל מנת לתמוך במימון הוצאות הלחימה, ובהתאם להיקף ביצוע תקציב משרד האנרגיה בשנים האחרונות, הוחלט להפחית את תקציב המשרד ב-18 מיליון ש"ח.

**תקציב**

להפחית את תקציב משרד האנרגיה ב-18 מיליון ש"ח בהוצאה.

**השפעת ההצעה על מצבת כוח האדם**

אין.

**החלטות קודמות של הממשלה בנושא**

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

.

**דחיית ביצוע פרויקטי תשתית וביטול הנחות ותוספות בתקציב הסובסידיה**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך, ולשם עמידה במסגרות הפיסקליות הקבועות בחוק הפחתת הגירעון והגבלת ההוצאה התקציבית, התשנ"ב-1992:

1. לדחות את תחילת הביצוע של הפרויקטים המפורטים להן, ובהתאם לכך להפחית את תקציב הפיתוח של משרד התחבורה והבטיחות בדרכים (להלן – **משרד התחבורה**) בשנים 2024-2027 בסך כולל של 2,395 מיליוני ש"ח בהרשאה להתחייב:
   1. מטרונית קרית אתא – עוקף מזרחי;
   2. כביש 60 - עוקף אל ערוב – בני נעים;
   3. מחלף המוביל;
   4. מחלף עתלית;
   5. מחלף עיסוואיה;
   6. כביש 60 – צומת אלעזר – צומת הגוש;
   7. כביש 45 – ציר המחצבות;
   8. כביש 85 – מחלף נחל עמוד;
   9. כביש 781 – מחלף גלעם;
   10. מחלף עטרות;
   11. פרויקט המטרופן.
2. להפחית את תקציב הביצוע של פרויקטים המבוצעים במסגרת סלים תקציביים, ובהתאם לכך להפחית את תקציב הפיתוח של משרד התחבורה בשנים 2024 בסך כולל של 630 מיליון ש"ח בהרשאה להתחייב וכן בכל אחת מן השנים 2025-2027 בסך כולל של 470 מיליון ש"ח בהרשאה להתחייב כמפורט להלן:
   1. סל בטיחות – 160 מיליון ש"ח;
   2. כשלים ברשת – 80 מיליון ש"ח;
   3. פתרונות לגודש – 50 מיליון ש"ח;
   4. אחזקה ותאורה ביו"ש – 160 מיליון ש"ח;
   5. מוקדי סיכון – 180 מיליון ש"ח.
3. להאריך את התכנית האסטרטגית לדרכים עד שנת 2028, ובהתאם לכך להפחית את תקציב הפיתוח של משרד התחבורה בשנת 2024 ב-2,000 מיליון ש"ח בהרשאה להתחייב בגין התכנית האסטרטגית לדרכים.
4. בהמשך להחלטה מס' 1838 מיום 11 באוגוסט 2016 שעניינה "תכנית השקעה רב שנתית לפיתוח התחבורה הציבורית במטרופולינים" (להלן – **החלטה 1838**), ולצורך התאמת הטכנולוגיות לביקושים במערכות הסעת המונים, לקבוע כי:
   1. במקום קו רכבת קלה במטרופולין חיפה, תוקם מערכת BRT. בהתאם לכך לבצע את התיקונים הבאים בהחלטה 1838:
      1. בסעיף 3, בכל מקום , במקום "קו רכבת קלה" יבוא "מערכת BRT".
      2. יבוטלו רכיבי ההקמה הרלוונטיים להקמה של רכבת קלה המפורטים בסעיף 3(ב).
   2. להורות לצוות כמשמעו בסעיף 3 להחלטה 1838 לפעול מול חברת חוצה ישראל בע"מ, לצורך יישום החלטה זו.
   3. הממשלה רושמת לפניה את הודעת משרד התחבורה והבטיחות בדרכים כי בעקבות שינוי הטכנולוגיה כאמור לעיל, אומדן הפרויקט הקבוע בסעיף 3(ח), יהיה 5.5 מיליארד שקלים חדשים.
   4. קידום הקמת מערכת ה-BRT על ידי חברת חוצה ישראל בע"מ כמפורט בהחלטה זו, יותנה בקביעת צוות המנכלים כאמור בסעיף 3(א)(ז) להחלטה 1838, ובאישור עקרונות להסכם המסגרת על ידי הממשלה בהתאם לתקנות חובת המכרזים, התשנ"ג-1993.
   5. להפחית את התקציב הארגוני של חברות התשתית בעשרה אחוזים לשנה ובהתאם לכך להפחית את תקציב הפיתוח של משרד התחבורה בכל אחת מן השנים 2024 – 2027 באותו הסכום, במזומן ובהרשאה להתחייב.
   6. בהמשך להחלטה מס' 483 מיום 3 במאי 2023 שעניינה אישור עקרונות להסכם מסגרת בין ממשלת ישראל לבין חברת רכבת ישראל בע"מ, להטיל על משרד התחבורה והבטיחות בדרכים ומשרד האוצר להנחות את נציגי הממשלה, כהגדרתם בהסכם שנחתם בין הממשלה לבין חברת רכבת ישראל בע"מ (להלן – **רכבת ישראל**), לפעול למול רכבת ישראל על מנת לתקן את ההסכם כך שיופחת סכום של 10% בשנה מתוך תקציב הארגוני של החברה ובהתאם לכך להפחית את תקציב הפיתוח של משרד התחבורה בכל אחת מן השנים 2024-2027 באותו הסכום, במזומן ובהרשאה להתחייב.
5. לקבוע כי לא יתווסף שירות בין אם באמצעות הוספת קווים חדשים ובין אם באמצעות הגברת תדירות בקווים קיימים באופן שיגדיל את תקציב הסובסידיה לתחבורה ציבורית בשנת 2024 ובהתאם לכך להפחית את תקציב הפיתוח של משרד התחבורה בסך כולל של 100 מיליון ש"ח בהרשאה להתחייב בשנת 2024.
6. לתקן את החלטה מס' 920 מיום 10 בספטמבר 2023 שעניינה "קביעת אזורים לעניין מתן הנחות בתחבורה הציבורית" (להלן – **החלטה 920**) באופן הבא:
   1. בסעיף 1 להחלטה 920 במקום "אשר תינתנה בכפוף לאמור בסעיף 2 ולתיקוני החקיקה הנדרשים" יבוא "מתן הנחות בפועל אני כפוף להחלטת ועדת המחירים הבין-משרדית לפי חוק הפיקוח על מחירי מצרכים ושירותים, התשנ"ו-1996 (להלן – **ועדת המחירים הבין-משרדית**) ולתיקוני החקיקה הנדרשים";
   2. במקום סעיף 2 להחלטה 920 יבוא "תירשם הודעת שרת התחבורה והבטיחות בדרכים כי בכוונתה שלא לקדם, בשנת 2024, את פניית המפקחת על המחירים במשרד התחבורה והבטיחות בדרכים מיום 17 במאי 2023 לוועדת המחירים הבין-משרדית ובהתאם להפחית סך כולל של 360 מיליון ש"ח בהרשאה להתחייב מתקציב הפיתוח של משרד התחבורה והבטיחות בדרכים";
   3. לבטל את סעיף 3 להחלטה.
7. בהתאם לאמור בסעיפים 1-7 להפחית את תקציב הפיתוח של משרד התחבורה בשנים 2024-2027 במזומן בסכומים הבאים:
   1. בשנת 2024 – 1,223 מיליון ש"ח;
   2. בשנת 2025 – 1,782 מיליון ש"ח;
   3. בשנת 2026 – 2,375 מיליון ש"ח;
   4. בשנת 2027 – 2,015 מיליון ש"ח.
8. לפנות לכנסת בבקשה לקדם הליכי החקיקה של הצעת חוק רכבת תחתית (מטרו) (תיקון), התשפ"ג-2023 ושל הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2023 ו-2024), התשפ"ג-2023 פרק ז': רכבת תחתית (מטרו) – רכיב למימון, כך שיונחו על שולחן הכנסת לקריאה שנייה ושלישית עד ליום 19 בפברואר 2024.
9. להפחית 50 תקני כח אדם במשרדי הרישוי של משרד התחבורה בשנת 2024 ובהתאם לכך להפחית את בסיס התקציב השוטף של משרד התחבורה בסך כולל של 10 מיליון ש"ח במזומן.
10. בהחלטה זו -
    1. "**חברות התשתית**" – חברת נתיבי ישראל בע"מ, חברת חוצה ישראל בע"מ, חברת נתיבי תחבורה עירוניים בע"מ, חברת נתיבי איילון בע"מ, צוות תכנית אב לתחבורה.
    2. "**מערכת "BRT** – מערכת מתע"ן כהגדרתה לפי חוק התכנון הבנייה, התשכ"ה-1965, שאינה מסילתית ("BRT").

**דברי הסבר**

**רקע כללי, נתונים כלכליים והשפעה על משק המדינה**

בעקבות מלחמת חרבות ברזל והצורך להביא מחדש לשינוי סדרי עדיפויות בתקציב הממשלה, מוצע להפחית את תקציב הפיתוח וכן את התקציב השוטף של משרד התחבורה והבטיחות בדרכים (להלן – **משרד התחבורה**).

**סעיף 1-3**

על מנת להביא להפחתת תקציב הפיתוח של משרד התחבורה ולהתייעלות תקציבית מוצע להפחית את הפרויקטים המפורטים בהחלטה לפי הקריטריונים הבאים: פרויקטים שלא נמצאים בתכנית האסטרטגית לדרכים בדירוג 1, פרויקטים שנמצאים בתכנית האסטרטגית אך הם בעלי כדאיות כלכלית נמוכה וכן קידומי זמינות שניתן לדחות מבלי להשפיע על לוחות הזמנים הסופיים של הפרויקט. כמו כן, מוצע להפחית את תקציבי הסלים העירוניים ב-50% באופן שבו הפרויקטים המבוצעים מכל סל יהיו הפרויקטים הכדאיים ביותר. בנוסף, מוצע להאריך את משך התכנית האסטרטגית לדרכים ולהפחית את ההרשאה להתחייב בשנת 2024 בגין התכנית.

**סעיף 4**

קו רכבת הקלה בין נצרת לחיפה נקבע בהחלטת ממשלה 1838, ומבוצע על ידי חברת חוצה ישראל. לאור ביקושי הנסועה בפרויקט אשר אינם דומים לאלו ביתר צירי הביקוש בהם מוקמות מערכות רכבות קלות, ולאור תוואי הפרויקט, אשר עובר בסמיכות ליישובים במקומות בעלי ציפוף אוכלוסין נמוך, ניכר כי טכנולוגיית BRT הינה מתאימה יותר לאופי הפרויקט. מערכת הסעת המונים בטכנולוגיה זו, ותאפשר שמירה על רמת שירות התחבורתי הנדרש באזור, תוך צמצום בעלויות ובמשאבים המוקצים לשם הקמתה. על כן, מוצע לתקן את טכנולוגיית השימוש במערכת מרכבת קלה ל-BRT, ומתוקף כך גם לתקן את החלטה 1838 כך שעבודות שלב ב' בהתאם להחלטה לא יכללו מערכות רכבות קלות. עוד בעקבות ההחלטה יתוקנו ההוראות בעניין הרחבת מטרות חברת חוצה ישראל, כך שיכללו גם את הקמת מערכת BRT, וכן יתוקנו ההוראות כי צוות המנכ"לים כהגדרתו בתקנות המכרזים ישקול כי החברה תהה זרוע הביצוע של הממשלה להקמת המערכת. בעקבות שינוי הטכנולוגיה האמור, עלות הפרויקט תופחת, ותעמוד על 5.5 מיליארד ש"ח. יובהר, כי נכון למועד זה הוגשו הצעות במסגרת מכרז להקמה, תפעול ותחזוקה של פרויקט רכבת קלה בין חיפה לנצרת בהתאם להחלטה 1383, והחלקים הנוגעים להצעה הטכנית וההצעה הפיננסית נבחנו על ידי ועדת המכרזים בחברת חוצה ישראל אך טרם נפתחו הצעות המחיר. בשל השלב המכרזי הנוכחי, ולאור הוראות הסכם הזיכיון, ייתכן כי ביטול המכרז עשוי להיות כרוך בתשלום פיצויים.

**סעיף 5**

חברות התשתית הינן חברות מתוקצבות ב-100% על ידי המדינה, בשל הפחתת הפעילות הצפויה בעקבות מלחמת חרבות ברזל, מוצע להפחית 10% מהתקציב הארגוני של כל אחת מחברות התשתית. בעקבות קיומו של הסכם מסגרת בתוקף עם חברת רכבת ישראל בע"מ, אשר כולל בתוכו את מסגרת התקציב הארגוני של החברה, מוצע לפנות אל רכבת ישראל במטרה לייצר הסדר זהה להסדר עם יתר חברות התשתית.

**סעיף 6-7**

בשל הצורך בביצוע התאמות בתקציב המדינה, מוצע לקבוע כי לא יצאו לפועל תוספות שירות הן בצורת תוספת קווים והן בצורת תוספת נסיעות לקווים קיימים בשנת 2024 ובהתאמה להפחית את תקציב הפיתוח של משרד התחבורה בסך כולל של 100 מיליון ש"ח בהרשאה להתחייב. כמו כן, על מנת לא להגדיל את תקציב הסובסידיה לתחבורה הציבורית, מוצע לתקן את החלטה מס' 920 כך שתירשם הודעת שרת התחבורה והבטיחות בדרכים כי בכוונתה לא לקדם את פניית המפקחת על המחירים במשרד התחבורה והבטיחות בדרכים לוועדת המחירים ובכך לא תקודם, בשלב זה, החלטה מס' 920 ובהתאמה, יופחת סך כולל של 360 מיליון ש"ח בהרשאה להתחייב מתקציב הפיתוח של משרד התחבורה.

**סעיף 8**

בהמשך להפחתות המוצעות בתקציב הפיתוח של משרד התחבורה, מוצע להפחית את תקציב המזומן בהתאמה.

**סעיף 9**

חוק רכבת תחתית (מטרו) מטרתו להסיר חסמים שיאפשרו את הקמת פרויקט הרכבת התחתית בצורה מהירה ויעילה, וכן להסדיר את אמצעי המימון לטובת ביצוע הפרויקט. לאור התקדמות הפרויקט, והצורך המידי בהסדרי חקיקה אלו, אשר יאפשרו את האצת הפרויקט לאור השלב הנוכחי בקידומו, וכן את מקורות המימון בו. לאור כך מוצע לקבוע אל הכנסת בבקשה להביא את הצעת החוק לשולחן הכנסת לקריאה שניה ושלישית עד ליום ה-19 בפברואר 2024.

**סעיף 10**

משרדי הרישוי אותם מפעיל משרד התחבורה מעניקים שירותים לתושבים בכל הנוגע לרישיונות הרכב. עם זאת, הפעילות של משרדים אלו אינה יעילה שכן ניתן לבצע תהליכי דיגיטציה רבים על מנת להעביר את מרבית הפעולות הנדרשות מצד האזרחים לביצוע מרחוק באמצעות אתר אינטרנט ייעודי. משרד התחבורה אף התקשר כבר עם חברה חיצונית על מנת לשדרג את תשתיות המחשוב של המשרד ולהעביר אותם לענן הממשלתי, דבר שיקל על העברת הפעילות מרחוק. לאור זאת, מוצע להפחית 50 תקנים במשרדי הרישוי של משרד התחבורה ובכך להביא לחיסכון בתקציב המדינה. מלבד העובדים שצפויים לעזוב עד סוף השנה, תקנים שאינם מאויישים כבר עתה ותקנים של עובדים אשר יעזבו לאור תכניות פרישה שיציע המשרד, משרד התחבורה יוכל לצורך ביצוע ההתאמות עד סוף שנה לנייד תקנים מאגפים אחרים כך שהסך הכולל של 50 תקנים יישמר, ואילו יתר התקנים יופחתו ממשרד הרישוי בשנת 2025.

**תקציב**

הפחתה מצטברת של 7,395 מיליון ש"ח בשנים 2024-2027.

**השפעת ההצעה על מצבת כוח האדם**

הפחתה של 50 תקני כח אדם במשרד התחבורה.

**החלטות קודמות של הממשלה בנושא**

החלטה מס' 483 מיום 3 במאי 2023.

החלטה מס' 920 מיום 10 בספטמבר 2023.

החלטה מס' 1838 מיום 11 באוגוסט 2016.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בזכאות לסיוע בשכר דירה לעולים**

**מחליטים**

במטרה לתמוך במאמצי הממשלה בביצוע התאמות לשם התכנסות למסגרות התקציב לשנת 2024, כמפורט להלן:

1. להורות לשר העלייה והקליטה לבצע התאמה של הנהלים הקבועים כיום במשרד העלייה והקליטה בנושא זכאות של עולים לסיוע בשכר דירה, לאלו הקבועים במשרד הבינוי והשיכון בעניין סיוע בשכר דירה, ובכלל זה:
   1. השוואת מספר השנים הקובעות לעניין מעמד קשיש עולה.
   2. השוואת מנגנון הזכאות ביחס למספר הסירובים לדירה לממתינים לדיור ציבורי.
2. להורות לשר העלייה והקליטה לקצר את תקופת הזכאות לסיוע אוטומטי בשכר דירה.
3. בהתאם, להפחית החל מיום 1 בפברואר 2024 ואילך מתקציב משרד הבינוי והשיכון לשנת 2024 סך של 20 מיליוני ש"ח.

**דברי הסבר**

**רקע כללי, נתונים כלכליים והשפעה על משק המדינה**

עולים חדשים זכאים באופן אוטומטי לסיוע בשכר דירה למשך חמש עד שש שנים לאחר העלייה, וכן לסיוע בשכר דירה במקרים מסוימים המפורטים בנהלי משרד הקליטה, לרבות בשלב המתנה לדיור ציבורי. מוצע לבצע מספר תיקונים בנהלי משרד הקליטה לזכאות עולים לסיוע בשכר דירה.

"עולה" הוא אדם שעלה לישראל וקיבל מעמד "עולה" ממשרד הפנים על פי חוק השבות, התש"י 1950. חוק השבות קובע שכל יהודי, בן זוגו, ילדיו נכדיו ובני זוגם זכאים לעלות לישראל. בעלי מעמד "עולה" זכאים לסיוע מיוחד המוענק לעולים על ידי משרדי ממשלה וגופים נוספים, בהתאם לקריטריונים שנקבעו לכל נושא.

מוצע לבצע התאמה של הנהלים הנהוגים כיום במשרד העלייה והקליטה, לאלו הנהוגים במשרד הבינוי והשיכון בנושא זכאות של עולים לסיוע בשכר דירה, ובפרט בעניין האפשרות לסרב לדיור ציבורי ולהמשיך לקבל את הסיוע המוגדל ובעניין הזכאות לסיוע לקשיש עולה, ולקצר את תקופת הזכאות של עולים לסיוע אוטומטי בשכר דירה.

**תקציב**

הפחתת סך של 20 מיליוני ש"ח בשנת 2024.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד העבודה**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל כמפורט להלן:

1. לבטל את פעילות מרכזי ההזדמנות – מרכזי התעסוקה העירוניים לאוכלוסיות יעד מגוונות, שאותם מפעיל משרד העבודה (להלן – **מרכזי הזדמנות**), ובהתאמה לא תתוקצב פעילותם.
2. אין באמור בסעיף 1 בכדי למנוע החלטה על פעילות מרכזי הזדמנות ביחס למי שמקום מגוריו הקבוע הוא ביישוב שנקבע לגביו בהחלטת ממשלה על פינוי תושביו בעקבות מלחמת חרבות ברזל, ובלבד שיקבע על פעילות זו ועל תקצובה בהחלטה נפרדת.
3. בהמשך להחלטה מס' 198 מיום 1 באוגוסט 2021 שעניינה "פיתוח הון אנושי", לשנות ולייעל את המבנה הארגוני של האגף להכשרות מקצועיות במשרד העבודה (להלן – **האגף להכשרות מקצועיות**) באופן הבא:
   1. להעביר את הפעלת מערך הבחינות של האגף להכשרה מקצועית במשרד העבודה, למפעיל חיצוני. בהתאם, להפחית מבסיס תקציב משרד העבודה, החל משנת 2024, סך של 2,300 אלפי ש"ח בהוצאה.
   2. לצמצם את יחידות המטה במחוזות של האגף להכשרה מקצועית במשרד העבודה ולאחד את פעילותם עם מטה האגף. בהתאם, להפחית את תקציב שיא כוח האדם של משרד העבודה ב-50 תקני כוח אדם.
4. להפחית מבסיס תקציב האגף להכשרת נוער במשרד העבודה, החל משנת 2024, סך של 11,000 אלפי ש"ח בהוצאה ו-4,500 אלפי ש"ח בהרשאה להתחייב, באופן חד פעמי.
5. להפחית את פעילות המחוזות במשרד העבודה ואת הוצאות התפעול שלהם. בהתאם, להפחית מבסיס התקציב של משרד העבודה, החל משנת 2024, סך של 2,000 אלפי ש"ח בהוצאה.

**דברי הסבר**

**רקע כללי, נתונים כלכליים והשפעה על משק המדינה**

במסגרת מאמצי הממשלה לביצוע התאמות לשם התכנסות למסגרות התקציב לשנת 2024 מוצע להפחית את הפעולות הבאות במשרד העבודה:

**סעיף 1**

מוצע לבטל את פעילותם של מרכזי ההזדמנות שמפעיל משרד העבודה. מרכזי ההזדמנות מספקים הכוון תעסוקתי לאוכלוסייה שבחלקה הגדול הינה אוכלוסייה כללית שאינה חלק מאוכלוסיות היעד של משרד העבודה. מאז תחילת פעילותם לא נבדקה האפקטיביות של מרכזי ההזדמנות ועלה קושי ממשי לבודד את ההשפעה שלהם על הפרטים שהמקבלים מהם סיוע ולבחון האם סיוע זה היה משמעותי.

**סעיף 2**

דו"ח הוועדה לקידום תחום התעסוקה לקראת שנת 2030 בראשות פרופסור צבי אקשטיין קבעה כי "השגת הרפורמה באופן מיטבי דורשת איחוד פעולות בתחומים של בניית תכניות לימודים, תקצוב ופיקוח". בהתאם לכך, ועל מנת ליישם את החלטת ממשלה מספר 198 מיום 1 באוגוסט 2021 שעניינה "פיתוח הון אנושי" על פיה כלל הפעולות והסמכויות ינוהלו באופן אחוד מהמטה, מוצע לייעל ולשנות את המבנה הארגוני של אגף הכשרות מקצועיות במשרד העבודה.

**סעיפים 3 ו- 4**

מוצע להפחית ולייעל את תקציב אגף הכשרת הנוער ושל המחוזות במשרד העבודה. יצוין כי בהחלטה מס' 93 מיום 29 בינואר 2023, שעניינה הקמת משרד העבודה, נקבע כי שטח הפעולה זרוע העבודה יעבור כולו ממשרד הכלכלה והתעשייה למשרד העבודה (אשר הוקם בהחלטה האמורה), למעט תחום הפעולה של הכשרת מבוגרים ומעסיקים באגף להכשרה מקצועית. עם זאת, בפועל גם תחום זה הועבר למשרד העבודה. משכך, ההתאמות המוצעות בהחלטה זו נקבעו ביחס לאגף להכשרות מקצועיות במשרד העבודה.

#### תקציב

הפחתה של 15,300 אלפי ש"ח בהוצאה ו-4,500 אלפי ש"ח בהרשאה להתחייב בשנת 2024.

#### השפעת ההצעה על מצבת כוח האדם

הפחתה של 50 תקני כוח אדם.

#### החלטות קודמות של הממשלה בנושא

החלטה מס' 198 מיום 1 באוגוסט 2021 שעניינה התכנית הכלכלית לשנים 2021-2022.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב המשרד להגנת הסביבה**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל**:**

להפחית את תקציב המשרד להגנת הסביבה ב-22 מיליון ש"ח בעבור הפחתת השתתפות המשרד בהוצאות הבאות:

1. יופחתו 10 מיליון ש"ח מתקציב המשרד בעבור הפחתת התמיכה ביחידות הסביבתיות של המשרד להגנת הסביבה מבסיס התקציב החל משנת 2024.
2. להטיל על המשרד להגנת הסביבה, רשות החברות, אגף החשב הכללי ואגף תקציבים במשרד האוצר להקים צוות אשר יבחן מתווה להעברת הניהול של חברת פארק אריאל שרון בע"מ (להלן – **החברה**) לידי גורם שאינו ממשלתי, או לשינוי אופן מימון פעילותה. הצוות יגיש את מסקנותיו לשרים כהגדרתם בחוק החברות הממשלתיות עד ליום 30 באפריל 2024.
3. יופחתו 12 מיליון ש"ח נוספים מבסיס תקציב המשרד להגנת הסביבה בין היתר בעבור התמיכה בחברה בשים לב לצורך בשמירה על איזון הוצאותיה. החברה תמשיך לפעול לגיוס משאבים מגורמים אחרים, ככל שניתן, בשים לב לסעיף 5.1 בהחלטת ממשלה 4416 מיום 20 בנובמבר 2005, עד למועד קבלת החלטה בהתאם למסקנות הצוות כאמור בסעיף 2.

**דברי הסבר**

**רקע כללי, נתונים כלכליים והשפעה על משק המדינה**

לאור המצב הפיסקלי של המדינה והצורך בצמצום הגרעון, מוצע להפחית את תקציב המשרד להגנת הסביבה.

**סעיף 1**

יחידות סביבתיות הן יחידות לטיפול בנושאי איכות סביבה ברמה העירונית, ועל כן עיקר מימון הפעילות שלהן הוא מתקציבי הרשויות המקומיות. בנוסף לתקציבים מהרשויות, היחידות מתוקצבות גם בידי המשרד להגנת הסביבה, ומקבלות ממנו הנחיות מקצועיות הנוגעות במגוון היבטים סביבתיים. מוצע להפחית את התמיכה של המשרד להגנת הסביבה ביחידות הסביבתיות במסגרת תקציב המדינה ב- 10 מיליון ש"ח.

**סעיף 2**

פארק אריאל שרון היא חברה ממשלתית אשר הכנסותיה נמנות ממספר מקורות ובניהם תקציב המדינה. מוצע להפחית את חלקו של תקציב המדינה במימון עלויות הפארק השוטפות ב-12 מיליון ש"ח, ולפעול להפריט את הפארק ולהעביר את מימון הפארק לגורם רלוונטי שאינו הממשלה.

#### תקציב

הפחתה בתקציב המשרד להגנת הסביבה בסך 22 מיליון ש״ח.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

החלטת ממשלה 3562 בנושא "פארק איילון" מיום 20 באפריל 2005

החלטת ממשלה 4416 בנושא "הקמת חברה ממשלתית מנהלת לפארק איילון" מיום 20 בנובמבר 2005

החלטת ממשלה 4466 בנושא "קידום הקמת פארק איילון – פארק אריאל שרון" מיום 01 בפברואר 2009

החלטת ממשלה 3433 בנושא "קידום פיתוחו וניהולו של פארק אריאל איילון על שם אריאל שרון ותיקון החלטת ממשלה" מיום 11 בינואר 2018

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב הפיתוח של רשות המים**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל**:**

לקבוע כי בשנת 2024, יופחת הסכום המוקצה מתקציב המדינה לטובת תקציב הפיתוח של רשות המים המשמש לצורך הענקת מענקים לפיתוח תשתיות ביוב, בסך של 100 מיליון ש"ח. בהתאם, להפחית את תקציב הביוב של רשות המים לשנת 2024 ב-100 מיליון ש"ח.

**דברי הסבר**

**רקע כללי, נתונים כלכליים והשפעה על משק המדינה**

כיום תקציב המדינה משתתף בחלק מעלויות הפיתוח של משק הביוב, זאת בנוסף להשקעות הנעשות מתעריף המים שמשלמים הצרכנים. מוצע להפחית את הסבסוד הניתן מתקציב המדינה לפרויקטים לפיתוח תשתיות ביוב. החלטה זו עניינה הפחתת סובסידיה ואין בה כדי לגרוע מהוראות לפי חוק המים, תשי"ט-1959.

**תקציב**

#### הפחתת תקציב הביוב של רשות המים לשנת 2024 ב-100 מיליון ש"ח

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד התיירות**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל**:**

1. לצמצם את הוצאות השיווק של משרד התיירות ולהפחית 25,000 אלפי ש"ח בהוצאה מבסיס תקציב המשרד בסעיף 37.
2. לצמצם את הוצאות המשרד על תשתיות תיירות לרבות השקעה במלונות ולהפחית 165,000 אלפי ש"ח.

**דברי הסבר**

**רקע כללי, נתונים כלכליים והשפעה על משק המדינה**

ענף התיירות בישראל נהנה מתמיכה ממשלתית בהיקף של מעל 3 מיליארד שקלים חדשים, הן על ידי קביעת מע"מ בשיעור אפס לתיירים זרים, והן על ידי תמיכה ישירה של הממשלה, המשקיעה בענף באופן ישיר כמיליארד ש"ח בשנה על ידי תמיכה בהקמת חדרי מלון בשיעור של כ-20% מעלות ההשקעה, בהקמת תשתיות תיירות, העמדת תקציב שיווק משמעותי לקידום מדינת ישראל כיעד תיירותי והחלטות ממשלה נקודתיות לתמיכה בענף התיירות בעתות משבר.

מדיניות התמיכה הממשלתית תומכת גם בצד הביקוש, על ידי ניסיון לעודד כניסת תיירים זרים לישראל, וגם בצד ההיצע, על ידי תמיכה בהקמת מתקנים מלונאים ותשתיות תיירות. לאור האתגרים הכלכליים עמם מתמודדת ממשלת ישראל מוצע לצמצם את הוצאות משרד התיירות לתמיכה בענף התיירות שכן התועלות הכלכליות מענף זה אינן חריגות לטובה באופן המצדיק היקף השקעה משמעותי בענף.

**תקציב**

צמצום סך של 36 מיליון ש"ח מתקציב המשרד.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**ייעול ההוצאה הממשלתית בתחום הפצת שידורים**

**מחליטים**

1. לבטל את חוק הפצת שידורים באמצעות תחנות שידור ספרתיות, תשע"ב-2012 (להלן – **חוק הפצת שידורים**) על כל החובות הכלולות בו.
2. בהמשך לאמור בסעיף 1 במסגרת ביטול החוק להפצת שידורים לקבוע בחוק הוראות מעבר, ובכלל כך, כי על הרשות השנייה לשידורי טלוויזיה ורדיו להפסיק את הפצת שידורי הטלוויזיה והרדיו הקיימים באמצעות מערך עידן פלוס, להביא לסיום החוזים וההתקשרויות הכרוכים בהפעלת מערך עידן פלוס ולגבות באופן מיידי את כל חובות דמי ההפצה התלויים והעומדים.
3. לתקן את חוק התקשורת (בזק ושידורים), תשמ"ב-1982 (להלן – **חוק התקשורת**), כך שההסדר המפורט בפרק ד'2 לחוק הפצת שידורים בדבר רישום ספק תכנים, ובדבר חובת הגופים שהיו משודרים בתחנות שידור ספרתיות למסירת הסכמה לספק תכנים רשום להפצת שידורי טלוויזיה ברשת האינטרנט בלא תמורה ייכלל בחוק התקשורת בשינויים המחויבים, באופן שבו ימשיך לחול ההסדר האמור גם לאחר ביטול חוק הפצת שידורים.

**דברי הסבר**

**רקע כללי, נתונים כלכליים והשפעה על משק המדינה**

מערך עידן פלוס הקיים, המשמש להפצת שידורים באמצעות תחנות שידור ספרתיות המתבססות על תדרי רדיו, הוא מערך מיושן, יקר ומוגבל ביכולת הנשיאה שלו. הקמת המערך נועדה לענות על הצורך להנגיש שידורים מרכזיים לכלל משקי הבית ללא צורך ברכישת מנוי יקר לספקי הכבלים או הלווין מחד גיסא ולייצר תחרות לספקים אלה מאידך גיסא. עם התפתחות הטכנולוגיה התגברה התחרות, ומשוק שבו פועלים שני ספקי תכנים בלבד בכבלים ובלווין, אנו עדים לשוק שבו פועלים חמישה ספקי תכנים מרכזיים המנגישים את תכני הערוצים המסחריים לצופה בעלויות הנמוכות ביותר מ-85% אחוזים ביחס למחירים אותם גבו ספקי הכבלים והלוויין בעבר. יתרה מכך, נכון להיום אותם השידורים המופצים במערך עידן פלוס גם נגישים לצופים בחינם באפליקציות או באתרים של הערוצים.

לאור האמור ההצדקה להשקעת תקציב ציבורי בהפצת שידורים באמצעות תחנות שידור ספרתיות באופן לא יעיל אינה קיימת עוד. על כן מוצע לתקן את חוק הפצת שידורים באמצעות תחנות שידור ספרתיות, תשע"ב-2012 (להלן – **חוק הפצת שידורים**), כך שתבוטל החובה לתכנן להקים ולהפעיל תחנות שידור ספרתיות, תבוטל החובה למנות גורם מפעיל כהגדרתו בחוק הפצת שידורים לביצוע פעולות אלה, תבוטל החובה להפיץ שידורי טלוויזיה ורדיו באמצעות תחנות שידור ספרתיות ולא תוטלנה על הגורם המפעיל, ועל משדרי ערוצי הטלוויזיה והרדיו החובות הנלוות להפצת השידורים האמורים באמצעות תחנות שידור ספרתיות.

במקביל מוצע שלא לבטל את פרק ד'2 לחוק הפצת שידורים המתייחס למערכת היחסים העסקית שבין הערוצים המסחריים לספקי התכנים הרשומים הפועלים על רשת האינטרנט. הסדר זה יועבר בשינויים הנדרשים לחוק התקשורת (בזק ושידורים), תשמ"ב-1982.

ביום 24 ביולי 2023 פורסם להערות הציבור תזכיר חוק התקשורת (שידורים), התשפ"ג-2023, שכלל אף הוא הסדר של ביטול חוק הפצת שידורים, והעברת שידורי מערך עידן פלוס לאפליקציה. בשלב זה לא מוצע להקים אפליקציה ממשלתית במסגרת הצעה זו שכן כלל התכנים מופצים ונגישים לציבור באמצעות הגופים המשדרים ובכלל זה באמצעות אפליקציות ואתרי האינטרנט של המשדרים.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד החקלאות**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל**:**

כמפורט להלן:

1. להפחית מבסיס תקציב משרד החקלאות ופיתוח הכפר (להלן – **משרד החקלאות**) 268 תקני שיא כוח אדם.
2. להפחית מבסיס תקציב משרד החקלאות 50 מיליון ש"ח בשנת 2024, 100 מיליון ש"ח בשנת 2025 ו-115 מיליון ש"ח בשנת 2026.
3. לצמצם את תקציבי השכר והרכש במכון המנהל החקלאי. בהתאם, להפחית מבסיס תקציב משרד החקלאות 41 מיליון ש"ח החל משנת 2024 ו-52 תקני שיא כוח אדם.
4. לצמצם את תקציבי התפעול במשרד החקלאות. בהתאם להפחית מבסיס תקציב משרד החקלאות 8 מיליון ש"ח החל משנת 2024.
5. לסגור את תקציבי התמיכה בעמותות במשרד החקלאות הניתנים מכוח סעיף 3א לחוק יסודות התקציב, התשמ"ה-1985. בהתאם, להפחית מבסיס תקציב משרד החקלאות 10.15 מיליון ש"ח החל משנת 2024.

**דברי הסבר**

**רקע כללי, נתונים כלכליים והשפעה על משק המדינה**

במטרה לתמוך במאמצי הממשלה בביצוע התאמות לשם התכנסות למסגרות התקציב לשנת 2024, מוצע כמפורט להלן:

**סעיף 1**

מוצע להפחית את שיא כוח האדם של משרד החקלאות ופיתוח הכפר בסך 268 תקני שיא כוח אדם. בהתאם להצעה, הצמצום בכוח האדם יעשה באופן הדרגתי על פני כמה שנים. כך לא יהיה בצמצום כוח האדם כדי לפגוע בתקן מאויש ובתנאי העסקה של עובד בתקן כאמור. המשמעות של צמצום שיא כוח האדם כאמור הוא כי בשלב ראשון יופחתו באופן מיידי כלל התקנים שאינם מאויישים. בשלב שני כל תקן שיתפנה בעקבות עזיבה של עובד לא יאוייש עד שהמשרד יגיע לשיא כוח האדם המאושר שלו. הצמצום בפועל צפוי להיות הדרגתי בהתאם לעזיבת עובדים בפועל והצעת ההחלטה אינה כרוכה בפיטורין או בפגיעה בתנאי העסקה של עובד קיים.

**סעיף 2**

בהמשך לאמור בסעיף 1, מוצע להפחית מבסיס תקציב משרד החקלאות 50 מיליון ש"ח בשנת 2024, 100 מיליון ש"ח בשנת 2025 ו 115 מיליון ש"ח בשנת 2026.

**סעיף 3 הפחתת תקציב מנהל המחקר החקלאי**

מנהל המחקר החקלאי הוא מוסד העוסק במחקר ופיתוח בתחומי החקלאות ומדעי המזון, תוך סיוע בפתרון בעיות בתחומים אלו לציבור החקלאים. בשל הצורך בהתכנסות תקציבית ליעדים הלאומיים, מוצע להפחית 15% מתקציבי פעילות ורכש ו- 15% מתקציב השכר.

**סעיף 4 הפחתת תקציב התפעול והרכש**

תקציב התפעול של משרד החקלאות גדל בשנים האחרונות. לצורך התכנסות ליעדי התקציב הנדרשים מוצע להפחית אותו.

**סעיף 5 הפחתת תקציב התמיכות**

משרד החקלאות ופיתוח הכפר מפעיל נוהלי תמיכה שונים בעמותות העוסקות בתחום החקלאות בתחומי פעילות שונים. בשל הצורך בהתכנסות תקציבית בהתאם ליעדים הלאומיים מוצע לבטל נוהלי תמיכה אלו.

**תקציב**

הפחתה של 109,150 אלש"ח בשנת 2024, 159,150 אלש"ח בהוצאה בשנת 2025, ו 174,650 אלש"ח בהוצאה בשנת 2026.

**השפעת ההצעה על מצבת כוח האדם**

הפחתה של 320 תקני שיא כוח אדם.

**החלטות קודמות של הממשלה בנושא**

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**מיקוד הפעילות הממשלתית בחו"ל**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך ובמטרה למקד את הפעילות הממשלתית בחו"ל ובהמשך להחלטה מס' 2600 מיום 8 לספטמבר 1997, החלטה מס' 242 מיום 7 בספטמבר 1999, החלטה מס' 780 מיום 15 בספטמבר 2003, החלטה מס' 402 מיום 5 באוגוסט 2015 והחלטה מס' 3400 מיום 11 בינואר 2018:

1. להפחית 42 מלש"ח מבסיס התקציב של משרד החוץ לשנת 2024 ואילך ולהפחית את מספר השליחים בחו"ל מטעם משרד החוץ בנציגויות השונות ב-20 שליחים על ידי צמצום מספר הנציגויות של משרד החוץ בחו"ל, עד סוף שנת 2024, בין היתר על ידי הפחתה במספר הנציגויות של משרד החוץ בחו"ל שהן בעלות שליח אחד ומעבר לשגירויות אזוריות, תוך ניצול היתרון לגודל של השגרירות האזורית המאוחדת. במסגרת סגירת הנציגויות בחו"ל בהתאם להחלטה זו, לא ייסגרו נציגויות אשר הממשלה החליטה על פתיחתן ב-5 השנים האחרונות. יתרת התקציב שיתפנה בשל סגירת הנציגויות כאמור יופנה לצורך פעילות הסברה בחו"ל.
2. להורות לחשב הכללי במשרד האוצר לבצע מיפוי של כלל משרדי הממשלה הפועלים בחו"ל ושאינם יושבים במבנה הנציגות הרשמית של מדינת ישראל באותה המדינה, ולגבש תכנית להעברת הפעילויות של אותם המשרדים לנציגויות הרשמיות בתוך שנה מיום קבלת החלטה זו. כמו-כן, להפחית, החל משנת 2025 ואילך, את החיסכון הנאמד בגין העברת הפעילות כאמור מתקציב המשרדים.
3. להקים צוות בינמשרדי בראשות המנהל הכללי של משרד האוצר שחבריו יהיו: הממונה על התקציבים במשרד האוצר, החשב הכללי במשרד האוצר, המנהל הכללי של משרד החוץ, המנהל הכללי של משרד הביטחון, המנהל הכללי של משרד הכלכלה והתעשייה, המנהל הכללי של משרד העלייה והקליטה, המנהלת הכללי של משרד התיירות, המנהל הכללי של המשרד לביטחון לאומי, המנהל הכללי של משרד החקלאות ופיתוח הכפר או נציגים מטעמם (להלן – **הצוות הבינמשרדי**). הצוות הבינמשרדי יזמין לדיוניו גורמים רלבנטיים ככל שימצא לנכון. תפקידי הצוות הבינמשרדי יהיו, בין היתר, כדלקמן:
   1. בחינה, מיפוי וביטול כפילויות בפעילות משרדי הממשלה הפועלים בחו"ל.
   2. גיבוש המלצות וקביעת אבני דרך לריכוז הפעילויות בעבודת הממשלה, תיאום העבודה בין המשרדים השונים, מניעת כפילויות וייעול השימוש בתקציב פעולות משרדי הממשלה הפועלים בחו"ל.
   3. בחינת הכדאיות באיחוד פעילויות האבטחה של כלל הנציגויות של משרדי הממשלה בחו"ל תחת אחריות מערך האבטחה של משרד החוץ.
   4. הצוות הבינמשרדי יגיש את המלצותיו לאישור הממשלה בתוך 120 יום מיום קבלת החלטה זו ולאחר מכן יפעל ליישומן.

**דברי הסבר**

**רקע כללי, נתונים כלכליים והשפעה על משק המדינה**

**סעיף 1**

מוצע להפחית סכום של 42 מלש"ח על ידי התייעלות בהיקף השליחים והאתרים של משרד החוץ בחו"ל בין היתר תוך מעבר לשגרירויות אזוריות. כך למשל, שגרירות הודו מהווה את הנציגות האזוריות גם של סרי לנקה ובהוטן. על משרד החוץ הוטל במסגרת החלטה מס' 402 מיום 5 באוגוסט 2015 לגבש תכנית התכנסות לנציגויות אזוריות כך שיסגרו 7 נציגויות, כאשר בפועל נסגרו 4 נציגויות בלבד. מוצע כי משרד החוץ יממש את המשך התוכנית שגיבש לאור ההחלטה האמורה, וימקד את פעילות הממשלה בחו"ל בדרכים נוספות בהתאם לשיקול דעתו בנוגע למיקום הנציגויות.

**סעיף 2**

משרדי ממשלה שונים פועלים ממגוון אתרים במדינות השונות, התנהלות אשר מובילה לכפילויות משמעותית בהיבטים המנהליים, החל משכירות וכלה באבטחה, אבטחת מידע, תקשוב ולוגיסטיקה. מוצע כי החשב הכללי במשרד האוצר יגבש תכנית שתביא לחיסכון בתקציבי של המשרדים השונים באמצעות התכנסות למבני הנציגות הרשמית של מדינת ישראל במדינות השונות וכי החיסכון הנאמד יופחת מתקציבים של המשרדים.

**סעיף 3**

מוצע להקים צוות בינמשרדי אשר ימפה את פעילות הממשלה בחו"ל ויגבש המלצות לייעול הפעילות. הצוות ימפה את הפעילות, יבחן כיצד ניתן לאגם אותה ולייעל את השימוש בתקציב פעולות משרדי הממשלה הפועלים בחו"ל ויבחן כיצד ניתן לייעל את ההוצאה על אבטחת הנציגויות בחו"ל.

**תקציב**

הפחתה של 42 מלש"ח בתקציב משרד החוץ משנת 2024 ואילך.

#### השפעת ההצעה על מצבת כוח האדם

הפחתה של 20 שיאי כוח אדם במצבת משרד החוץ.

#### החלטות קודמות של הממשלה בנושא

החלטה מס' 2600 מיום 8 לספטמבר 1997;

החלטה מס' 242 מיום 7 בספטמבר 1999;

החלטה מס' 780 מיום 15 בספטמבר 2003;

החלטת מס' 402 מיום 5 באוגוסט 2015;

החלטה מס' 3400 מיום 11 בינואר 2018.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**הגברת היעילות הממשלתית - צמצום כפילויות בעבודת הממשלה**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך, במטרה לצמצם את הכפילויות בעבודת הממשלה ולהגביר את יעילות עבודת הממשלה והקצאת המשאבים על ידיה:

**מיקוד וייעול עבודת משרד הפנים**

1. להקים צוות בינמשרדי בראשות המנהל הכללי של משרד הפנים, ובהשתתפות אגף התקציבים והחשב הכללי במשרד האוצר, מינהל התכנון, משרד הבינוי והשיכון, משרד הרווחה והביטחון החברתי, משרד הבריאות, משרד החינוך והמשרד להגנת הסביבה. הצוות יגבש מפת מחוזות אחידה לכלל משרדי הממשלה, תוך איחוד הוצאות המינהלה והתפעול של משרדי הממשלה בכל מחוז, ככל הניתן, ויביאה לאישור הממשלה בתוך 90 ימים מיום קבלת החלטה זו.
2. להנחות את המנהל הכללי של משרד הפנים והממונה על התקציבים, לבחון את תפקידי מינהל חירום במשרד הפנים והתאמתם למשרד הפנים ולסמכויותיו. בחינה זו תיעשה תוך היוועצות עם שאר משרדי הממשלה הרלוונטיים. בהתאם למסקנות הבחינה האמורה, יבוצעו ההתאמות הנדרשות בתקציב משרד הפנים, לרבות צמצום כפילויות בתפקידים ובתקציב, ככל שיימצאו.

**העברת המוסד לבטיחות ולגיהות למשרד העבודה ואיחודו עם מינהל הבטיחות**

1. במטרה למקד ולהגביר את האפקטיביות של הפעילות הממשלתית להגברת הבטיחות בעבודה, ובהתאם לדו"ח מבקר המדינה 66ג', בדבר אימוץ המלצות הוועדה הציבורית לקידום הבטיחות בעבודה והבריאות התעסוקתית במדינת ישראל (להלן – **ועדת אדם**), לשינוי מעמדו הסטטוטורי של המוסד לבטיחות ולגיהות ושילובו במינהל הבטיחות והבריאות התעסוקתית (להלן – **מינהל הבטיחות**) במשרד העבודה, לפעול כדלקמן:
   1. לסגור את המוסד לבטיחות ולגיהות שהוקם מכוח הפרק השלישי לחוק ארגון הפיקוח על העבודה, התשי"ד-1954 (להלן – **חוק הפיקוח על העבודה**). נכסיו והתחייבויותיו של המוסד לבטיחות ולגיהות יועברו למשרד העבודה.
   2. הפעולות הקבועות בסעיף 27 לחוק הפיקוח על העבודה המצויות באחריות המוסד לבטיחות ולגיהות יבוצעו על ידי מינהל הבטיחות, באחריות שר העבודה.
   3. להנחות את שר העבודה, בתיאום עם שר האוצר, להפיץ בתוך 30 יום תזכיר חקיקה לתיקון חוק הפיקוח על העבודה, אשר תיישם את האמור בסעיף זה, ותבטל את הפרק השלישי לחוק הפיקוח על העבודה, ותקבע כי פעילות המוסד לפי סעיף 27 לחוק הפיקוח על העבודה תבוצע על ידי מינהל הבטיחות.
   4. מבנה מנהל הבטיחות לאחר האיחוד יהיה בהתאם להמלצות דוח ועדת אדם: יחידת מניעה, יחידת אכיפה ויחידת מחקר וניהול ידע, כאשר המבנה הארגוני הפנימי של יחידות המינהל, לרבות היקפי המשרות ומתח הדרגות, יהיה בכפוף לאישור נציבות שירות המדינה.
   5. סך השווה לתקציב המוקצה כיום לפעילות המוסד לבטיחות ולגיהות על ידי המוסד לביטוח לאומי, יתווסף לתקציב מינהל הבטיחות. בהתאמה, יופחתו הקצבות אוצר המדינה למוסד לביטוח לאומי בסך של 32,000 אלפי ש"ח בשנה. לצורך כך, לתקן את סעיף 32 לחוק הביטוח הלאומי [נוסח משולב] התשנ"ה-1995, כך שיופחתו הקצבות אוצר המדינה למוסד לביטוח לאומי ב- 29,000 אלש"ח בשנה.
   6. לעניין עובדים אשר היו עובדים של המוסד ערב תחילתו של תיקון החקיקה המוצע, תיבחן אפשרות קליטת חלקם כעובדי מדינה במינהל הבטיחות, בהתאם לצרכי מינהל הבטיחות והמבנה שלאחר האיחוד, ובכפוף להוראות חוק שירות המדינה (מינויים), התשי"ט-1959.

**שמירת היקפי פעילות הרשות הלאומית לביטחון קהילתי ופעילות הרשות לאכיפה במקרקעין**

1. להפחית את התקציב השוטף של המשרד לביטחון לאומי המיועד להגדלת פעילות החל משנת 2024 של הרשות הלאומית לביטחון קהילתי בסך של 39 מיליון ש"ח.
2. להקים צוות שיבחן את סגירת הרשות הלאומית לביטחון קהילתי ופיזור תחומי אחריותה, סמכויותיה ומשאביה בין משרדי הממשלה הרלוונטיים. בצוות יהיו חברים נציגים של המשרד לביטחון לאומי, הרשות הלאומית לביטחון קהילתי, משטרת ישראל, משרד הרווחה, משרד החינוך, ומשרד האוצר. הצוות יגיש את המלצותיו לממשלה בתוך 90 יום ממועד הקמתו, לרבות המלצות בדבר תיקוני חקיקה ותיקון החלטות ממשלה, ככל שיידרשו.

**טיפות חלב ולשכות**

1. להקים צוות בראשות מנכ"ל משרד הבריאות או מי מטעמו, בהשתתפות נציג הממונה על התקציבים ונציג הממונה על השכר אליו יוזמנו בין היתר נציגי קופות חולים ונציגי המרכז לשלטון מקומי, שיעסוק בייעול עבודת לשכת הבריאות וטיפות החלב, שייבחן את הסוגיות הבאות:
   1. עבודת לשכות הבריאות, תוך התייחסות להתאמת השירות לצרכי האוכלוסייה המתפתחים והסרת חסמי צמיחה.
   2. בחינת הגורם האחראי, לרבות האפשרות להעביר את האחריות על טיפות החלב לקופות החולים ליצירת רצף טיפולי, תוך התייחסות לרשויות מקומיות מרוחקות.
   3. הזדמנויות לדיגיטציה ומתן שירות מרחוק בלשכות הבריאות.

**דברי הסבר**

**רקע כללי, נתונים כלכליים והשפעה על משק המדינה**

**סעיפים 1-2:**

סעיף 1 - משרדי ממשלה, מוסדות המדינה ורשויות סטטוטוריות שונים מחלקים את הארץ גאוגרפית למחוזות בצורה שונה, כך למשל תחת משרד הבריאות פועלים עשרה מחוזות ואילו תחת משרד הרווחה רק ארבעה. זאת, לצד העובדה כי תפיסת המקום של המחוז בקשר בין המשרד ובין הרשויות המקומיות או התושבים, מייצרים חוסר תיאום בעבודת הממשלה מול הרשויות המקומיות, חוסר סנכרון בין המשרדים ונקודת מבט צרה. מוצע כעת להקים צוות שיהיה מורכב מהמשרדים והגופים שפועלים באמצעות מחוזות שמטרתו לגבש מודל אחיד לגבולות הגזרה של המחוזות, יאחד בין משאבי המחוזות וינצל את היתרון לגודל, יגבש מודל פעילות משולב ויצמצם כפילויות בעלויות, באחריות ובפעילות.

סעיף 2 - מוצע לבחון את תפקידיו של מינהל חירום במשרד הפנים והתאמתו לפעילות משרד הפנים בתחום הרשויות המקומיות, וזאת במטרה לייעל את אופן הטיפול בהיערכות לחירום על ידי הממשלה ולאחד ככל הניתן בין הגורמים האמונים על כך.

**סעיף 3:**

בשנת 2011 הוקמה על ידי שר התעשייה, המסחר והתעסוקה דאז הוועדה הציבורית לקידום הבטיחות והבריאות התעסוקתית במדינת ישראל, בראשות אלוף (במיל') אודי אדם (להלן – **ועדת אדם**), וזאת מתוך הכרה כי ממשלת ישראל נדרשת לשינוי שיצעיד אותה לקידום הטיפול בתחום ולהגנה משופרת על בטיחות ובריאות העובד, כפי שנהוג במדינות המערב. ועדת אדם כללה שבעה עשר חברים בעלי ידע ומומחיות מקשת רחבה של תחומי העשייה בנושאי הבטיחות בעבודה והבריאות התעסוקתית ומנציגי משרדים וגופים ממשלתיים רלוונטיים. ועדת אדם הגישה דין וחשבון מסכם על עבודתה בחודש אפריל 2014, אשר כלל שורת המלצות לעדכונים מבניים ותיקוני חקיקה. רבות מההמלצות קודמו מאז פרסומן. אחת מההמלצות המרכזיות של הוועדה הייתה הקמתו של "גוף ממלכתי מרכזי לניהול הבטיחות והבריאות התעסוקתי שייצור כתובת אחת מרכזית לציבור שתהיה רשות פנים ממשלתית [...] ותעניק קשת שירותים שלמה בתחומי הבטיחות והבריאות התעסוקתית, ברמה אחידה וגבוהה, תוך איחוד האחריות והסמכויות בתחום [...] מתוך ראיה מערכתית כוללת". המלצה זו של הקמת גוף לאומי לבטיחות ובריאות תעסוקתית אף הוזכרה בדו"ח מבקר המדינה מספר 66ג' שתמך ביישום המלצות ועדת אדם, אך לא מומשה מאז הוגש הדו"ח. מוצע כעת לאחד בין הגופים העוסקים בתחום זה אשר תקדם תפיסת בטיחות מערכתית ולאומית כוללת עם יכולת, כוח אדם ותקציב אשר תפעל לשיפור בטיחותם של העובדים ובריאותם, בין היתר במתן מענה מהיר לצורך הציבורי, על פי סדרי העדיפות הלאומיים בתחום, ובהתחשב בצרכי המשק, תוך שיפור התקשורת ושיתוף הפעולה בין בעלי העניין השונים.

להלן הסבר מפורט לפי סעיפי ההחלטה:

**לסעיפים א ו- ב:**

מוצע לסגור את המוסד לבטיחות ולגיהות, ולקבוע כי פעילותו המוגדרת בסעיף 27 לחוק ארגון הפיקוח על העבודה, התשי"ד-1954 (להלן – **חוק הפיקוח על העבודה**) יבוצעו על ידי מינהל הבטיחות והבריאות התעסוקתית במשרד העבודה (להלן – **מינהל הבטיחות**).

**לסעיף ג:**

מוצע להנחות את שר העבודה להפיץ תזכיר חקיקה לתיקון חוק הפיקוח על העבודה אשר יישם את האמור בסעיף זה.

**סעיף ד:**

מוצע לקבוע כי מבנה מנהל הבטיחות לאחר ביצוע הפעולות לפי החלטה זו יהיה בהתאם להמלצות דוח ועדת אדם: יחידת מניעה, יחידת אכיפה ויחידת מחקר וניהול ידע.

**לסעיף ה:**

כיום, המוסד לבטיחות ולגיהות מתוקצב על ידי המוסד לביטוח לאומי. לאור ההצעה בסעיף זה להפסיק את פעילותו, מוצע גם להפסיק את תקצובו, ולהעביר סך שווה מתקציב המדינה למינהל הבטיחות. בהתאמה, מוצע להפחית את הקצבות אוצר המדינה למוסד לביטוח לאומי בסך התקציב המופנה היום למוסד לבטיחות ולגיהות.

**לסעיף ו:**

מוצע לקבוע כי עובדי המוסד לבטיחות ולגיהות ערב תחילתו של תיקון החקיקה המוצע, יוכלו להתקבל לעבודה כעובדי מדינה במינהל הבטיחות בפטור במכרז, בהתאם לצרכי מינהל הבטיחות ובהתאם להוראות חוק שירות המדינה (מינויים), התשי"ט-1959.

**סעיפים 5-4:**

בעקבות מתקפת הטרור הרצחנית שהתרחשה ביום 7 באוקטובר 2023, הכריז שר הביטחון באותו היום על מצב מיוחד בעורף, מכוח סמכותו לפי סעיף 9ג(ב)(1) לחוק ההתגוננות האזרחית, התשי"א-1951. בהתאם לסעיף 9ג(א)(5) לאותו חוק, החליטה ועדת החוץ והביטחון של הכנסת, ביום 12 באוקטובר 2023, לאשר את ההכרזה בשטחה של כל מדינת ישראל. הכרזה זו מוארכת מזמן לזמן. כמו כן, הוכרז בצבא הגנה לישראל על מבצע "חרבות ברזל", וועדת השרים לענייני ביטחון לאומי החליטה על נקיטת פעולות צבאיות משמעותיות, בהתאם לסעיף 40 לחוק יסוד: הממשלה.

מצב החירום הוביל להוצאות תקציביות נרחבות שלא נצפו בעת גיבוש ואישור חוק התקציב לשנת 2024. לאור זאת, ולצורך צמצום בהוצאות המדינה שאינן חיוניות בעת הזו, מוצע לשמור על היקף הפעילות הקיים ברשות הלאומית לביטחון קהילתי, ולא להקצות את התוספת התקציבית שתוכננה עבור רשות זו בשנת 2024. בהתאם לכך, מוצע שלא להקצות תוספת לרשות לביטחון קהילתי שנועדה להרחבת תכניות למניעת אלימות, שימוש בסמים ובאלכוהול, טיפול בנוער נושר, תמיכה בחינוך בלתי פורמלי, הרחבת הפריסה של טכנולוגיות בטחון למניעת ונדליזם ועוד.

כמו כן, לטובת שיפור וקידום יעילות בממשלה, מוצע להקים צוות שיבחן את סגירת הרשות הלאומית לביטחון קהילתי ופיזור פעילותה בין המשרדים הרלוונטיים – לדוגמא משרדי החינוך והרווחה.

**סעיף 6:**

משרד הבריאות מפעיל שבע לשכות מחוזיות, המעסיקות 2,500 עובדי מדינה. לשכות אלה אמונות על מתן מענה רגולטורי בתחום הבריאות לרשויות המקומיות והנמלים שנמצאים במחוז, מפעילים ועדות לבחינת זכאות לשירותי תוספת שלישית, ומנהלים את טיפות החלב שבבעלות משרד הבריאות בשטחי המחוז. מוצע לבחון את פעילות מחוזות אלה באמצעות צוות בינמשרדי, שיעסוק הן בתפקיד הלשכות ברגולציה על הרשויות המקומיות והתעשייה תוך שימת דגש על רגולציה מאפשרת, והן בבחינת העברת טיפות החלב לקופות החולים במסגרת שיפור הרצף הטיפולי.

**תקציב**

הפחתה של 39 מיליון ש"ח החל משנת 2024.

**השפעת ההצעה על מצבת כוח האדם**

אין**.**

**החלטות קודמות של הממשלה בנושא**

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד התרבות והספורט**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל, לערוך בתקציב משרד התרבות והספורט את השינויים הבאים:

1. להפחית את תקציב סל הספורט ב-20 מיליון ש"ח.
2. להפחית את תקציב התמיכה בהתאחדויות בתי הספר ב-9 מיליון ש"ח.
3. להפחית את תקציב התמיכה בענף הספורט המוטורי ב-5 מיליון ש"ח.
4. לתקן את חוק הספריות הציבוריות, התשל"ח-1975 (להלן – **חוק הספריות**), כך שסך ההקצאה של הממשלה לטובת הספריות תעמוד על 60 מיליון ש"ח.
5. להפחית מהתקציב שיועד למימון ספריות ציבוריות על פי חוק הספריות סך של 25 מיליון ש"ח.

**דברי הסבר**

**רקע כללי, נתונים כלכליים והשפעה על משק המדינה**

לאור הגידול הניכר בהוצאות הממשלה כתוצאה ממלחמת חרבות ברזל, הממשלה מעדכנת את תקציב 2024, תוך אישור חוק תקציב חדש לשנה זו, על אף שאושר תקציב לשנת הכספים 2024 ב-24 במאי 2023. במסגרת עדכון התקציב לשנת 2024 הממשלה מבצעת צעדים רבים לצמצום הוצאותיה, בכלל המשרדים, על מנת להפחית את ההוצאה הכוללת ואת הגרעון הצפוי בשנה זו, כחלק ממדיניות פיסקלית שנועדה לתמוך בהמשך הלחימה ובהמשך הצמיחה במשק, המצריכים אחריות פיסקלית. לצורך צמצום הוצאות משרד התרבות והספורט, מוצעים הצעדים הבאים:

**סעיף 1**

להפחית את תקציב סל הספורט, אשר מממן פעילויות ספורט ברשויות המקומיות וכן אירועי ספורט אחרות ברמה המקומית, ופעילות ספורט עממי. סל הספורט והפעולות הממומנות מתוכו אינן בליבת האסטרטגיה של משרד התרבות והספורט לפיתוח הספורט בישראל. היקף ההפחתה המוצעת הוא 20 מיליון ש"ח.

**סעיף 2**

להפחית את תקציב התמיכה בהתאחדויות בתי הספר, אשר מממן פעילויות ספורט לא מקצועי בארגונים השייכים להתאחדויות בתי הספר. התאחדויות בתי הספר והפעולות הממומנות על ידן אינן בליבת האסטרטגיה של משרד התרבות והספורט לפיתוח הספורט בישראל. היקף ההפחתה המוצעת הוא 9 מיליון ש"ח.

**סעיף 3**

להפחית את תקציב התמיכה הייעודית בענף הספורט המוטורי, אשר מייעד לענף זה תקציב מיוחד, להבדיל מיתר ענפי הספורט הזכאים לתמיכות ממשרד התרבות והספורט. הספורט המוטורי אינו ענף בעל חשיבות עליונה ביחס לענפי ספורט אחרים אשר נבחרו כענפי על במסגרת האסטרטגיה של משרד התרבות והספורט לפיתוח הספורט בישראל. היקף ההפחתה המוצעת הוא 5 מיליון ש"ח.

**סעיפים 4 ו-5**

לפי סעיף 5 לחוק הספריות, שעניינו "שיעור ההשתתפות" על אוצר המדינה להקצות סכום העומד על 50% מסכום הבסיס לרשויות מקומיות, ובפועל סך של כ-85 מיליון ש"ח. מוצע להפחית את התקציב המיועד לתמיכה בספריות כך שהוא יעמוד על 60 מיליון ש"ח'.

בהמשך לתיקון, מוצע להפחית את תקציב משרד התרבות והספורט ב-25 מיליון ש"ח.

**תקציב**

הפחתת סך של 59 מיליון ש"ח מתקציב משרד התרבות והספורט.

**השפעה על מצבת כח אדם**

אין.

**החלטות קודמות של הממשלה בנושא**

אין.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד הכלכלה והתעשייה**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל, כמפורט להלן:

1. לבטל את תכנית "כסף חכם" במשרד הכלכלה והתעשייה ביחס לבקשות חדשות משנת 2024 והלאה. בהתאם, להפחית מבסיס תקציב משרד הכלכלה והתעשייה 79,443 אלפי ש"ח בהרשאה להתחייב, וכן 11,000 אלפי ש"ח בהוצאה בשנת 2024, 33,000 אלפי ש"ח בשנת 2025 ו-47,000 אלפי ש"ח בשנת 2026.
2. לבטל את החלטה מס' 1272 מיום 2 בפברואר 2014, שעניינה "מסלולי סיוע לקליטת עובדים נוספים בעסקים 2014" ביחס לשנת 2024 והלאה. בהתאם, להפחית מבסיס תקציב משרד הכלכלה והתעשייה החל משנת 2024 32,083 אלפי ש"ח בהרשאה להתחייב, וכן 4,000 אלפי ש"ח בהוצאה בשנת 2025 ו-8,000 אלפי ש"ח בהוצאה בשנת 2026.
3. לבטל את החלטה מס' 858 מיום 30 ביולי 2023, שעניינה "קידום תעשיה תחרותית, העלאת הפריון והטמעת טכנולוגיות ייצור מתקדמות בתעשייה", ביחס לשנת 2024 והלאה. בהתאם, להפחית מבסיס תקציב משרד הכלכלה והתעשייה החל משנת 2024 29,682 אלפי ש"ח בהרשאה להתחייב וכן 4,000 אלפי ש"ח בהוצאה בשנת 2025 ו-8,000 אלפי ש"ח בהוצאה בשנת 2026.
4. להפחית את התקציב המיועד למסלול המענקים שניתן לפי חוק לעידוד השקעות הון, התשי"ט-1959, ביחס לשנת 2024 והלאה. להנחות את מנהל הרשות להשקעות ולפיתוח התעשייה והכלכלה להביא לאישור מנהלת הרשות לתיקון ההנחיות שעניינן כללים להקצאת תקציב במסלול המענקים כאמור, כך שמענק יינתן רק לפעילות הקמה של מפעל חדש באזור פיתוח א' או הרחבה באזור זה שצפויה להגדיל את פעילות המפעל במעל 60%. בהתאם, להפחית מבסיס תקציב משרד הכלכלה והתעשייה החל משנת 2024 100,000 אלפי ש"ח בהרשאה להתחייב וכן 12,000 אלפי ש"ח בהוצאה בשנת 2025 ו-25,000 אלפי ש"ח בהוצאה בשנת 2026;
5. לבטל את החלטה מס' 857 מיום 30 ביולי 2023, שעניינה "השתתפות בהוצאות פיתוח באזורי תעשייה" ביחס לשנת 2024 והלאה. בהתאם, להפחית מבסיס תקציב משרד הכלכלה והתעשייה החל משנת 2024 70,000 אלפי ש"ח בהרשאה להתחייב וכן 8,000 אלפי ש"ח בהוצאה בשנת 2025 ו-18,000 אלפי ש"ח בהוצאה בשנת 2026.
6. להפחית את התקציב המיועד לחידוש התקשרויות ולמימוש זכויות ברירה שנקבעו במכרזים להארכת התקשרות, שנוגעות לפעילות קהילות החדשנות במשרד הכלכלה והתעשייה, ביחס לשנת 2024 והלאה. בהתאם, להפחית מבסיס תקציב משרד הכלכלה והתעשייה החל משנת 2024 6,500 אלפי ש"ח בהוצאה, מתקציב משרד הבריאות 400 אלפי ש"ח בהוצאה, מתקציב משרד הבינוי והשיכון, 300 אלפי ש"ח בהוצאה, מתקציב משרד החקלאות ופיתוח הכפר 400 אלפי ש"ח בהוצאה, מתקציב מערך הדיגיטל הלאומי 1,400 אלפי ש"ח בהוצאה, מתקציב רשות המים 400 אלפי ש"ח בהוצאה, מתקציב המשרד לפיתוח הנגב והגליל 400 אלפי ש"ח בהוצאה, מתקצב מערך הסייבר הלאומי 350 אלפי ש"ח בהוצאה, ומתקציב הרשות הלאומית לחדשנות טכנולוגית 2,000 אלפי ש"ח בהוצאה.
7. להפחית את פעילות התפעול והמחשוב של משרד הכלכלה והתעשייה בבסיס התקציב החל משנת 2024 ב-25,000 אלפי ש"ח בהוצאה.
8. להפחית את תקציב שיא כוח האדם של משרד הכלכלה והתעשייה ב-50 תקני כוח אדם.

**דברי הסבר**

**רקע כללי, נתונים כלכליים והשפעה על משק המדינה**

במסגרת צעדי הממשלה לביצוע התאמות לשם התכנסות למסגרות התקציב לשנת 2024 מוצע להפחית את הפעולות הבאות במשרד הכלכלה והתעשייה:

**סעיף 1**

משרד הכלכלה והתעשייה מפעיל את "תכנית כסף חכם" שמטרתה לסייע לחברות להרחיב את פעילות הייצוא שלהם בשווקים הבין-לאומיים. קיים קושי מובנה בבחינת האפקטיביות של תכנית זו, שכן לא ניתן לדעת האם החברה לה מסייעים הייתה מבצעת את ההשקעה הנדרשת, בסכום של מאות אלפי שקלים בלבד, וחודרת לשוק הבין-לאומי גם ללא התכנית. כמו כן, יצוין כי לאור העובדה שמדובר בסיוע בעל היקף נמוך, סביר כי מרבית החברות אשר מעוניינות להרחיב את פעילותן, היו עושות זאת גם ללא התכנית. משכך, ההשקעה התקציבית בתוכנית אינה יעילה. יתר כל כן, לאור העובדה שהייצוא במדינת ישראל עמד על כ-560 מיליארד ש"ח בשנת 2022 וצמח משמעותית בשנים האחרונות לא ברור איזה כשל תכנית זו נועדה לפתור.

**סעיף 2**

בהתאם להחלטה מס' 1272 מיום 2 בפברואר 2014, שעניינה "מסלולי סיוע לקליטת עובדים נוספים בעסקים 2014", משרד הכלכלה והתעשייה מסבסד שכר של עובדים במטרה לתמרץ את השתתפותם בתעסוקה. עלות הסבסוד עשויה להגיע לעד 115 אלף ש"ח לעובד. לעומת זאת, במשרד הכלכלה והתעשייה ובמשרד העבודה מופעלים כלים זולים יותר ואפקטיביים יותר להשמה של עובדים בעלות של כ-10 אלף ש"ח לעובד. בהתאם, בשל יחס עלות תועלת נמוך במיוחד לעומת כלי סיוע אחרים שמפעילה הממשלה – מוצע לסגור את מסלול זה.

**סעיף 3**

לפי החלטה מס 858 מיום ביולי 2023, שעניינה "קידום תעשיה תחרותית, העלאת הפריון והטמעת טכנולוגיות ייצור מתקדמות בתעשייה", ניתנים מענקים להשקעות בתעשייה לצורך העלאת הפריון והטמעת ייצור מתקדם בתעשייה. מאז שהחלו להינתן מענקים אלו בשנת 2018 האפקטיביות שלהן לא נבחנה. בפרט, לא ניתן לדעת מה הוא היקף ההשקעות שהיו מתבצעות גם ללא מתן סובסידיה מהמדינה. ככלל, השקעה והעלאת הפריון אמורה להשתלם לעסקים במידה שבה זה משתלם למדינה. כלומר, מתברר כי לא קיים כשל שוק שבו על המדינה להתערב לצורך ביצוע ההשקעות.

**סעיף 4**

מתוקף חוק לעידוד השקעות הון, התשי"ט-1959, ניתנים על ידי מנהלת הרשות מענקים לתעשייה בישראל. מרבית המענקים ניתנים לפעילות שוטפת של המפעלים בהשקעות סטנדרטיות. מוצע להפחית את התקציב הניתן למסלול המענקים שניתן מכוח החוק האמור ולהורות למנהל הרשות להביא לאישור מנהלת הרשות תיקון להנחיות שעניינן כללים להקצאת תקציב אשר ימקדו את מתן המענקים רק בהשקעות בעלות תרומה משמעותית - הקמה של מפעלים חדשים באזור פיתוח א' או הרחבה של מפעלים באזור זה באופן משמעותי.

**סעיף 5**

בהתאם להחלטה מס' 857 מיום 30 ביולי 2023, שעניינה "השתתפות בהוצאות פיתוח באזורי תעשייה", משתתף משרד הכלכלה והתעשייה בהוצאות הפיתוח של מפעלים המקיימים את פעילותם באזורי תעשייה שפיתח המשרד. הטבה זו מצטברת לצד הטבות אחרות של הקצאת קרקע בפטור ממכרז, שומה נמוכה ברשות מקרקעי ישראל וכלי סיוע נוספים שמפעיל המשרד. לאור קיומו של ביקוש רב בשנים האחרונות להקמת מפעלים באזורי התעשייה, מרבית המגרשים שפיתח ומפתח משרד הכלכלה והתעשייה משווקים בשיטה של עודף ביקוש על היצע. אשר על כן, מוצע לבטל את הסבסוד של הוצאות הפיתוח.

**סעיף 6**

משרד הכלכלה והתעשייה מפעיל יחד עם משרדי ממשלה אחרים פעילות של קהילות חדשנות. פעילות זו מאגדת פעילות של חברות קיימות מהמגזר הפרטי בתחומים שונים במטרה לייצר ערך מוסף באמצעות בניית קהילה. ככל שלפעילות יש ערך לאותם גורמים ששווה את עלותה, יבצע אותה המגזר הפרטי ללא צורך בהשתתפות הממשלה. לכן, מוצע להפחית את התקציב שמיועד לחידוש התקשרויות ולמימוש זכויות ברירה שנקבעו במכרזים להארכת התקשרות שנוגעות לפעילות קהילות החדשנות.

**סעיפים 7 ו-8**

מוצע להפחית ולייעל את תקציבי התפעול, המחשוב וכוח האדם של משרד הכלכלה והתעשייה.

#### תקציב

הפחתה של 48,150 אלפי ש"ח בהוצאה ו-311,208 אלפי ש"ח בהרשאה להתחייב בשנת 2024. הפחתה של 98,150 אלפי ש"ח בהוצאה בשנת 2025 והפחתה של 143,150 אלפי ש"ח בשנת 2026.

#### השפעת ההצעה על מצבת כוח האדם

הפחתה של 50 תקני כוח אדם.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב המשרד לשירותי דת, משרד הנגב והגליל ומשרד המורשת**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל:

1. להפחית סך של 25 מיליון ש"ח בשנה, החל משנת 2024, מתקציב המשרד לשירותי דת המיועד למימון סכום ההשתתפות של הממשלה בהוצאות התקציב של המועצות הדתיות.לעניין הפחתה זו יחולו הוראות סעיף 11ה לחוק שירותי הדת היהודים [נוסח משולב], התשל"א-1971.
2. להפחית סך של 75 מיליון ש"ח בשנה, החל משנת 2024, מתקציב משרד הנגב הגליל והחוסן הלאומי המיועד לתקצוב פעילות חברה וקהילה ברשויות המקומיות.
3. להפחית סך של 45 מיליון ש"ח בשנה, החל משנת 2024, מתקציב משרד המורשת המיועד למימון קול הקורא למיזמי מורשת מוחשית ובלתי מוחשית.
4. להפחית סך של 15 מיליון ש"ח בשנה, החל משנת 2024, מתקציב משרד המורשת המיועד למימון סכום השתתפות הממשלה בתקציב רשות העתיקות.
5. לתקן את החלטה מס' 277 מיום 5 במאי 2023 שעניינה תגבור הסיוע בפיתוח תשתיות תחבורה עירוניות לרשויות המקומיות על ידי משרד הפנים, כך שהפסקה שבה נקבע כי "משרד התחבורה והבטיחות בדרכים יעביר למשרד הפנים, לאחר אישור תקציב המדינה בכנסת סך של 200 מלש"ח כל שנה ממקורותיו במהלך השנים 2023 ו-2024" תימחק, ולהפחית את תקציב הפיתוח של משרד התחבורה בהתאמה.

**דברי הסבר**

**רקע כללי, נתונים כלכליים והשפעה על משק המדינה**

לנוכח מתקפת הטרור הרצחנית שהתרחשה ביום 7 באוקטובר 2023, הכריז שר הביטחון באותו היום על מצב מיוחד בעורף, מכוח סמכותו לפי סעיף 9ג(ב)(1) לחוק ההתגוננות האזרחית, התשי"א-1951. בהתאם לסעיף 9ג(א)(5) לאותו חוק, החליטה ועדת החוץ והביטחון של הכנסת, ביום 12 באוקטובר 2023, לאשר את ההכרזה בשטחה של כל מדינת ישראל. הכרזה זו מוארכת מזמן לזמן. כמו כן, הוכרז בצבא הגנה לישראל על מבצע "חרבות ברזל", וועדת השרים לענייני ביטחון לאומי החליטה על נקיטת פעולות צבאיות משמעותיות, בהתאם לסעיף 40 לחוק יסוד: הממשלה. בנוסף, צה"ל ערך גיוס מילואים רחב, לכל המערכים בצה"ל ובמערכת הביטחון.

אלו הולידו צרכים רבים הן בהיבטי הלחימה והן בהיבטי סיוע ושיקום העורף, אשר גוררים הוצאות תקציביות נרחבות שלא נצפו בעת גיבוש ואישור חוקי התקציב לשנים 2023 ו-2024. בשל הוצאות תקציביות נוספות אלה, לצד הגדלת מסגרת ההוצאה הממשלתית נדרשים לבצע שינויים בסדרי העדיפויות ובהוצאות של משרדי הממשלה. במסגרת זו של צמצום פעילות לא הכרחית או המשכית בכלל משרדי הממשלה, מוצעים הקיצוצים הבאים:

**סעיף 1**

משרד הדתות יצמצם את תמיכתו במועצות הדתיות בסך של כ-25 מליוני ש"ח החל משנת 2024. עוד יצוין כי לאור שיטת התקצוב של המועצות הדתיות בישראל, הקבועה בחוק שירותי הדת היהודים [נוסח משלב], התשל"א-1971, אשר עובדת על בסיס מנגנון מאצ'ינג של 60-40 (חלק המדינה מול חלק הרשויות המקומיות, בהתאמה), הפחתה בסכום השתתפות הממשלה תביא גם להפחתה בסכום השתתפות הרשויות המקומיות, דבר שיסיע גם להן להתמודד עם הוצאותיהן הנובעות מהמלחמה.

**סעיף 2**

מוצע להפחית מתקציב פעילות חברה וקהילה במשרד הנגב הגליל והחוסן הלאומי סך של 50 מיליון ש"ח המוקצים לפעולות שאינן מיועדות לפיתוח כלכלי או פיתוח תשתיות ברשויות המקומיות.

**סעיף 3**

מוצע להפחית חצי מתקציב הקול הקורא למיזמי מורשת מוחשית ובלתי מוחשית. מיזמי המורשת נועדו לשקם, להעצים או לשמר נכסי מורשת מוחשית או בלתי מוחשית. בעת הזאת נכון לצמצם את היקף הפעילות כך שתתמקד רק בשיקום דחוף או בפעילות שהפסקתה עשויה לצמצם פגיעה פרמננטית או מניעת הוצאה גבוהה יותר עתידית הנובעת מהיעדר ההשקעה. משכך מוצע לצמצם באופן ניכר את היקף התקצוב עד לסך של 45 מיליון ש"ח, משנת 2024 ואילך.

**סעיף 4**

פעילות רשות העתיקות מתוקצבת בעיקרה באמצעות אגרות שגובה הרשות בגין פרויקטים שמבצעת עבור יזם (רובן משולמות על ידי הממשלה). מדי שנה הרשות מתוקצבת בסכום נוסף שנועד לעבות את תקציב הרשות עבור פרויקטים ייחודיים והרחבת יכולות הרשות. בעת הזאת של שינוי סדרי העדיפויות מוצע להפחית 30% מההשתתפות הנוספת של המדינה בהוצאות הרשות במטרה לעודד ייעול וצמצום פעילות שאינה הכרחית.

**סעיף 5**

מוצע לתקן את החלטה מס' 277 מיום 5 במאי 2023 שעניינה תגבור הסיוע בפיתוח תשתיות תחבורה עירוניות לרשויות המקומיות על ידי משרד הפנים, שבה נקבע בין היתר כי משרד התחבורה יעביר 200 מיליון ש"ח בשנים 2023 ו-2024 למשרד הפנים, כך שהסכום האמור לא יועבר ממשרד התחבורה למשרד הפנים, ובהתאמה להפחית 200 מיליון ש"ח מתקציב הפיתוח של משרד התחבורה.

**תקציב**

חסכון של 160 מיליון ש"ח בשנה ו-360 מיליון ש"ח בשנת 2024.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד הבינוי והשיכון**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל**:**

1. לצורך ביצוע התייעלות במשאבי כוח האדם במשרד הבינוי והשיכון, להפחית סך של 20 שיאי כוח אדם ו - 9 מיליון ש"ח מתקציב משרד הבינוי והשיכון החל משנת 2024.
2. להפחית סך של 10 מיליון ש"ח מתקציב התמיכה של הרשות להתחדשות עירונית במנהלות ההתחדשות העירונית, החל משנת 2024.

**דברי הסבר**

**רקע כללי, נתונים כלכליים והשפעה על משק המדינה**

**סעיף 1**

לאור מלחמת "חרבות ברזל", אשר גוררת הרחבה פיסקאלית משמעותית וגידול בהוצאות לצורך מימון המלחמה, נדרשת הממשלה לעדכן את תקציב המדינה ולצמצם את הוצאותיה לשנת 2024. בהתאם לכך, מבוצע קיצוץ משמעותי בתקציב המדינה לשנת 2024 של כלל משרדי הממשלה. במסגרת זאת, מוצע להפחית סך של 20 שיאי כוח אדם ו - 9 מיליון ש"ח מתקציב משרד הבינוי והשיכון החל משנת 2024.

**סעיף 2**

במסגרת המאמץ לקידום ההתחדשות העירונית ברחבי הארץ, הוקמו מנהלות התחדשות עירונית הפועלות בתחום הרשויות המקומיות, תחת הרשות להתחדשות עירונית. תכליתן של אותן מנהלות היא, בין היתר, לרכז ולקדם את פרויקטי ההתחדשות העירונית תחת אותה רשות. מנהלות אלה נתמכות הן על ידי הרשויות המקומיות והן על ידי הרשות להתחדשות עירונית. כאמור, לאור מלחמת "חרבות ברזל", הצורך לעדכן את תקציב המדינה ולצמצם את הוצאות הממשלה, וכחלק מהקיצוץ המשמעותי בתקציב המוצע לשנת 2024, מוצע להפחית סך של 10 מיליון ש"ח מתקציב התמיכה של הרשות להתחדשות עירונית במנהלות ההתחדשות העירונית, החל משנת 2024.

**תקציב**

הפחתת תקציב משרד הבינוי והשיכון בסך של 9 מיליון ש"ח, ותקציב הרשות להתחדשות עירונית בסך של 10 מיליון ש"ח.

#### השפעת ההצעה על מצבת כוח האדם

התייעלות בהיקף של 20 שיאי כוח אדם.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב הממשלתי לתמיכות לפי סעיף 3(א) לחוק יסודות התקציב**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל, להפחית את תקציב משרדי הממשלה לתמיכות על פי סעיף 3(א) לחוק יסודות התקציב, התשמ"ה-1985 (להלן – **חוק יסודות התקציב**) בשיעור של 5% בכל משרד, כך שיפחתו מבסיס תקציבי המשרדים בשנים 2024 ואילך הסכומים המפורטים בנספח א'.

**נספח א' – סכומי ההפחתה מתקציב התמיכות לפי סעיף 3(א) לחוק יסודות התקציב בבסיס תקציבי משרדי הממשלה**

| **קוד סעיף** | **שם סעיף** | **הפחתת תקציב תמיכות** |
| --- | --- | --- |
| 04 | משרד ראש הממשלה | 2,697 |
| 06 | משרד הפנים | 179 |
| 08 | משרד המשפטים | 888 |
| 19 | מדע, תרבות וספורט | 38,667 |
| 20 | משרד החינוך | 47,301 |
| 23 | משרד הרווחה | 5,993 |
| 24 | משרד הבריאות | 613 |
| 25 | הרשות לניצולי השואה | 890 |
| 26 | המשרד להגנת הסביבה | 150 |
| 30 | משרד העלייה והקליטה | 1,272 |
| 33 | משרד החקלאות | 567 |

**דברי הסבר**

**רקע כללי, נתונים כלכליים והשפעה על משק המדינה**

מוצע לבצע הפחתה בשיעור של 5% מתקציב התמיכות לפי סעיף 3(א) לחוק יסודות התקציב, התשמ"ה-1985, לבסיס התקציב בשנים 2024 ואילך.

**תקציב**

הפחתת סך של כ-100 מיליון ש"ח מתקציב משרדי הממשלה.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד הבריאות**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזלובמטרה לקדם התייעלות במטה משרד הבריאות –

1. להפחית מהוצאות מטה משרד הבריאות סך של 258 מיליון ש"ח מבסיס תקציב משרד הבריאות.
2. להנחות את שר הבריאות להגיש בתוך 30 יום לאישור ועדת הכספים של הכנסת בהתאם לסעיף 1(ב) לחוק יסוד: משק המדינה, תיקון לתקנות אגרות בריאות, התשמ"ט-1989, לאחר קבלת המלצת ועדת האגרות הבין משרדית, ואישור שר האוצר לפי סעיף 39ב לחוק יסודות תקציב, התשמ"ה-1985, כך שיעודכנו סכומי האגרות הנגבות בתחומים הבאים:
   1. בעד רישום מרפאה החייבת רישום או בעד חידושו לפי סעיף 16א לתקנות בריאות העם (רישום מרפאות), התשמ"ז-1987, המופעלת שלא על ידי ספק ציבורי.
   2. בעד מתן רישיון שנתי עבור הפעלת מכשירי קרינה לטיפול רפואי המופעלים שלא על ידי ספק ציבורי.
   3. בעד אגרות הנוגעות לרישום, בדיקה ואישור שיווק תכשירים רפואיים.

**דברי הסבר**

**רקע כללי, נתונים כלכליים והשפעה על משק המדינה**

**סעיף 1**

מלחמת חרבות ברזל הביאה לצרכים תקציביים משמעותיים הדורשים שינוי בסדרי העדיפויות. בעקבות כך, ועל מנת לקדם התייעלות במטה משרד הבריאות, מוצע לבטל פעילויות ותכניות שאינן חיוניות ולהפחית 258 מיליון ש"ח מתקציב המשרד, על מנת לאפשר הקצאה של משאבים לתחומים הנדרשים לאור המלחמה.

**סעיף 2**

משרד הבריאות בתפקידו כרגולטור מקצה אישורים ורשיונות לגופים עסקיים שונים, למשל בתחום הרוקחות (רישום תכשירים רפואיים, מתן רישיון לשיווק תמרוקים), בתחום הרישוי (מתן רישיון למכשירים רפואיים מיוחדים, רישוי מרפאות) ותחומים נוספים. כחלק ממהלכי ההתייעלות של הממשלה, מוצע כי המשרד יפעל לעדכן את סכומי האגרות אותן הוא גובה במקרים בהם הן משקפות הערכת חסר לשווי הרישיון הניתן. בתחומים מסוימים, למשל רישום תרופות, מחירה הנמוך של האגרה בצירוף משכי רישום ארוכים גורמים לחברות התרופות להגיש בקשות מרובות לרישום לתרופות שמטעמים מסחריים בסופו של דבר לאחר הרישום כלל אינן משווקות בשוק, אך מבלי שמגיש הבקשה מושך את הבקשה שהוגשה. הדבר יוצר עומס משמעותי על המערכת ומאריך עוד יותר את משכי הרישום.

**תקציב**

ההצעה צפויה להוביל להתייעלות בהוצאה בהיקף של כ-270 מיליון ש"ח בשנה.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

החלטה מס' 1053 מיום 30 בינואר 2022.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**התאמות בתקציב משרד החינוך**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024 ואילך עבור הוצאות הנגרמות ממלחמת חרבות ברזל, ובמטרהולייעל את עבודת משרדי הממשלה להנחות את שר החינוך להחיל את הצעדים הבאים:

1. להפחית את סל שעות ההוראה השבועיות המוקצה לכל אחד ממנהלי המחוזות במשרד החינוך, מ-0.85 שעות הוראה שבועיות לכל כיתה נורמטיבית כהגדרתה בחוזר המנהל הכללי של משרד החינוך מיום 4 ביולי 2023 בתחומי המחוז, ל-0.5 שעות הוראה שבועיות לכל כיתה נורמטיבית. בהתאם להפחית מבסיס תקציב משרד החינוך סכום של 80,000 אלפי ש"ח בשנת 2024 ו-240,000 אלפי ש"ח החל משנת 2025.
2. להפחית מבסיס תקציב משרד החינוך 80,000 אלפי ש"ח מתקציב הפעולות של המשרד בשנת 2024 ו-240,000 אלפי ש"ח החל משנת 2025. שר החינוך, בהסכמת שר האוצר, יקבע את אופן הפחתת התקציב.
3. להכפיף את כלל המשרות המנהלתיות במנהל לחינוך התיישבותי ובאגף למוסדות תורניים במשרד החינוך אשר קיימת להם מקבילה במטה המשרד תחת מטה משרד החינוך, לרבות מחלקות התקציבים, לשכות משפטיות וחשבויות. בהתאם, להפחית 5 תקני כוח אדם המהווים כפילות בתוך מנהלים אלה משנת 2025 ואילך.

**דברי הסבר**

**רקע כללי, נתונים כלכליים והשפעה על משק המדינה**

**סעיף 1**

סל מנהל מחוז הנו סל תוספתי גמיש המוקצה בהתאם למספר הכיתות הנורמטיביות בכל מחוז, כאשר מנהל המחוז מחלק את השעות לבתי הספר בהתאם לצורך. לפיכך, ההפחתה איננה צפויה לפגוע בליבת הפעילות של משרד החינוך אלא תעודד התייעלות במערכת החינוך.

מוצע להפחית את סל שעות ההוראה השבועיות, מ-0.85 שעות הוראה שבועיות לכל כיתה נורמטיבית בתחומי המחוז, ל-0.5 שעות הוראה שבועיות לכל כיתה נורמטיבית.

ההפחתה תעשה מבסיס תקציב משרד החינוך בהיקף של 80 מיליון ש"ח החל משנת 2024 ו-240 מיליון משנת 2025 ואילך.

**סעיף 2**

על פי דו"ח של ארגון ה-OECD מ-2015, עולה כי היעילות התקציבית של מערכת החינוך בישראל היא מהנמוכות במדינות הארגון (מקום 25 מתוך 30 מערכות חינוך שלקחו חלק במחקר).

מוצע כי שר החינוך, בהסכמת שר האוצר, יקבע את אופן הפחתת תקציב הפעולות, לרבות מאילו מנהלים, בכדי לוודא שההתייעלות תואמת את המדיניות הרחבה של משרד החינוך.

ההפחתה תעשה מבסיס תקציב משרד החינוך בהיקף של 80 מיליון ש"ח החל משנת 2024 ו-240 מיליון ש"ח משנת 2025 ואילך.

**סעיף 3**

משרד החינוך מורכב ממטה המשרד, אגפים, מינהלים ומחוזות גיאוגרפיים. במנהל לחינוך התיישבותי קיימת מחלקות תקציבים, לשכה משפטית ומחלקת כספים נפרדות באופן אשר מייצר כפילות משרות למול מטה המשרד. כמו כן, קיימת מחלקת חשבות נפרדת באגף למוסדות התורניים. הכפפת המחלקות בהם קיימת כפילות זו למטה המשרד ואיחוד המשרות הכפולות צפוי להפחית את הנטל הרגולטורי ולייעל את עבודת משרד החינוך. לפיכך, מוצע להכפיף את המשרות הרלוונטיות תחת מטה המשרד ולבטל את המשרות הכפולות משנת 2025 ואילך.

**תקציב**

הפחתה מבסיס תקציב משרד החינוך סכום של 160,000 אלפי ש"ח בשנת 2024 ו-480,000 אלפי ש"ח החל משנת 2025.

#### השפעת ההצעה על מצבת כוח האדם

הפחתת 5 תקנים משיא כוח האדם של המשרד.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**הקרן לשמירת הניקיון**

**מחליטים**

1. להנחות את שר האוצר והשרה להגנת הסביבה לפנות בתוך 10 ימים ממועד קבלת החלטה זו אל הנהלת הקרן לשמירת הניקיון, בבקשה להעביר בשנת 2024, סך של 420 מיליון ש"ח מיתרת המזומנים שבחשבון היטל ההטמנה בקרן לשמירת הניקיון כהלוואה לשימוש משרדי הממשלה.
2. כנגד העברת הסכום שבסעיף 1, לתקצב את הקרן לשמירת הניקיון בהרשאה להתחייב בסך של 420 מיליון ש"ח בשנת 2024 אשר ישמשו לביצוע מטרות הקרן לפי סעיף 11ג(ב) לחוק שמירת הניקיון, התשמ"ד-1984.
3. יתרות שלא מומשו לפי סעיף 2, יתוקצבו מדי שנה, עד לחיוב הסך הסכומים הכלולים בה.
4. אין בהלוואה זו כדי לגרוע מהתחייבויות הממשלה לקרן בגין הלוואות עבר, כך שהיקף ההתחייבויות אשר תהיה רשאית הקרן להתחייב יהיה בגובה סך נכסי הקרן.

**דברי הסבר**

**רקע כללי, נתונים כלכליים והשפעה על משק המדינה**

ביום 3 בנובמבר 2023 התקבלה החלטת ממשלה מס' 1023, לפיה הקרן לשמירת הניקיון תעביר כהלוואה סך של 820 מיליון ש"ח מיתרת המזומנים שבחשבון היטל ההטמנה בקרן לשמירת הניקיון לצורך מימון פעולות הוקרה, סיוע ותגמול לחיילים ששירתו בתקופת הלחימה במלחמת "חרבות ברזל". כנגד, הממשלה התחייבה להעביר תקציב הרשאה להתחייב תוספתי לקרן בסך של 820 מלש"ח. מכיוון שהחלטה זו לא בוצעה בשנת 2023, ביום 7 בינואר 2024, התקבלה החלטת ממשלה מס' 1226, לפיה סך של 400 מיליון ש"ח מתוך הסכום האמור הוקצו לצורך הייעוד האמור בשנת 2024. לאור זאת מוצע לייעד את יתרת הסכום, בסך של 420 מיליון ש"ח, למימון תקציב המדינה לשנת 2024. יוער כי אין בהחלטה זו כדי לפגוע ביכולת הקרן להתחייב על מלוא הכנסות הקרן, לרבות על יתרות אשר ניתנו כהלוואה ולרבות על הלוואות שנלקחו בעבר.

יצוין כי לאחרונה הוגשה עתירה – בג"ץ 139/24 מרכז השלטון המקומי בישראל נ' השרה להגנת הסביבה ואח' בה נתקף מנגנון ההלוואה מהקרן. העותרים סבורים כי מצב בו הקרן מעבירה מזומן מהיתרות הקיימות בה ובתמורה מתקצבים את הקרן בהרשאה להתחייב מעורר קושי בשימוש כספי הקרן למטרות שאינן נמנות על מטרות הקרן, שכן נראה שמנגנון זה מופעל לעיתים קרובות. מאחר וטרם ניתנה הכרעה בעניין נראה כי אין מניעה להפעיל מנגנון זה בעת הזאת. ככל ותתקבל החלטה שיפוטית המונעת מהקרן להעביר כספים בתמורה לתקצוב הקרן בהרשאה להתחייב, תפעל המדינה בהתאם להחלטה.

#### תקציב

כמפורט בהחלטה.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

החלטה מס' 1023 מיום 3 בנובמבר 2023, שעניינה "הוקרה, סיוע ותגמול לחיילים ששירתו בתקופת הלחימה במלחמת "חרבות ברזל";

החלטה מס' 1226 מיום 7 בינואר 2024, שעניינה "הוקרה, סיוע ותגמול לחיילים ששירתו בתקופת הלחימה במלחמת "חרבות ברזל".

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**הפחתת מספר תקני כח אדם שאינם מנוצלים במשרדי הממשלה ותקציב השכר והנלוות בגינם**

**מחליטים**

כחלק מצעדי הממשלה לביצוע התאמות לשם התכנסות למסגרות הפיסקליות לשנת 2024, ולאור הצורך בשמירה על מסגרות התקציב, נוכח, בין היתר, המצב המיוחד בעורף, והוצאות הממשלה, שלא נצפו בעת תכנון ואישור התקציב לשנת הכספים 2024 –

1. לצמצם את הוצאות הממשלה בגין תקני כח אדם לא מנוצלים באופן הבא:
   1. להפחית בשנת הכספים 2024 את מספר תקני שיא כח אדם בסעיפי ההוצאה בתקציב המדינה בהתאם למפורט בנספח א'.
   2. בהמשך לאמור בסעיף קטן (א), להפחית בשנת הכספים 2024 את הוצאות השכר והנלוות של תקני כח האדם המופחתים, כמפורט בנספח א'.
2. להפחית את תקציב המשרד לביטחון לאומי בסך של 430 מיליון ש"ח בשנת 2024 שתוכנן עבור מימון רכש נלווה לתקני כוח אדם, אשר אינם צפויים להיות ממומשים במלואם בשנת 2024, ולקבוע כי משרד האוצר יקצה למשטרת ישראל סך של עד 430 מיליון ש"ח למימון הרכש כאמור ככל שיידרש, וזאת לפי קצב האיוש בפועל בשנת 2024.

**נספח א' – תקציב שכר ותקני שיא כח אדם להפחתה**

| **קוד סעיף** | **שם סעיף** | **הוצאה נטו** | **תקני שיא כח אדם** |
| --- | --- | --- | --- |
| 04 | משרד ראש הממשלה | 105,755 | 444.5 |
| 05 | משרד האוצר | 153,523 | 1233 |
| 06 | משרד הפנים | 10,382 | 41.5 |
| 08 | משרד המשפטים | 54,000 | 201 |
| 09 | משרד החוץ | 15,896 | 118.5 |
| 10 | מטה לביטחון לאומי | 1,589 | 3.5 |
| 19 | מדע, תרבות וספורט | 8,766 | 34 |
| 20 | משרד החינוך | 34,042 | 80 |
| 22 | המשרד לשירותי דת | 7,000 | 28.5 |
| 23 | משרד הרווחה | 12,138 | 40 |
| 24 | משרד הבריאות | 23,410 | 93 |
| 25 | הרשות לניצולי השואה | 2,817 | 14.5 |
| 26 | המשרד להגנת הסביבה | 8,505 | 39.5 |
| 29 | משרד הבינוי והשיכון | 6,128 | 25 |
| 33 | משרד החקלאות | 34,512 | 142.5 |
| 34 | משרד האנרגיה | 18,335 | 63.5 |
| 36 | תעסוקה | 33,207 | 141.5 |
| 38 | כלכלה ותעשייה | 1,430 | 6.5 |
| 39 | משרד התקשורת | 5,553 | 17 |
| 40 | משרד התחבורה | 18,302 | 68.5 |
| 41 | רשות ממשלתית למים וביוב | 4,408 | 13 |
| 43 | המרכז למיפוי ישראל | 3,814 | 14 |
| 54 | רשויות פיקוח | 51,240 | 190.5 |

**דברי הסבר**

**רקע כללי, נתונים כלכליים והשפעה על משק המדינה**

**סעיף 1**

כאן בעקבות מתקפת הטרור הרצחנית שהתרחשה ביום 7 באוקטובר 2023, הכריז שר הביטחון באותו היום על מצב מיוחד בעורף, מכוח סמכותו לפי סעיף 9ג(ב)(1) לחוק ההתגוננות האזרחית, התשי"א-1951. בהתאם לסעיף 9ג(א)(5) לאותו חוק, החליטה ועדת החוץ והביטחון של הכנסת, ביום 12 באוקטובר 2023, לאשר את ההכרזה בשטחה של כל מדינת ישראל. הכרזה זו מוארכת מזמן לזמן. כמו כן, הוכרז בצבא הגנה לישראל על מבצע "חרבות ברזל", וועדת השרים לענייני ביטחון לאומי החליטה על נקיטת פעולות צבאיות משמעותיות, בהתאם לסעיף 40 לחוק יסוד: הממשלה.

מצב החירום הוביל להוצאות תקציביות נרחבות שלא נצפו בעת גיבוש ואישור חוק התקציב לשנת 2024. לאור זאת, ולצורך צמצום בהוצאות המדינה שאינן חיוניות בעת הזו, מוצע לצמצם במספר תקני השיא כח אדם בתקציב לשנת 2024 שאינם מנוצלים, וכן להפחית את הוצאות השכר והנלוות של תקנים המופחתים.

**סעיף 2**

במסגרת תכנית התקציב לשנים 2023-2024 המשרד לביטחון לאומי קיבל תוספת של 3,225 תקני כח אדם עבור משטרת ישראל. תוספת זו כללה, בין היתר, תקציב בעבור הצטיידות תקני המשטרה (רכש ניידות, ציוד מבצעי, וכיוצא באלה). בשנת 2023 משטרת ישראל התכוונה לאייש 2,760 תקנים חדשים מתוך התוספת האמורה, ובכלל זאת לצמצם את תת האיוש שעמו פתחה את השנה, ותקציב ההצטיידות הועבר למשטרת ישראל בהתאם. בפועל המשטרה גדלה ב-600 תקנים בלבד כך שתקציב ההצטיידות שכבר הועבר אליה לא נוצל באופן מיטבי ויעיל.

לאור זאת, ומאחר ואיוש תוספת תקני כח אדם במשטרת ישראל, שהיתה מתוכננת בתקציב המשרד לביטחון לאומי, אינה צפויה להיות ממומשת במלואה במהלך שנת 2024, מוצע להפחית מתקציב המשרד לביטחון לאומי סך של 430 מיליון ש"ח, ולהעביר תקציב הצטיידות למשטרת ישראל בהתאם לקצב האיוש בפועל, בדומה למנגנון העברת התקציב המיועד לרכיבי השכר.

#### תקציב

חיסכון של כ-0.6 מיליארד ש"ח בהוצאה מתקציב המדינה.

#### השפעת ההצעה על מצבת כוח האדם

הפחתה של 2,669.5 תקני שיא כח אדם מתקציב המדינה.

#### החלטות קודמות של הממשלה בנושא

אין.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

## מענים משקיים

**תכנית להאצת ענף ההייטק ולשימור מעמדה של ישראל בחזית החדשנות העולמית**

**מחליטים**

בהמשך להחלטה מס' 172 והחלטה מס' 173 מיום 24 בפברואר 2023 ולנוכח החשיבות שרואה הממשלה בשימור ההובלה של מדינת ישראל במחקר ופיתוח ובזירות החדשנות השונות, וכן לאור החשיבות של ענף ההייטק בכלכלה הישראלית ומתוך רצון להאיץ את ענף זה ביום שאחרי המלחמה:

1. לרשום את הודעת שר האוצר בשיתוף עם הרשות הלאומית לחדשנות טכנולוגית (להלן – **רשות החדשנות**) על הכוונה להפעיל תכנית בשנת 2024 לתמיכה בהשקעות גופים מוסדיים בקרנות הון סיכון ישראליות על ידי רשות החדשנות. יעדי התכנית הינם כדלקמן:
   1. הרחבת זמינות המימון לשוק הון הסיכון הישראלי בשנים הקרובות;
   2. הגדלת משקל ההון המקומי בחברות הייטק ישראליות;
   3. הגדלת יציבות שוק הון הסיכון בישראל אל מול זעזועים ותנודתיות בטווח הארוך.
2. לרשום את הודעת רשות החדשנות על כוונתה להפעיל תכנית אסטרטגית כוללת להבניית אקוסיסטם בתחומים טכנולוגיים בעלי זמינות הון נמוכה בישראל. זאת, באמצעות הכלים הבאים:
   1. הקמת והפעלת "קרן ההזנק" בשנת 2024, במטרה להרחיב את מקורות המימון הזמינים של חברות ההזנק בישראל ולפעול בשווקים בעלי פוטנציאל כלכלי גבוה וזמינות נמוכה של הון פרטי, דבר אשר צפוי בין היתר להאיץ הנבטה של סטארטאפים בעלי טכנולוגיה עמוקה (Deep Tech) וחדשנות פורצת דרך.
   2. הפעלת מסלול בשנת 2024 להקמת גופי השקעה חדשים שיעניקו גיבוי פיננסי ומסגרת תומכת איכותית ובעלת ערך מוסף משמעותי בסיוע להקמה ולביסוס של חברות הזנק חדשות (Venture Creation), עם דגש על חברות הזנק בעלות טכנולוגיה עמוקה (Deep Tech) . זאת, בין היתר ע"י מסחור והבניית ידע מהאקדמיה, ותמיכה לאורך השלבים הראשוניים, בגיבושן ובהכוונתן הטכנולוגית, העסקית והפיננסית של החברות. כשלאחר תקופת התמיכה גופי ההשקעה יתבססו כגופים עצמאיים וחזקים.
3. לרשום את הודעת שר האוצר בשיתוף עם רשות החדשנות על המשך הפעלה בשנת 2024 של תכנית "הערוץ המהיר" להזרמת מימון לחברות הייטק בשלבים מוקדמים בעלות יתרת מזומנים (Runway) של עד שישה חודשים ובעלות נכסים טכנולוגיים ו/או עסקיים משמעותיים.
4. פעילויות רשות החדשנות כאמור בהחלטה זו לעיל תבוצענה בהתאם להוראות החוק לעידוד מחקר, פיתוח וחדשנות טכנולוגית בתעשייה, תשמ"ד- 1984, סמכויותיה והאמצעים העומדים לרשותה ומבלי לפגוע בסמכויות האורגנים שלה.
5. במטרה לקדם מחקר אקדמי חדשני, תחרותי ופורץ דרך, לפעול להשבת מוחות ולטיפוח דורות העתיד, לטובת ביסוס וחיזוק ההון האנושי למחקר ולתעשייה עתירת הידע בישראל וליצירת מוקדי כוח ברמה בינלאומית, לפנות לוועדה לתכנון ותקצוב בבקשה לבחון את הצורך ואת האפשרות להקים תכנית אשר תעניק מענקי מצוינות מיוחדים לטובי המוחות, ובכך תעזור לגיוס מדענים וחוקרים בכירים מצטיינים מחו"ל והעברת פעילותם לישראל, ולשימור וטיפוח חוקרים מצטיינים בישראל וכן לגיוס מדענים צעירים מבטיחים מחו"ל. התכנית תפעל במודל תחרותי ותתבסס על קריטריונים של מצוינות מדעית ואקדמית וועדות שיפוט בינלאומיות.

**דברי הסבר**

**רקע כללי, נתונים כלכליים והשפעה על משק המדינה**

לענף ההייטק חשיבות רבה למשק הישראלי בזכות חלקו בתוצר, ביצוא ובהכנסות המדינה ממיסים (שכירים, עצמאים וחברות). בשנת 2022 היווה ענף ההייטק 18.1% מהתמ"ג בישראל, והיה לענף בעל תרומת התוצר הגדולה ביותר למשק. כמו כן, הענף אחראי על כ- 48.3% מסך הייצוא מישראל. המרכזיות של ענף ההייטק ואקוסיסטם החדשנות לכלכלה הישראלית בולטת גם בקנה מידה עולמי: בשנת 2021 שיעור ההוצאה הלאומית למו״פ כאחוז מהתמ״ג עמד על 5.6% המהווים כ- 88 מיליארד שקלים. מדובר בשיעור ההוצאה הלאומית למו״פ הגבוה ביותר מבין מדינות ה- OECD.

לאור תמורות בשווקים ואתגרים גלובליים ובהם משבר הקורונה ומלחמת רוסיה-אוקראינה שהובילו ללחצים אינפלציוניים ועלייה בריבית חסרת הסיכון, לצד תמורות בשוק המקומי בהם חקיקה הנוגעת למערכת המשפט ופרוץ מלחמת "חרבות ברזל", החל מהמחצית השנייה של שנת 2022 ולאחר שנת שיא בהייטק העולמי בשנת 2021, ענף ההייטק חווה ירידה משמעותית בהשקעות הון סיכון בחברות הייטק עד לשפל של כשבעה מיליארד דולר בשנת 2023 (בדומה לרמות הגיוס של השנים 2018-2019). מבחינת התפלגות השקעות הון הסיכון בסטרטאפים ישראליים, עולה כי משקל המשקיעים הזרים בהון סיכון הישראלי בשנים 2022-2021 הוא לפחות כ-80%-75%. הדבר מעיד אמנם על האטרקטיביות של ענף ההייטק הישראלי, אך בעתות משבר של אי יציבות פוליטית או ביטחונית, התלות של ההייטק הישראלי במשקיעים זרים מובילה כאמור להאטה. בהקשר זה, מחקרים מראים כי מהירות ההתאוששות של שוקי הון סיכון קטנים ומרוחקים איטית במיוחד.

כמו כן, בשנים האחרונות הועצמה מגמת ריכוז ההשקעה בהייטק הישראלי בתחומים מוטי תוכנה ומיעוט של משקיעים בעלי התמחות בתחומי טכנולוגיה עמוקה שאינם ICT (בעיקר תחומי הסייבר, פינטק ותוכנה ארגונית). בהתאם, מספר העסקאות והחברות החדשות הקמות בתחומים אלו נמוך מאד ביחס לתחומי התוכנה ומקשה על מיצוי הפוטנציאל היזמי והטכנולוגי של ישראל.

הירידה בהשקעות שענף ההייטק חווה בתקופה האחרונה וכן המיקוד התמטי של ההשקעות עלולים להביא לפגיעה בפתיחת חברות טכנולוגיה חדשות או בצמיחה של חברות קיימות. התכנית המוצעת נועדה לשנות מגמה זו, לשמר את מעמדו של ענף ההייטק הישראלי בחזית החדשנות העולמית וכן את תרומתו הענפה לכלכלה הישראלית.

**סעיף 1:**

מחקרים מראים כי למשקיעים מוסדיים נטייה להשקיע בקרנות הון סיכון מקומיות, זאת, מאחר ואלו מניבות תשואות גבוהות יותר מהשקעות בקרנות הון סיכון בשווקים זרים. הסיבה לכך הינה פערי מידע פחותים בקרנות הזרות למול קשרים ישירים עם מנהלי הקרנות המקומיות. כך גם בישראל - השקעות מוסדיים בקרנות ישראליות הינן בעלות ביצועים גבוהים יותר מהשקעות בחו״ל. אף על פי כן, מבדיקה שנערכה על נתוני 2019 סך ההשקעות המוסדיים בישראל בקרנות הון סיכון היוו 0.6% מנכסיהם כאשר רק כמחצית הוקצה לקרנות הון סיכון ישראליות. לעומתם, המוסדיים בארה"ב משקיעים בקרנות הון סיכון כ-2.4% מנכסיהם, מתוכם כ-82% בממוצע מוקצה לשוק המקומי. באירופה ההטיה לקרנות הון סיכון מקומיות עומדת על כ-62% ובקרב מדינות אסיה כ-80%. התכנית לתמיכה בהשקעות גופים מוסדיים בקרנות הון סיכון ישראליות, נועדה אפוא בראש ובראשונה להתמודד עם הקפאת ההשקעות בחברות הייטק ישראליות על ידי הרחבת זמינות המימון לשוק הון הסיכון הישראלי בשנים הקרובות ובטווח הבינוני להגדיל את משקל ההון המקומי בחברות הייטק ישראליות, על ידי חיזוק יכולות ההשקעה של המוסדיים הישראליים בקרנות הון סיכון ישראליות וכך להביא להגדלת יציבות שוק הון הסיכון בישראל אל מול זעזועים ותנודתיות בטווח הארוך. התכנית מבוססת על מנגנון תוספת תשואה עבור גופים מוסדיים ישראלים אשר ייבחרו להשתתף בתכנית. כך, המדינה תיתן מאצ'ינג לגוף מוסדי ביחס של 1/0.3 על כל השקעה של המוסדי בקרן הון סיכון ישראלית. היקף ההשקעה במסגרת התכנית יהיה כ-1 מיליארד דולר.

**סעיף 2:**

חברות הטכנולוגיה שקמו בעשור האחרון פועלות בשלושה תחומים מרכזיים בולטים: תוכנה ארגונית, פינטק וסייבר. כך, כ-57% מחברות ההייטק הפעילות כיום בישראל שייכות לתחומי התוכנה, כאשר כשליש מכלל החברות הטכנולוגיות בישראל פועלות בתחומי התוכנה הארגונית, הפינטק והסייבר. בהתאם, גם קרנות הון הסיכון הישראליות פיתחו מומחיות בתחומים אלו ורוב ההשקעות מנותבות אליהם. כך, מבדיקה של רשות החדשנות עולה כי תחומי התוכנה הארגונית, הפינטק והסייבר מובילים לא רק בסך ההשקעות ובמספר החברות החדשות, אלא גם במספר הקרנות הפועלות בתחומן ובמספר הקרנות המתמחות. יצוין כי ההטיה של ההשקעות לתחומים אלו לא מתואמת בהכרח עם מגמות עולמיות בתחום ההשקעה בחברות הייטק ועולה החשש שחברות בתחומים חדשים יתקשו לקום לאור היעדר המימון. לאור האמור מוצע כי רשות החדשנות תטמיע במדיניות ההשקעה שלה עדיפות להשקעה בחברות בתחומים טכנולוגיים בעלי זמינות הון נמוכה בישראל וכן תפעיל מגוון תכניות במטרה לתמוך בהקמת חברות חדשות במקביל לעידוד הקמת גופי Venture Creation חדשים ומשמעותיים בישראל, אשר יפתחו ויתמכו בגדילת חברות מתחומים אלו. מודל כלכלי שנבנה ברשות החדשנות כבר עתה העלה כי התחומים הנמצאים במימון חסר כיום הינם: ביו-טכנולוגיה, מכשור רפואי, פארמה, אנרגיה, חקלאות, קוואנטום, שבבים, חומרים מתקדמים, טכנולוגיית בניה, מיכון ורובוטיקה (להלן – **תחומי דיפטק**). על מנת לקדם את האמור, מוצע להפעיל שני כלים, כמפורט להלן:

**סעיף 2.א. –** הפעלת מסלול הטבה מס' 7 - "קרן ההזנק" בשנת 2024 למיקוד כלי התמיכה הישיר של הרשות בסטארטאפים בעלי טכנולוגיה עמוקה (Deep Tech) וחדשנות פורצת דרך, בשווקים בעלי פוטנציאל כלכלי גבוה וזמינות נמוכה של הון פרטי, במטרה להאיץ הנבטה של חברות בתחומי דיפטק.

**סעיף 2.ב.** - הפעלת מסלול הטבה מס' 8 - "חממות טכנולוגיות לעידוד הקמה והשקעות הון בחברות הזנק" להקמת גופי הנבטה חדשים המתמחים ביצירת חברות בתחומי דיפטק, וגיבוין הפיננסי. זאת, כולל ע"י מסחור והבניית ידע מהאקדמיה, ותמיכה לאורך השלבים הראשוניים, בגיבושן ובהכוונתן הטכנולוגית, העסקית והפיננסית. כשלאחר תקופת התמיכה יתבססו כגופים עצמאיים וחזקים.

**סעיף 3:**

כמענה לאתגרים שנוצרו לסטרטאפים ישראלים לאור השינויים הגלובליים והמקומיים שתוארו לעיל, בדגש על מלחמת "חרבות ברזל", מוצע להמשיך את הפעלתו של ערוץ מענקים מהיר לתמיכה במענקי מו"פ של סטרטאפים עם Runway קצר (עד 6 חודשים) במהלך תהליך גיוס הון, אשר מתקשים לגייס כסף ממשקיעים בעקבות המצב, וזקוקים לגישור מימוני עד לסבב גיוס ההון הבא ולהם נכסים משמעותיים כמו קניין רוחני, תשתיות, מוצר בעיצומו של פיתוח, לקראת/במהלך תחילת מכירות וצוות מגובש.

**סעיף 4:**

מחקר בסיסי מוטה סקרנות (Blue Skies Research) הוא המקור לחידושים ולפיתוחים פורצי דרך. אחת הדוגמאות הבולטות לכך לאחרונה הוא מחקרה רב השנים של ד״ר קתלין קריקו שהניח את היסודות לחיסוני הקורונה, וזיכה אותה בפרס נובל לרפואה ב-2023. בעצם, ההיסטוריה של המדע מלמדת שהתגליות הגדולות ביותר, והחשובות ביותר לאנושות לא נעשו ע'' אנשים שניסו לפתור בעיה מסויימת (כולל התרופות הנמכרות ביותר היום), אלה ע'' מדענים מצויינים שרצו לפצח את סודות הטבע. קשה להתחקות אחר המרכיבים של חדשנות פורצת דרך, אך מבחינת תכניות המחקר התחרותיות והמוצלחות ביותר בעולם (לפי קריטריונים של כמות המאמרים המצוטטים ביותר, ההמצאות והטכנולוגיות המצליחות ביותר וכו') עולה כי קיים שילוב של שיפוט על בסיס מצוינות החוקר (בהתייחס לביצועי עבר) ומצוינות הצעת המחקר. מטרת התכנית בסעיף זה, בדומה למספר תוכניות דומות בחו''ל, הינה לזהות את החוקרים הטובים ביותר, בעלי פוטנציאל פריצת הדרך הגבוה ביותר ולאפשר להם מימון נדיב בכדי שאלו יגיעו לפסגת ההישגים (High Risk High Gain). זאת, על ידי מתן מענק מצוינות מיוחד לתקופה של כשבע שנים, במסגרת הקרן הלאומית למדע (ISF). גובה המענק ומשכו הגבוה מן הממוצע יאפשרו לחוקרים אלו לבצע מחקרים שאפתניים במיוחד שיוכלו למצב את ישראל בחזית המדע והמחקר העולמי. התכנית מיועדת למשוך את החוקרים הטובים ביותר מחו"ל, כמו גם לטפח את טובי המוחות המקומיים, ותהפוך חוקרים אלו לאבן שואבת עבור דורות צעירים של חוקרים מבטיחים במיוחד ולבסס מוקדי כח ברמה בינלאומית שיעזרו לדחוף קדימה מחקר איכותי מעולה ואת התעשייה עתירת הידע שתצמח ממנו וסביבו. התכנית, תחולק לשני מסלולים, מסלול לקליטת סגל חדש ומסלול לקליטת סגל בכיר.

**סעיף 5:**

הידע הקיים באקדמיה הינו אחד ממנועי הצמיחה הפוטנציאליים המשמעותיים ביותר למשק, ועל כן קיימת חשיבות רבה במנגנון יעיל להעברתו מהאקדמיה ליישום בתעשייה. לצד מספר סיפורי הצלחה מרשימים כגון מובילאיי, קופקסון וכדומה, קיימת תמימות דעים כי קיים פוטנציאל רב אשר איננו ממומש. נתון מרכזי שיכול להעיד על כך הינו מדד החדשנות העולמי לשנת 2019 - במסגרת מדד זה מדורגת ישראל במקום השני בעולם בכמות המחקר והפיתוח המבוצעת על ידי חברות פרטיות, אך רק במקום ה-54 בכמות המימון של חברות פרטיות במחקר ובמקום ה-65 בתשלום על שימוש בקניין רוחני. לעיתים קיים צורך במחקר המשך בין השלב בו החוקר סבור שלמחקר הבסיסי עשוי להיות יישום מעשי, לבין מסלולי המימון של רשות החדשנות, בהם כבר נדרש להצביע על אופק מסחרי או קיום חברה המביעה עניין בידע המפותח. פער זה, הידוע בכינויו "עמק המוות" (Death valley) הינו השלב המקשר בין המחקר הבסיסי למחקר היישומי ברמת בשלות גבוהה ובפוטנציאל מימוש טכנולוגי ומסחרי. במהלך שלב זה החוקר נדרש למימון נוסף על מנת לבצע את פעולות המחקר המשלימות הנדרשות לשם הבאת הידע לפוטנציאל מסחרי (כגון ביצוע בחינות ברמה דיוק גבוהה יותר או יצירת אב-טיפוס). פער מימוני זה, עלול להוות מכשול לביצוע מחקרי המשך בעלי פוטנציאל מסחרי. בעוד המחקר הבסיסי ממומן באמצעות קרנות תחרותיות כמו הקרן הלאומית למדע, רוב המימון של המחקרים היישומיים נעשה על ידי יחידות המדענים הראשיים שמפוזרות במשרדי הממשלה בהם: משרד החדשנות, המדע והטכנולוגיה, משרד החקלאות, משרד האנרגיה, משרד הבריאות, המשרד להגנת הסביבה, משרד החינוך, המשרד לביטחון לאומי, משרד הרווחה ועוד. ביזור הקצאת מקורות המימון מקשה על צמיחת תחום המחקר היישומי באופן תחרותי מהשטח והעברת הידע מהאקדמיה לתעשייה, ובנוסף אינו מאפשר טיפול נכון במחקרים רב-תחומים המאוד שכיחים בימים אלה או בנושאים בהם אין משרד ממשלתי המטפל בנושא. הואיל וכך, מוצע להקים קרן לאומית למחקר יישומי אשר תפעל במודל תחרותי דומה לקרן הלאומית למדע, ותנוהל ע"י מועצה בה יהיו חברים המדענים הראשיים של משרדי ממשלה שונים לצד מומחים מהאקדמיה ומהתעשייה. המועצה תקבע את האסטרטגיה המדעית של הקרן, ובכלל זאת אחוז המענקים שיחולקו עבור יוזמות מהשטח-מעלה (Bottom-up) ואלו שימוקדו בתחומי העדיפות אשר יוגדרו מלמעלה-למטה (Top- down). הקרן תמומן על ידי איגום משאבים מיחידות המדענים הראשיים של המשרדים השונים. תכנית זו תוביל למיצוי פוטנציאל הצמיחה של התעשייה עתירת הידע הישראלית וכן תתרום לקידום השפעת הידע הנוצר באקדמיה על רווחת הציבור הישראלי.

**תקציב**

1.2 מיליארד בפריסה רב שנתית.

**השפעת ההצעה על מצבת כוח האדם**

אין

**החלטות קודמות של הממשלה בנושא**

החלטה מס' 172 מיום 24 בפברואר 2023;

החלטה מס' 173 מיום 24 בפברואר 2023;

החלטה מס' 212 מיום 1 באוגוסט 2021;

החלטה מס' 218 מיום 1 באוגוסט 2021;

החלטה מס' 4398 מיום 23 בדצמבר 2018;

החלטה מס' 2118 מיום 22 באוקטובר 2014.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**מימון הטבות לחיילי מילואים לשנת 2024**

**מחליטים**

בהמשך להחלטת ממשלה מס' 1226 מיום 7 בינואר 2024 בנושא הוקרת משרתי המילואים, לייעד תקציב בהיקף של 3.5 מיליארד ש"ח למימוש ההחלטה האמורה.

**דברי הסבר**

**רקע כללי, נתונים כלכליים והשפעה על משק המדינה**

מוצע לייעד סך של 3.5 מיליארד ש"ח לצורך יישום רכיבי החלטת ממשלה מס' 1226 מיום 7 בינואר 2024 בנושא הוקרת משרתי המילואים, בהתאם לגובה העלות המוערכת של סעיפיה השונים.

**תקציב**

אין.

#### השפעת ההצעה על מצבת כוח האדם

אין.

#### החלטות קודמות של הממשלה בנושא

החלטה מס' 1023 מיום 3 בנובמבר 2023;

החלטה מס' 1226 מיום 7 בינואר 2024.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

## מצרפי התקציב

**מסגרות התקציב לשנת הכספים 2024 ואילך**

**מחליטים**

1. לתקן את חוק הפחתת הגרעון והגבלת ההוצאה התקציבית, התשנ"ב–1992 (להלן – **חוק המסגרות**), באופן הבא:
   1. על אף הוראות סעיף 6א לחוק המסגרות, הממשלה תהיה רשאית להגדיל את סכום ההוצאה הממשלתית בשנת הכספים 2024, בשיעור נוסף העולה על הקבוע בסעיף 6א(ג)(2) לחוק המסגרות, שלא יעלה על 11.35% מסך ההוצאה הממשלתית לשנת הכספים 2023 בניכוי הסכום האמור בסעיף 20(ב) לחוק המסגרות, וזאת לשם מימון ההוצאות הדרושות לצרכים צבאיים למימון מלחמת 'חרבות ברזל' ולמטרות אלה בלבד, ובשיעור נוסף העולה על הקבוע בסעיף 6א(ג)(2) לחוק המסגרות, שלא יעלה על 2.8% מסך ההוצאה הממשלתית לשנת 2023 בניכוי הסכום האמור בסעיף 20(ב) לחוק המסגרות, וזאת לשם מימון ההוצאות הדרושות לצרכים אזרחיים הנובעים במישרין ממלחמת 'חרבות ברזל' ולמטרות אלה בלבד. הגידול בסכום ההוצאה הממשלתית, כאמור בסעיף זה, לא יובא בחשבון כחלק מסכום ההוצאה הממשלתית בשנת 2025 ואילך לצורך חישוב סכום ההוצאה הממשלתית לפי סעיף 6א לחוק המסגרות.
   2. לתקן את סעיף 5(19) לחוק המסגרות כך ששיעור הגירעון הכולל מן התמ"ג לא יעלה על 6.5% בשנת 2024.
2. לתקן את חוק יסודות התקציב, התשמ"ה-1985 (להלן – **חוק יסודות התקציב**) כך שייקבע כי סך של 17 מיליארד ש"ח מהסכום הנוסף למימון צרכים צבאיים (להלן – **סכום הרזרבה לצרכים צבאיים**), ייקבע בתכנית נפרדת בסעיף תקציב "רזרבה כללית" ויוקצה לשם מימון ההוצאות הדרושות למימון צרכים צבאיים למימון מלחמת 'חרבות ברזל', בכפוף לתנאים הבאים:
   1. נמסרה לוועדת הכספים הודעת ראש הממשלה, שר הביטחון ושר האוצר על צורך בשימוש בסכום הרזרבה למימון צרכים צבאיים, כולו או חלקו, ובלבד שהודעה כאמור לא תימסר מוקדם מיום 1 ביולי 2024.
   2. בעת מסירת ההודעה כאמור בסעיף קטן (א), חל מצב החירום המיוחד בעורף לפי סעיף 9ג(ב)(1) לחוק התגוננות האזרחית, התשי"א-1951.
3. בהחלטה זו –

"**הסכום הנוסף למימון צרכים צבאיים**" **–** הסכום שאושר, לפי סעיף 1(א) להחלטה זו, לשם מימון ההוצאות הדרושות לצרכים צבאיים למימון מלחמת 'חרבות ברזל';

**דברי הסבר**

**רקע כללי, נתונים כלכליים והשפעה על משק המדינה**

חוק הפחתת הגרעון והגבלת ההוצאה התקציבית, התשנ"ב–1992 (להלן – **חוק המסגרות**), חוקק בשנת 1992 על מנת לאפשר לממשלה לבנות את תקציב המדינה תוך שמירה על אחריות פיסקלית, ולשם יצירת מסגרת פיסקלית יציבה ואמינה שתאפשר למשק להתמודד בהצלחה עם זעזועים כלכליים בטווח הבינוני והארוך. חוק זה קובע תקרת גרעון כאחוז מהתוצר, אשר מהווה מגבלה אפקטיבית על תקציב המדינה בעת בנייתו בהתייחס להכנסות החזויות. בתחילת שנות ה-2000 נוספה לתקרת הגרעון מגבלת ההוצאה – מגבלה נוספת המגדירה את שיעור הגידול המקסימלי המותר בתקציב המדינה בניכוי החזר חובות (למעט החזר חובות לביטוח לאומי) (להלן – **ההוצאה לחישוב מגבלת ההוצאה**) משנת כספים מסוימת לשנת הכספים שאחריה.

יצוין כי קביעת מגבלות פיסקליות נהוגה ברוב המדינות המפותחות בעולם. לעמידה במגבלות אלו ישנה חשיבות מכרעת בשמירה על אמינותה הפיסקלית של הממשלה, והן הוכיחו את עצמן בשנים שלאחר חקיקת מגבלת ההוצאה (עד 2008, השנה שבה פרץ המשבר הפיננסי העולמי), שבהן התחזקה מאוד היציבות והאמינות הפיסקלית של ישראל ובכך היא תמכה בצמיחה גבוהה ובשיפור עקבי בשוק העבודה.

במסגרת תהליך חקיקת תקציב 2021 ותקציב 2022 בוצעו מספר תיקונים ושינויים למגבלות הפיסקליות. ראשית, תוואי הגרעון עודכן והותרה תקרת גרעון נוספת לגרעון בשקלול ההוצאה המיועדת להתמודדות עם התפשטות נגיף הקורונה. שנית, הוסדרו קופסאות הקורונה לשנים 2021 ו-2022 באמצעות התרת הגדלת סכום ההוצאה הממשלתית המותרת עבור הוצאות הנובעות במישרין מההתמודדות עם המגיפה. שלישית, אופן ההצמדה של סכום ההוצאה הממשלתית המותרת שונה עבור השנים 2021 ו-2022 כך שנקבע על אמצע טווח יעד האינפלציה לפיו בנק ישראל מנהל את המדיניות המוניטרית. בהמשך לכך, גם במסגרת התיקון לחוק המסגרות שהתבצע במסגרת חוק התקציב הנוסף לשנת 2023, עודכן תוואי הגירעון וכן מגבלת ההוצאה עבור הוצאות הקשורות ללחימה או לצרכים אזרחיים הנובעים במישרין ממלחמת 'חברות ברזל'.

בעקבות מתקפת הטרור הרצחנית שהתרחשה ביום 7 באוקטובר 2023, הכריז שר הביטחון באותו היום על מצב מיוחד בעורף, מכוח סמכותו לפי סעיף 9ג(ב)(1) לחוק ההתגוננות האזרחית, התשי"א-1951. בהתאם לסעיף 9ג(א)(5) לאותו חוק, החליטה ועדת החוץ והביטחון של הכנסת, ביום 12 באוקטובר 2023, לאשר את ההכרזה בשטחה של כל מדינת ישראל. הכרזה זו מוארכת מזמן לזמן. כמו כן, הוכרז בצבא הגנה לישראל על מבצע "חרבות ברזל", וועדת השרים לענייני ביטחון לאומי החליטה על נקיטת פעולות צבאיות משמעותיות, בהתאם לסעיף 40 לחוק יסוד: הממשלה.

לנוכח האמור נדרשה הממשלה להוציא סכומים ניכרים כבר בשנת 2023, הן לטובת הלחימה עצמה והן להוצאות אזרחיות הנגרמות ממנה אשר לא נצפו בעת גיבוש ואישור חוקי התקציב לשנים 2023 ו-2024. על רקע האמור, בוצע בחודש נובמבר 2023 תיקון למסגרות הפיסקאליות אשר נקבעו בעת אישור התקציב לשנת 2023 בחודש מאי 2023, כמתואר לעיל.

באופן דומה, בשל הימשכות הפעולות הצבאיות והמצב המיוחד בעורף גם בשנת 2024, תידרש הממשלה להוציא סכומים ניכרים, אשר לא נצפו בעת גיבוש ואישור חוק התקציב לשנת 2024 בחוש מאי 2023. על כן, מוצע לתקן את המסגרות הפיסקאליות אשר נקבעו בעת אישור התקציב לשנת 2024 בחודש מאי 2023.

**סעיף 1:**

לנוכח הצורך בהגדלת ההוצאה הממשלתית וזאת לאור הוצאות תקציביות נוספות אשר נדרשות בשל מלחמת 'חרבות ברזל' ואשר לא נצפו בעת אישור חוק התקציב לשנת 2024, מוצע כעת לתקן את חוק המסגרות, כך שיקבע כי בשנת 2024 תהיה הממשלה רשאית להגדיל את ההוצאה הממשלתית בסך של 55 מיליארד שקלים חדשים, המהווים גידול נוסף של 11.35% מסך ההוצאה הממשלתית לשנת 2023 וזאת בניכוי ההגדלה במגבלת ההוצאה הקבועה בסעיף 20(ב) לחוק המסגרות לצורך ההוצאות הדרושות למימון מלחמת 'חברות ברזל' (בהחלטה זו - **הסכום הנוסף למימון צרכים צבאיים**), וכן תהיה רשאית להגדיל את ההוצאה הממשלתית בסך של 13.4 מיליארד שקלים חדשים, המהווים גידול נוסף של 2.8% מסך ההוצאה הממשלתית לשנת 2023 בניכוי ההגדלה במגבלת ההוצאה הקבועה בסעף 20(ב) לחוק המסגרות, לצורך מימון ההוצאות הדרושות לצרכים אזרחיים הנובעים במישרין ממלחמת 'חרבות ברזל'. יובהר כי התיקון המוצע, יחול על מגבלת ההוצאה בשנת 2024 בלבד, וכי לחישוב מגבלת ההוצאה הממשלתית בשנים הבאות, לא יובא בחשבון הגידול בסכום ההוצאה הממשלתית כפי שיוגדל בהתאם להצעת ההחלטה.

המגבלות הפיסקליות המוצעות בהחלטה זו לוקחות בחשבון את אישורה של תכנית ממשלתית בתחום הנדל"ן כפי שתובא לאישור הממשלה קודם להגשת התקציב לכנסת. ככל שלא תאושר התכנית בכללותה, על ידי הממשלה או על ידי הכנסת, יותאמו המסגרות הפיסקליות בהתאם.

**סעיף 2**:

בהמשך למוצע בסעיף 1, ולאור השפעות מלחמת 'חרבות ברזל', על הוצאות משרדי הממשלה כמו גם על ההכנסה הממשלתית בשנת 2024, מוצע לתקן את מגבלת הגרעון הקבועה לשנת 2024, העומדת ערב החלטה זו על 2.25%, (ללא קופסת הגירעון אשר נקבעה במסגרת תיקון מס' 22 לחוק המסגרות לשם התמודדות עם משבר הקורונה), כך שמגבלת הגירעון המתוקנת לשנת 2024 תעמוד על 6.5%.

**סעיף 3**:

לנוכח הצורך לאפשר לממשלה בקרה על ההוצאה הממשלתית במסגרת הסכום הנוסף למימון צרכים צבאיים (להלן– **הסכום הנוסף למימון צרכים צבאיים**), מוצע כי בצד הגדלת מסגרת התקציב לשימושים אלו, יקבע כי השימוש ב-17 מיליארד ש"ח מהסכום הנוסף למימון צרכים צבאיים יותנה בכך שעדיין חל מצב החירום המיוחד בעורף לפי סעיף 9ג(ב)(1) לחוק התגוננות האזרחית, התשי"א-1951, ובכך שנמסרה לוועדת הכספים, במועד המאוחר מיום כ"ה בסיוון התשפ"ד, 1 ביולי 2024, הודעת ראש הממשלה, שר הביטחון ושר האוצר על צורך בשימוש בסכום אשר נקבע בסעיף הרזרבה, כולו או חלקו, לשם מימון ההוצאות הדרושות לצרכים צבאיים למימון מלחמת 'חרבות ברזל'.

**תקציב**

תוספת של 68.4 מיליארד ש"ח לתקציב המדינה.

**השפעת ההצעה על מצבת כח האדם**

אין.

**החלטות קודמות של הממשלה בנושא**

החלטה מס' 410 מיום 5 באוגוסט 2015 שעניינה מסגרות התקציב לשנת הכספים 2015 ואילך;

החלטה מס' 1863 מיום 11 באוגוסט 2016 שעניינה מסגרות תקציב לשנת הכספים 2017 ו-2018;

החלטה מס' 3408 מיום 11 בינואר 2018 שעיינה מסגרות התקציב לשנת הכספים 2019 ואילך;

החלטה מס' 277 מיום 1 באוגוסט 2021 שעניינה מסגרות התקציב לשנות הכספים 2021 ו-2022;

החלטה מס' 236 מיום 24 בפברואר 2023 שעניינה מסגרות התקציב לשנת הכספים 2023 ואילך;

החלטה מס' 1098 מיום 27 בנובמבר 2023 שעניינה מסגרות התקציב לשנת הכספים 2023.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**הצעת חוק תקציב נוסף לשנת הכספים 2024**

**מחליטים**

1. כי התכנית המאזנת כמשמעותה בסעיף 3א1(א)(4) לחוק יסוד: משק המדינה, תהיה תיקון חוק המסגרות כמוצע והגשת חוק תקציב נוסף לשנת התקציב 2024 כמפורט להלן.
2. להעמיד את תקציב המדינה נטו, כולל תשלום החזר חובות, לשנות הכספים 2024 על סך של 756,570,357 אלפי ש"ח, בהתאם לחלוקה המפורטת בנספח א' המצורף.
3. להסמיך את שר האוצר, על דעת הממשלה -
   1. להגיש לכנסת הצעת חוק תקציב נוסף לשנת הכספים 2024, לצורך תיקון חוק התקציב לשנת 2024 (להלן – **חוק התקציב הקיים לשנת 2024**).
   2. להתאים את תקציבי המשרדים, על פי החלטות הממשלה שהתקבלו במסגרת דיוני התקציב לשנת 2024.
   3. לקבוע את חלוקת סעיפי התקציב לתחומי פעולה ולתכניות, לרבות סכומי רזרבה לכל משרד, במסגרת הסכום הכולל שנקבע בסעיף של אותו משרד.
   4. לקבוע את סכום ההוצאה המותנית בהכנסה וחלוקתו לסעיפי התקציב.
   5. לעדכן את סכומי ההרשאה להתחייב בסעיפי התקציב בהתאם לצורך.
   6. לקבוע את חלוקת שיא כח אדם בסעיפי התקציב בהתאם לבסיסי שיא כח אדם לשנת 2024 המפורטים בנספח ב' המצורף, ולקבוע את חלוקתם בין תכניות התקציב השונות.
   7. לאשר שינויים טכניים בתקציב ובחוק התקציב.
4. לקבוע כי גובה הרזרבה להתייקרויות יעמוד על 4% בשנת הכספים 2024, ולהטיל על שר האוצר להתאים לכך את סעיפי התקציב, תחומי הפעולה ותכניות התקציב.
5. להטיל על שר האוצר להגיש לכנסת את הצעות חוק התקציב לשנת הכספים 2024 לא יאוחר מיום 28 בינואר 2024.

**נספח א': הצעת תקציב לשנת 2024**

| **קוד סעיף** | **שם סעיף** | **הוצאה נטו** | **הרשאה להתחייב** |
| --- | --- | --- | --- |
| 01 | נשיא המדינה ולשכתו | 62,888 | - |
| 02 | הכנסת | 1,033,116 | 140,000 |
| 04 | משרד ראש הממשלה | 2,603,604 | 816,326 |
| 05 | משרד האוצר | 3,290,613 | - |
| 06 | משרד הפנים | 796,625 | 13,458 |
| 07 | המשרד לביטחון הפנים | 24,954,254 | 3,062,904 |
| 08 | משרד המשפטים | 4,740,951 | 410,000 |
| 09 | משרד החוץ | 1,699,041 | - |
| 10 | מטה לביטחון לאומי | 49,007 | - |
| 11 | מבקר המדינה | 421,068 | - |
| 12 | גמלאות ופיצויים | 23,427,184 | - |
| 13 | הוצאות שונות | 3,604,820 | - |
| 14 | בחירות ומימון מפלגות | 221,697 | - |
| 15 | משרד הביטחון | 99,126,497 | 37,253,000 |
| 16 | הוצאות חירום אזרחיות | 512,212 | 529,200 |
| 17 | תאום הפעולות בשטחים | 135,558 | - |
| 18 | הרשויות המקומיות | 6,303,787 | 774,782 |
| 19 | מדע, תרבות וספורט | 2,491,833 | 552,008 |
| 20 | משרד החינוך | 80,698,407 | 1,884,905 |
| 21 | ההשכלה הגבוהה | 13,894,117 | - |
| 22 | המשרד לשירותי דת | 709,613 | 8,178 |
| 23 | משרד הרווחה | 11,555,634 | 215,700 |
| 24 | משרד הבריאות | 52,847,330 | 915,696 |
| 25 | הרשות לניצולי השואה | 5,122,312 | - |
| 26 | המשרד להגנת הסביבה | 385,478 | 637,408 |
| 27 | הקצבות לביטוח לאומי | 66,902,008 | - |
| 29 | משרד הבינוי והשיכון | 291,399 | 3 |
| 30 | משרד העלייה והקליטה | 1,718,129 | 659,431 |
| 31 | הוצאות ביטחוניות שונות | 15,728,300 | 2,514,700 |
| 33 | משרד החקלאות | 1,889,543 | 855,595 |
| 34 | משרד האנרגיה | 582,773 | 1,128,181 |
| 35 | הועדה לאנרגיה אטומית | 147,927 | - |
| 36 | תעסוקה | 3,961,149 | 1,061,046 |
| 37 | משרד התיירות | 3,343,559 | 210,000 |
| 38 | כלכלה ותעשייה | 4,562,470 | 2,551,362 |
| 39 | משרד התקשורת | 82,439 | 4,800 |
| 40 | משרד התחבורה | 516,956 | 123,455 |
| 41 | רשות ממשלתית למים וביוב | 106,067 | - |
| 42 | מענקי בינוי ושיכון | 3,357,755 | - |
| 43 | המרכז למיפוי ישראל | 112,455 | 11,358 |
| 45 | תשלום ריבית ועמלות | 48,463,446 | - |
| 46 | חוק חיילים משוחררים | 2,449,690 | - |
| 47 | רזרבה כללית | 17,000,000 | 9,860,000 |
| 51 | דיור ממשלתי | 1,447,623 | 4,747,868 |
| 52 | המשטרה ובתי הסוהר | 115,875 | 426,080 |
| 54 | רשויות פיקוח | 4,673,253 | 5,972,826 |
| 60 | חינוך | 1,599,576 | 5,367,167 |
| 67 | בריאות | 914,474 | 1,677,631 |
| 68 | רשות האוכלוסין | 768,259 | 123,800 |
| 70 | שיכון | 2,237,190 | 12,671,368 |
| 73 | מפעלי מים | 454,466 | 736,980 |
| 76 | תעשייה | 31,918 | 398,195 |
| 78 | תיירות | 232,246 | 342,625 |
| 79 | תחבורה | 36,194,497 | 60,419,321 |
| 83 | הוצאות פיתוח אחרות | 3,081,665 | 1,583,308 |
| 84 | תשלום חובות | 158,439,230 | - |

| **קוד סעיף** | **שם סעיף** | **הוצאה נטו** | **הרשאה להתחייב** |
| --- | --- | --- | --- |
| 89 | מפעלי משרד רה"מ והאוצר | 693,267 | - |
| 93 | בתי חולים לבריאות הנפש | 1,449,076 | - |
| 94 | בתי חולים ממשלתיים | 12,425,579 | - |
| 95 | נמל חדרה | 31,994 | - |
| 98 | רשות מקרקעי ישראל | 19,876,458 | 12,450,000 |

**נספח ב': שיא תקני כוח אדם לשנת 2024**

| **קוד סעיף** | **שם סעיף** | **שכ"א** |
| --- | --- | --- |
| 01 | נשיא המדינה ולשכתו | 76.5 |
| 02 | הכנסת | 935 |
| 04 | משרד ראש הממשלה | 1689 |
| 05 | משרד האוצר | 6618 |
| 06 | משרד הפנים | 710.5 |
| 07 | המשרד לביטחון הפנים | 44637.5 |
| 08 | משרד המשפטים | 9167 |
| 09 | משרד החוץ | 978 |
| 10 | מטה לביטחון לאומי | 79.5 |
| 11 | מבקר המדינה | 604 |
| 14 | בחירות ומימון מפלגות | 0 |
| 15 | משרד הביטחון | 0 |
| 16 | הוצאות חירום אזרחיות | 33 |
| 17 | תאום הפעולות בשטחים | 2582 |
| 19 | מדע, תרבות וספורט | 37.5 |
| 20 | משרד החינוך | 359 |
| 22 | המשרד לשירותי דת | 0 |
| 23 | משרד הרווחה | 246 |
| 24 | משרד הבריאות | 2552.5 |
| 25 | הרשות לניצולי השואה | 0 |
| 26 | המשרד להגנת הסביבה | 497 |
| 29 | משרד הבינוי והשיכון | 3622 |
| 30 | משרד העלייה והקליטה | 7413 |
| 31 | הוצאות ביטחוניות שונות | 98.5 |
| 33 | משרד החקלאות | 531 |
| 34 | משרד האנרגיה | 0 |
| 36 | תעסוקה | 523 |
| 37 | משרד התיירות | 462.5 |
| 38 | כלכלה ותעשייה | 45 |
| 39 | משרד התקשורת | 1284.5 |
| 40 | משרד התחבורה | 300 |
| 41 | רשות ממשלתית למים וביוב | 0 |
| 43 | המרכז למיפוי ישראל | 1268.5 |
| 47 | רזרבה כללית | 168 |
| 54 | רשויות פיקוח | 628 |
| 68 | רשות האוכלוסין | 151.5 |
| 89 | מפעלי משרד רה"מ והאוצר | 852 |
| 93 | בתי חולים לבריאות הנפש | 192 |
| 94 | בתי חולים ממשלתיים | 0 |
| 95 | נמל חדרה | 201.5 |
| 98 | רשות מקרקעי ישראל | 0 |

**דברי הסבר**

**רקע כללי, נתונים כלכליים והשפעה על משק המדינה**

חוק התקציב קובע את סכומי ההוצאה המותרים בשנת כספים פלונית. בהתאם, הצעת חוק התקציב לשנת 2024 קובעת את סכום ההוצאה הממשלתית המותרת ואת היקף כח האדם המקסימלי המותר על ידי המשרדים, זאת בחלוקה לסעיפים תקציביים ראשיים.

בעקבות מתקפת הטרור הרצחנית שהתרחשה ביום 7 באוקטובר 2023, הכריז שר הביטחון באותו היום על מצב מיוחד בעורף, מכוח סמכותו לפי סעיף 9ג(ב)(1) לחוק ההתגוננות האזרחית, התשי"א-1951. בהתאם לסעיף 9ג(א)(5) לאותו חוק, החליטה ועדת החוץ והביטחון של הכנסת, ביום 12 באוקטובר 2023, לאשר את ההכרזה בשטחה של כל מדינת ישראל. הכרזה זו מוארכת מזמן לזמן. כמו כן, הוכרז בצבא הגנה לישראל על מבצע "חרבות ברזל", וועדת השרים לענייני ביטחון לאומי החליטה על נקיטת פעולות צבאיות משמעותיות, בהתאם לסעיף 40 לחוק יסוד: הממשלה.

לנוכח האמור נדרשת הממשלה להוציא סכומים ניכרים, הן לטובת הלחימה עצמה והן להוצאות אזרחיות הנגרמות ממנה אשר לא נצפו בעת גיבוש ואישור חוק התקציב לשנת 2024. בשל הוצאות תקציביות נוספות אלה, נדרשות הגדלת מסגרת ההוצאה הממשלתית וכן ביצוע שינויים ביחס לתעדוף הוצאות משרדי הממשלה בשנת 2024.

לנוכח האמור, מוצע כעת לערוך את תקציב המדינה לשנת 2024, כך שחוק תקציב חדש לשנת 2024 יוגש לאישור הכנסת.

**סעיף 1**

מוצע לקבוע כי סכום ההוצאה המותרת לרבות החזר חובות יעמוד על סך של 756,710,131 אלפי ש"ח בשנת 2024. בהתאם לחלוקה בין הסעיפים, והכל בחלוקה כפי שתפורט בנספח א' המצורף להצעת ההחלטה.

**סעיף 2**

ביום 25 במרץ 2003 התקבלה החלטת הממשלה להקפאה נומינלית של תקציב המדינה לשנים 2004 עד 2006, ולפיה גובה תקציב המדינה בכל אחת מהשנים האמורות יהיה בגובה התקציב בשנת הכספים 2003, בכפוף לשינויים ריאליים מחויבים לצורך יישום חקיקה, החלטות ממשלה, החזר חובות, עמידה הסכמים והתקשרויות מחייבות. מאז מעת לעת האריכה הממשלה את משך ההקפאה הנומינלית. מוצע לקבוע כי תימשך ההקפאה הנומינלית של תקציב המדינה בשנת 2024.

**סעיף 3**

מוצע להסמיך את שר האוצר להגיש את הצעת התקציב לשנת 2024 לכנסת ולבצע בה את התיקונים הנדרשים לשם כך, לרבות פריטתה לתחומי פעולה, תכניות, רזרבות, הוצאה מותנית בהכנסה, הרשאה להתחייב, שיאי כח אדם ועוד, וכן ולבצע בה שינויים טכניים.

**סעיף 4**

מתוך סכומי ההוצאה המותרים בכל סעיף תקציבי האמורים בנספח א' להחלטה זו, מוצע בהצעת התקציב לשנת 2024 להפריש שיעור שלא יפחת מ-4% לרזרבה להתייקרויות שנועדה לשמש כעתודה למתן מענה לעליית מחירים בהוצאות מחויבות או אירועים בלתי צפויים אחרים.

**סעיף 5**

מוצע להנחות את שר האוצר להניח על שולחן הכנסת את חוק התקציב לשנת 2024 עד יום 28 בינואר 2024.

**תקציב**

תוספת של 68.5 מיליארד ש"ח לתקציב המדינה בשנת 2024.

**השפעה על מצבת כח אדם**

כמפורט בנספח ב'.

**החלטות קודמות של הממשלה בנושא**

החלטה מס' 2085 מיום 7 באוקטובר 2014, שעניינה הצעת תקציב המדינה לשנת 2015;

החלטה מס' 407 מיום 5 באוגוסט 2015, שעניינה הצעת תקציב המדינה לשנים 2015 ו-2016;

החלטה מס' 1883 מיום 11 באוגוסט 2016, שעניינה הצעת תקציב המדינה לשנים 2017 ו-2018;

החלטה מס' 3410 מיום 11 בינואר 2018, שעניינה הצעת תקציב המדינה לשנת 2019**;**

החלטה מס' 278 מיום 1 באוגוסט 2021, שעניינה הצעת תקציב המדינה לשנים 2021 ו-2022;

החלטת ממשלה מס' 237 מיום 24 בפברואר 2023 בעניין הצעת תקציב המדינה לשנים 2023 ו-2024;

החלטה מס' 1098 מיום 27 בנובמבר 2023 שעניינה מסגרות התקציב לשנת הכספים 2023.

**עמדת היועץ המשפטי של המשרד יוזם** **ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**תעדוף הוצאות משרדי הממשלה לקראת דיוני התקציב לשנת 2024**

**מחליטים**

לצורך עמידה במסגרת התקציב הנוסף לשנת 2024 ובמסגרות הפיסקליות הקבועות בחוק הפחתת הגרעון והגבלת ההוצאה התקציבית, התשנ"ב-1992 (להלן – **חוק המסגרות**), ובהוראות סעיף 40א לחוק יסודות התקציב, התשמ"ה–1985 (להלן – **חוק יסודות התקציב**), לקבוע כדלקמן:

1. לבצע שינויים בסדרי העדיפויות שבתקציב המדינה ולהפחית את בסיס תקציבי משרדי הממשלה בשנת הכספים 2024 בשיעור של 3%, כמפורט בנספח א', ובהתאם לכך, להפחית את בסיס ההרשאה להתחייב של משרדי הממשלה לכל הפחות בשיעור האמור.
2. אם צעדים שנכללו בהחלטות הממשלה במסגרת אישור חוק התקציב הנוסף לשנת 2024 לא יאושרו על ידי הכנסת עד ליום אישור חוק התקציב לשנה זו בקריאה שנייה ושלישית, כך שהדבר יוביל להגדלה של ההוצאה הממשלתית או הקטנה של הכנסות המדינה בשנה זו, להטיל על שר האוצר להגדיל את השיעורים האמורים בסעיף 1.
3. ההפחתה האמורה בסעיף 1 להחלטה זו תבוצע על אף האמור בהחלטות ממשלה קודמות והחלטות ממשלה שיתקבלו במסגרת דיוני התקציב לשנים 2023 ו-2024, ובמסגרת דיוני התקציב הנוסף לשנת 2024, ולפיכך תחול גם על תקציבים שהוקצו ליישום החלטות כאמור.
4. על אף האמור, לא יבוצעו הפחתות בתקנות שעניינן ביצוע חקיקה שבה מוגדרים סכומי התקציב או שיעורי התקציב שיש להקצות לשם יישומה, בתקנות שנועדו למילוי מחויבות חוזית של הממשלה לביצוע הוצאה (לרבות הסכמי שכר והסכמים אחרים ולמעט התחייבות להוציא הוצאה לפי תעריפים הקבועים בחוק) ובתקנות אשר ההפחתה מהם תוביל לחריגה תקציבית באותה תקנה.
5. מבין התקנות שנותרו אשר ניתן לבצע הפחתה כאמור, תבוצע הפחתה בשיעור זהה מכל אחת מהתקנות כך שסך ההפחתה תגיע לסכום הכולל של ההפחתה כפי שנקבעה ביחס לכל משרד כמפורט בנספח א'.
6. על אף האמור בסעיף 5, רשאים משרד ממשלתי ואגף התקציבים במשרד האוצר להסכים ביניהם על שיעור הפחתה שונה לכל תקנה ותקנה אשר בתחום סמכותו של אותו משרד, ובלבד שהסך הכולל של סכום ההפחתה המשרדי לא ישתנה מהאמור בנספח א'.
7. להטיל על שר העבודה, הרווחה והשירותים החברתיים ועל שר האוצר להורות למוסד לביטוח לאומי, מתוקף סמכותם לפי סעיף 24(א) בחוק יסודות התקציב, להפחית בשנת הכספים 2024 סך של X מיליון ש"ח, מבסיס התקציב המינהלי של המוסד לביטוח לאומי.
8. להטיל על שר האוצר לפנות ליושב ראש הכנסת ולמבקר המדינה בבקשה לפעול לצמצום הוצאות פעילותם בבסיס התקציב של שנת הכספים 2024, וזאת בהתייחס לשיעור ההפחתה האמור בסעיף 1 לעיל, ולהפחית את תקציב הכנסת ותקציב משרד מבקר המדינה בשנת הכספים 2024 בהתאם להחלטות שיתקבלו על ידם כאמור.

לצורך עמידה במסגרות הפיסקליות לשנת 2024 הקבועות בחוק המסגרות, להקצות מכל סעיף תקציב כמפורט בטבלה שבנספח ב' להחלטת ממשלה מס' 279 מיום 1 באוגוסט 2021, וכמפורט בנספח ב' להחלטה זו, בשנת 2024 לצורך רזרבה בכל אחד מהסעיפים.

**נספח א' – סכומי ההתייעלות הנדרשים, בסיס תקציבי משרדי הממשלה:**

| **סעיף תקציבי** | **שם סעיף** | **שווי 1% הפחתה (אלפי ש"ח)** |
| --- | --- | --- |
| 01 | נשיא המדינה ולשכתו | 188 |
| 04 | משרד ראש הממשלה | 19,200 |
| 05 | משרד האוצר | 7,512 |
| 06 | משרד הפנים | 862 |
| 07 | המשרד לבטחון הפנים | 40,690 |
| 08 | משרד המשפטים | 4,825 |
| 09 | משרד החוץ | 5,964 |
| 10 | מטה לביטחון לאומי | 124 |
| 12 | גמלאות ופיצויים | 196 |
| 13 | הוצאות שונות | 1,598 |
| 15 | משרד הביטחון | 200,000 |
| 16 | הוצאות חירום אזרחיות | 5,894 |
| 17 | תאום הפעולות בשטחים | 291 |
| 18 | רשויות מקומיות | 13,457 |
| 19 | מדע תרבות וספורט | 10,124 |
| 20 | משרד החינוך | 37,336 |
| 21 | השכלה גבוהה | 30,655 |
| 22 | המשרד לשירותי דת | 3,356 |
| 23 | משרד הרווחה | 26,851 |
| 24 | משרד הבריאות | 18,459 |
| 25 | הרשות לניצולי שואה | 772 |
| 26 | המשרד להגנת הסביבה | 2,342 |
| 29 | משרד הבינוי והשיכון | 897 |
| 30 | המשרד לקליטת העליה | 9,528 |
| 31 | הוצאות ביטחוניות שונות | 35,000 |
| 33 | משרד החקלאות | 11,346 |
| 34 | משרד האנרגיה | 4,323 |
| 36 | תעסוקה | 23,261 |
| 37 | משרד התיירות | 1,422 |
| 38 | כלכלה ותעשייה | 19,724 |
| 39 | משרד התקשורת | 282 |
| 40 | משרד התחבורה | 2,257 |
| 41 | רשות ממשלתית למים וביוב | 399 |
| 42 | מענקי בינוי ושיכון | 6,393 |
| 43 | המרכז למיפוי ישראל | 433 |
| 51 | דיור ממשלתי | 1,474 |
| 52 | המשטרה ובתי הסוהר | 3,629 |
| 54 | רשויות פיקוח | 19,303 |
| 60 | חינוך | 19,181 |
| 67 | בריאות | 5,666 |
| 68 | רשות האוכלוסין | 4,152 |
| 70 | שיכון | 14,853 |
| 73 | מפעלי מים | 4,917 |
| 76 | תעשייה | 1,697 |
| 78 | תיירות | 2,549 |
| 79 | תחבורה | 68,826 |
| 83 | הוצאות פיתוח אחרות | 15,430 |

**נספח ב' – סכומי הקפאת התקציב לשנת 2024:**

| **סעיף תקציבי** | **שם סעיף** | **הקפאת תקציב**  **(אלפי ש"ח)** |
| --- | --- | --- |
| 01 | נשיא המדינה ולשכתו | 510 |
| 04 | משרד ראש הממשלה | 41,207 |
| 05 | משרד האוצר | 15,863 |
| 06 | משרד הפנים | 2,020 |
| 07 | המשרד לבטחון הפנים | 104,239 |
| 08 | משרד המשפטים | 12,091 |
| 09 | משרד החוץ | 13,100 |
| 10 | מטה לביטחון לאומי | 356 |
| 12 | גמלאות ופיצויים | 705 |
| 13 | הוצאות שונות | 11,864 |
| 15 | משרד הבטחון | 436,477 |
| 16 | הוצאות חירום אזרחיות | 9,566 |
| 17 | תאום הפעולות בשטחים | 802 |
| 18 | רשויות מקומיות | 50,482 |
| 19 | מדע תרבות וספורט | 41,135 |
| 20 | משרד החינוך | 109,671 |
| 21 | השכלה גבוהה | 74,925 |
| 22 | המשרד לשירותי דת | 14,283 |
| 23 | משרד הרווחה | 57,861 |
| 24 | משרד הבריאות | 73,497 |
| 25 | הרשות לניצולי שואה | 1,072 |
| 26 | המשרד להגנת הסביבה | 5,270 |
| 29 | משרד הבינוי והשיכון | 2,832 |
| 30 | המשרד לקליטת העליה | 26,852 |
| 31 | הוצאות ביטחוניות שונות | 55,058 |
| 33 | משרד החקלאות | 38,599 |
| 34 | משרד האנרגיה | 12,569 |
| 36 | תעסוקה | 73,904 |
| 37 | משרד התיירות | 7,563 |
| 38 | כלכלה ותעשייה | 64,571 |
| 39 | משרד התקשורת | 759 |
| 40 | משרד התחבורה | 4,863 |
| 41 | רשות ממשלתית למים וביוב | 1,107 |
| 42 | מענקי בינוי ושיכון | 15,819 |
| 43 | המרכז למיפוי ישראל | 991 |
| 51 | דיור ממשלתי | 4,817 |
| 52 | המשטרה ובתי הסוהר | 14,407 |
| 54 | רשויות פיקוח | 16,448 |
| 60 | חינוך | 30,016 |
| 67 | בריאות | 18,444 |
| 68 | רשות האוכלוסין | 10,922 |
| 70 | שיכון | 51,265 |
| 73 | מפעלי מים | 19,470 |
| 76 | תעשייה | 4,514 |
| 78 | תיירות | 8,030 |
| 79 | תחבורה | 129,767 |
| 83 | הוצאות פיתוח אחרות | 34,293 |

**דברי הסבר**

**רקע כללי, נתונים כלכליים והשפעה על משק המדינה**

החלטה זאת מובאת לאישור הממשלה כחלק מאישור תקציב המדינה לשנת 2024, זאת נוכח הפערים בין היקף מחויבויות הממשלה למגבלת ההוצאה המחושבת על פי חוק הפחתת הגרעון והגבלת ההוצאה התקציבית, התשנ"ב-1992 (להלן – **החוק**). בנוסף לאמור, ההחלטה תסייע לממשלה לעמוד בסך מחויבויותיה לשנת הכספים 2024. יציבות פיסקלית היא תנאי הכרחי לצמיחת המשק ולשמירה על גמישות הפעולה שלו במקרה של זעזועים כלכליים. לשמירה על המסגרות הפיסקליות השפעה חיובית על אמון הגופים הבינלאומיים, חברות הדירוג והמשקיעים, במדיניותה הכלכלית של ממשלת ישראל וביציבות המשק.

מוצע להפחית את בסיס הוצאות משרדי הממשלה בשיעור של 3% מבסיס התקציב של משרדי הממשלה בשנת 2024. פעולות אלו נועדו לעמידה במסגרות הפיסקליות לשנת 2024 ולחיזוק היציבות הפיסקלית.

**תקציב**

כמפורט בהחלטה ובנספחים א', וב'.

**השפעה על מצבת כח אדם**

אין.

**החלטות קודמות של הממשלה בנושא**

החלטה מס' 379 מיום 5 באוגוסט 2015, שעניינה תעדוף הוצאות הממשלה לקראת דיוני התקציב לשנים 2016-2015;

החלטה מס' 717 מיום 15 בנובמבר 2015, שעניינה התכנסות תקציב 2016 למסגרות הפיסקליות;

החלטה מס' 1874 מיום 11 באוגוסט 2016, שעניינה תעדוף הוצאות משרדי הממשלה לקראת דיוני התקציב לשנים 2017-2018 ועמידה בסך מחויבויות הממשלה לשנת 2016;

החלטה מס' 2177 מיום 18 בדצמבר 2016, שעניינה שמירה על מסגרות פיסקאליות לשנים 2018-2017 ויישום הסכמים קואליציוניים;

החלטה מס' 3409 מיום 11 בינואר 2018, שעניינה תעדוף הוצאות משרדי הממשלה לקראת דיוני התקציב לשנת 2019 ועמידה בסך מחויבויות הממשלה לשנת 2018;

החלטה מס' 279 מיום 1 באוגוסט 2021, שעניינה תעדוף הוצאות משרדי הממשלה לקראת דיוני התקציב לשנים 2021 ו-2022;

החלטה מס' 238 מיום 24 בפברואר 2023, שעניינה תעדוף הוצאות משרדי הממשלה לקראת דיוני התקציב לשנים 2023 ו-2024.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה כחלק מהתכנית המאזנת לתקציב המדינה לשנת 2024.

**יישום החלטות ותיקוני חקיקה**

**מחליטים**

1. שר האוצר יכין ויגיש לוועדת השרים לענייני חקיקה הצעת חוק שבה תיקוני חקיקה הנדרשים ליישום החלטות שהתקבלו במסגרת התכנית המאזנת לתקציב המדינה לשנת 2024 (להלן – **ועדת השרים**).
2. להסמיך את ועדת השרים לאשר, על דעת הממשלה, את נוסח הצעת החוק כאמור שתוגש לכנסת יחד עם הצעת חוק התקציב הנוסף לשנת הכספים 2024.
3. ההחלטות הנוגעות לעובדים יתבצעו בהתאם לכללי משפט העבודה ולהסכמים קיבוציים, באם ישנם. שר האוצר יהיה מוסמך לבצע את ההתאמות הדרושות. החלטות הנוגעות למשרתי קבע בצה"ל תתבצענה בהתאם לעקרונות העומדים בבסיס האמור בסעיף 4 להלן.
4. ההחלטות הנוגעות למשרתי הקבע, שוטרים, סוהרים ועובדי שב"כ והמוסד למודיעין ולתפקידים מיוחדים ייושמו בסיכומים בין-משרדיים בין משרד האוצר לבין הנהלת הגוף הרלוונטי. שר האוצר יהיה מוסמך לבצע את ההתאמות הדרושות. מחלוקות משפטיות יובאו להכרעת היועצת המשפטית לממשלה.
5. אם יובאו לפני ועדת השרים המיוחדת הערות משפטיות, שלדעת הוועדה אינן מאפשרות יישום של החלטה מההחלטות שנתקבלו, תובא אותה החלטה לדיון מחודש בממשלה.

**דברי הסבר**

**רקע כללי, נתונים כלכליים והשפעה על משק המדינה**

על מנת לקדם את יישום כלל החלטות הממשלה שהתקבלו במסגרת התכנית המאזנת לשנת 2024 ובמסגרת הצעת התקציב לשנת 2024, מוצע להטיל על שר האוצר להכין ולהגיש לוועדת השרים לענייני חקיקה הצעת חוק שבה יקבעו תיקוני החקיקה הנדרשים ליישום החלטות הממשלה האמורות. מוצע כי ועדת השרים תוסמך לאשר את הצעת החוק האמורה, זאת בשים לב לכך ששר האוצר יהיה מוסמך לבצע התאמות נדרשות לפי החלטות הנוגעות לעובדים ולמשרתי קבע, שוטרים, סוהרים ועובדי שב"כ והמוסד למודיעין ותפקידים מיוחדים. כמו כן מוצע כי במידה שלדעת ועדת השרים לא ניתן ליישם החלטה מההחלטות שהתקבלו במסגרות האמורות בשל הערות משפטיות, תובא אותה החלטה לדיון מחודש בממשלה.

**תקציב**

אין.

**השפעה על מצבת כח אדם**

אין.

**החלטות קודמות של הממשלה בנושא**

החלטה מס' 408 מיום 5 באוגוסט 2015, שעניינה יישום החלטות והקמת ועדת שרים;

החלטה מס' 1909 מיום 11 באוגוסט 2016, שעניינה יישום החלטות והקמת ועדת שרים;

החלטה מס' 3411 מיום 11 בינואר 2019, שעניינה יישום החלטות והקמת ועדת שרים**;**

החלטה מס' 281 מיום 1 באוגוסט 2021, שעניינה יישום החלטות והקמת ועדת שרים;

החלטה מס' 240 מיום 24 בפברואר 2023, שעניינה יישום החלטות והקמת ועדת שרים.

**עמדת היועץ המשפטי של המשרד יוזם ההצעה**

עמדת היועץ המשפטי של משרד האוצר תצורף במסגרת חוות הדעת לממשלה לתכנית המאזנת לשנת התקציב 2024.

1. יש לציין כי הערכות אלו מבוססות על תרחיש ייחוס בו הלחימה העצימה מסתיימת ברבעון הראשון של שנת 2024. ככל שהלחימה תהיה עצימה יותר או ממושכת יותר לעומת תרחיש הייחוס, ההשלכות על הצמיחה, ההכנסות וההוצאות צפויות להחמיר. [↑](#footnote-ref-0)